
Prefaţa autorului 


Impresia profundă lăsată de trecerea lui Sadhu Sundar Singh prin Elveţia în 
1922, nu s-a şters din memoria acelora care au avut fericirea să-l asculte. 

Armonia acestei figuri îmbrăcată în robă de „sadhu" şi personalitatea sa în 
întregime iluminată de pace şi dragoste, impunea admiraţia şi mulţi dintre 
ascultători gândeau sau exclamau: „Cum seamănă cu Cristos!" 

Povestirea convertirii sale, a minunatelor experienţe pe care le-a avut şi a 
celor care i-au fost date să le facă printre suferinţe aspre, a miraculoaselor 
intervenţii dumnezeieşti, în unele împrejurări tragice din viaţa sa, par scoase din 
cartea „Faptele apostolilor". 

Sundar Singh, acest mistic al timpurilor moderne, unic în istoria 
creştinătăţii secolului XX, a fost în acelaşi timp un mare om de acţiune. 

Exemplul vieţii sale, învăţătura sa, experienţele sale, au o valoare eternă, 
care nu trebuie să cadă în uitare. 

Favoarea care ne-a fost dată, de a primi pe Sadhu în casa copiilor noştri, 
Dr. şi D-na P. De Benoit, binecuvântarea simțită din contactul cu el, timp de 10 
zile, cât a stat la Lausanne, posesiunea „in extenso'"a cuvântărilor stenografiate 
în Elveţia, mă încurajează să public volumul prezent. 

El este destinat în special generaţiei tinere, anume acelora care n-au 
cunoscut pe Sadhu şi care auzind vorbindu-se despre el, nu şi-au putut face o 
idee exactă despre viaţa şi mărturia acestui apostol venit din India. 

Această carte este incompletă prin forţa lucrurilor şi fără încă multe de 
spus despre un creştin de o asemenea putere spirituală. Am restrâns însă 
această lucram, căci, fn zilele noastre pentru a fi citit, trebuie să fii scurt. 

Fie ca cei care vor adânci aceste pagini, să găsească la rândul lor, acea 
pace a sufletului „care întrece orice pricepere", acea bucurie deplină, acea viaţă 
de rugăciune în comuniune cu Cristos, al cărei secret Sadhu ni l-a descoperit. 

El ne-a spus: „Ar fi de prisos să ascultați vocea mea, dacă nu ascultați pe 
Cristos. În singurătate, Îl veţi auzi vorbind şi atunci veţi înțelege ceea ce un om 
venit din India până la voi, a aflat în El. Numai în Cristos este mântuire. Acela 
care trăieşte în EI, este mort faţă de păcat şi intră în viața veşnică”. 

ALICE VAN BERCHEM 


Citate 

„Misticismul complet este acela al marilor mistici creştini. Concentrându-se 
în ei înşişi, pentru a se încorda într-un efort cu totul nou, ei au spart zăgazul: un 
imens curent de viață i-a cuprins şi din vitalitatea lor înmulțită se răspândeşte o 
energie, o îndrăzneală, o putere de concepție şi realizare extraordinară”. 

„Marii mistici au fost bărbaţi şi femei de acţiune, creştini cu un simț 
superior”. 

„Misticismul, când lucrează stârneşte ecou în interiorul celor mai mulți 
oameni. Mistica descoperă o perspectivă minunată”. 

„În realitate, este vorba despre marii mistici care pot să transforme 
umanitatea, dându-se ca exemplu, în primul rând, pe ei înşişi”. 

„Există bucurie unică, situată dincolo de plăcere şi durere, care se află 
numai în sufletul mistic dăruit pentru totdeauna Domnului”. 

BERGSON 
„Les deux sources de la morale et de la religion". 


Capitolul | 
Credinţa strămoşilor lui Sundar Singh: religia sikh 


„În nimeni altul nu este mântuire: căci nu este sub cer nici un alt 
Nume dat oamenilor, în care trebuie să fim mântuiţi." Faptele 
Apostolilor 4:12 


În 1469 s-a născut în Punjab, în nordul Indiei, un hindus cu numele NânaK. 
Tânăr încă, el a părăsit lumea şi a devenit fachir (sau sadu), căutând zadarnic 
mântuirea prin toate formele religiei hinduse. El şi-a consacrat viaţa lui 
Dumnezeu şi semenilor săi, a făcut lungi călătorii misionare, a cutreierat Indiile, 
Caşmirul, Ceylonul şi chiar Mecca, căutând să purifice budismul şi islamismul şi 
pe credincioşii lor să-i unească într-o religie comună. El a spus că nu există decât 
un singur Dumnezeu, prezent pretutindeni în cer şi pe pământ, că ritualurile şi 
sacrificiile sunt de prisos, că idolii trebuie să fie distruşi, adevăratul cult constând 
în a lăuda şi preamări fără încetare pe Dumnezeu şi în a ne consacra Creatorului 
nostru trup şi suflet. El a declarat că oamenii sunt egali înaintea lui Dumnezeu, 
iar castele sunt o greşeală. El a predicat dragostea şi frăţia între toţi oamenii. Mai 
mult decât smerit, el a cerut de la adepţii săi o supunere absolută şi religia sa a 
devenit o autoritate, aceea introdusă prin numele de „Sikh'", ceea ce înseamnă 
„discipol al lui Guru". 

„Guru'" este pe pământ reprezentantul invizibilului Dumnezeu; el este 
sfântul învăţător. „Guru" este Dumnezeu şi Dumnezeu este „Guru“. Nu există 
diferenţiere între ei. „Guru" este creator. Fără el nici un om nu poate să tindă 
spre perfecţiune: „Guru" este ghidul. Nânak chiar a spus: „Un om a venit 
pentru întreaga lume care trebuie să fie mântuită'". (Oare acest cuvânt nu 
ne aminteşte ciudat de prologul Evangheliei lui loan?!) 

„Guru" ca reprezentant al lui Dumnezeu, reclamă onoruri divine: închinarea 
oamenilor, supunerea totală şi smerenia necondiționată. 

Totuşi, glorificarea unei fiinţe omeneşti este în opoziţie, pare-se cu 
spiritualitatea religiei sikh, precum şi cu puterea magică atribuită numelui sacru 
de Dumnezeu: „Cel care pronunţă numele „Hari“ (unul dintre numeroasele nume 
ale Divinităţii), atinge plenitudinea înţelepciunii, a mântuirii, a binecuvântării; a 
murmura numele de „Hari" aduce înviorare şi scapă de căderea în păcat şi de 
frică. 

Învățăturile lui Nânak şi ale succesorilor săi, sunt scrise în versuri, formând 
„Granath'-ul, carte canon de scrieri sfinte, a căror citire era obligatorie. 

Religia sikh, uneori contradictorie, este un amestec de hinduism şi 
islamism. Intocmai ca budiştii, credincioşii sikh caută răscumpărarea finală din 
păcat şi suferinţă în cercul fără sfârşit al reîncarnărilor, în migrarea sufletelor care 
mor şi trebuie să se renască de o mulţime de ori pentru a atinge Nirvana, unde 
sufletul purificat găseşte repaosul şi atingerea tuturor dorințelor. Orice conştiinţă 
de sine, orice individualitate încetează să mai existe, înghiţite, orice ar fi, de 
oceanul infinit al unirii cu fiinţa supremă. 

In sferele cele mai ridicate, nu există nici bucurie nici pedeapsă, nici poftă, 
nici cuvânt; există numai viziunea divinului; discipolul lui Nânak se contopeşte cu 
Dumnezeu. 

Această austeră doctrină a Nirvanei este corectată de scrierile sikh, prin 

prezentarea concretă a cerului mahomedan: un fel de paradis, unde credincioşii 
sikh vor primi răsplata veşnică pentru credinţa şi dragostea lor faţă de 
Dumnezeu. 

Concepţia despre Dumnezeu şi mântuire predicată de Nânak şi urmaşii săi, 
se deosebeşte de hinduism şi islamism printr-un mare grad de spiritualitate. 
Nânak condamnă închinarea la idoli şi recitarea mecanică a Vedelor, care 
contrastează cu adorarea în spirit indicată prin „Granth". 

El dezaprobă ascetismul rigid al brahmanilor de a expune focului unul 
dintre membre, de a sta mereu în apă, de a posti, de a îndura frig sau căldură 
mare, de a se culca pe un pat cu piroane, de a ţine un braţ în aer până ce se 
anchilozează, de a rămâne pe un singur picior.Toate aceste încercări de pocăință, 
spune Nânak, sunt lucrarea întunericului. El merge chiar până acolo încât pune în 
gardă pe credincioşii săi faţă de sihastrii cerşetori. „Nu vă gândiţi tot la aceia 
care se numesc pe ei înşişi „sadhu" şi care cer milostenie. Numai aceia care 
trăiesc din roadele muncii lor, fac un lucru folositor şi sunt pe drumul adevărului". 
Câteva citate din scrierile sfinte sikh, ne vor releva puritatea şi grandoarea 
religiei lor, în noţiunea de păcat şi de iertare, în care această temă centrală a 
Bibliei şi a experienţei creştine, se găseşte constant: 

„Eu sunt un păcătos. Tu singurul eşti pur... acordă-mi harul tău... ai milă ca 
să nu fiu înghiţit întocmai ca o piatră în adâncul mării". lată cum se exprimă Amar 
Das în experienţa sa de mântuire: 

„Noi păcătuim fără sfârşit. O, Hari! Milostiveşte-ne şi iartă-ne; sufletul meu 
este împăcat cu Dumnezeu şi eu sunt acoperit de minunata lui iubire". 

„Granth”-ul întocmai ca Biblia, spune că fără umilinţă, nu există har şi nici 
mântuire, că poarta salvării este strâmtă, şi că orgoliul îl împiedică pe om să 
găsească pe Dumnezeu. 

Anumite maxime sunt apropiate bine de predica de pe munte. 

„Dacă un om te bate, nu-i întoarce lovitura, ci opreşte-te şi-i îmbrăţişează 
picioarele. Dacă sufletului tău îi este sete de Dumnezeu, fă-te ca iarba călcată în 
picioare, atunci vei intra în templul lui Dumnezeu”. 

Câteva rugăciuni sunt atât de personale, încât seamănă straniu cu 
cele din psalmi: 

„Tu eşti Dumnezeul meu, Tu eşti inima mea... În toate lucrurile Tu eşti 
ocrotitorul meu, de ce mă voi teme? 

Tu eşti ajutorul meu... Tu eşti limanul meu... prin Tine toate lucrurile au fost 
create. Totul este al Tău, nimic nu este al nostru, o Dumnezeule! 

Noi suspinăm după Tine, ne este sete de Tine, numai în Tine inima noastră 
găseşte odihnă, o, Hari! 

Cum un copil este mulţumit când bea lapte, cum un om sărac se îngraşă 
când îi merge bine, cum un om leşinat este deşteptat de apă, aşa inima mea este 
fericită în Tine, o, Hari! Cum o lampă străluceşte în obscuritate, cum femeia, care 
veghează aşteptând pe soţul ei şi este fericită când el apare, aşa se revarsă 
inima mea de iubire pentru Tine, o, Hari!" 

La fel, şi această rugăciune care descoperă o dorință atât de 
intensă: 

„Eu nu pot un moment să trăiesc fără Tine... căci sunt nenorocit fără iubitul 
meu... nu am nici un prieten, fiindcă atunci când eşti cu mine am toate lucrurile... 
Tu, o, Doamne! Tu eşti comoara mea... mi-e foame şi sete de Tine!" 

Cu toate acestea, în rugăciunile care se revarsă de dragoste şi încredere 
într-un Dumnezeu personal, prieten şi mântuitor al sufletului, se regăseşte un 
panteism universal caracteristic religiei sikh. Chiar pe buzele lui Nânak răzbat 
fraze din Vede: „Eu sunt El, eu însumi sunt Dumnezeu". 

După moartea lui Nânak, patru „apostoli" i-au succedat. Unul dintre cei mai 
faimoşi a fost omorât de musulmanii, care persecutându-i pe sikhi, i-au făcut să 
devină nişte persoane războinice însetate de răzbunare. Sikhii au avut sfinţii şi 
martirii lor. Unul dintre şefi a dat tribului numele de Singh, adică leu, ca o 
mărturie a valorii sale războinice şi a netăgăduitului său curaj. 

Sikhii din rasa ariană au o înfăţişare atrăgătoare, statură înaltă şi păr negru 
pe care nu le este îngăduit să şi-l taie. 

Cartea lor sfântă „Granth'-ul, se citeşte în serviciul divin cu voce tare, 
întocmai ca Biblia în adunările noastre. 

Datoriile personale religioase ale sikhilor sunt: baia rituală de două pri pe 
zi, citirea zilnică a scrierilor sfinte în sanscrită, rugăciunea de dimineaţă şi cea de 
seară din „Granth". Sikhii trebuie să se despartă de tot ceea ce este necurat şi 
rău în hinduism şi să fie gata să sufere, dacă trebuie pentru a apăra adevărul. 

Idealul lor moral este foarte ridicat: loialitatea şi dreptatea, smerenia şi 
supunerea, generozitatea şi ospitalitatea, promptitudine în a ierta şi a suporta cu 
răbdare nedreptatea. 

Marea importanţă dată virtuţilor familiare: fidelitatea conjugală, grija 
părinţilor pentru copii, dragostea filială şi credincioşia, aşază religia sikh mult 
deasupra sectelor hinduiste. 

Totuşi fără voie, învăţăturile acestea care seamănă uneori atât de mult cu 
Evanghelia, cum ar fi credinţa în iertare, dragostea de Dumnezeu, lepădarea de 
sine, umilinţa, înfrăţirea şi întruparea lui Dumnezeu într-o fiinţă omenească, 
veritabile reflexe ale revelaţiei biblice, sunt atinse de influenţa panteismului 
hindus şi a fatalismului exclude, cu desăvârşire, doctrina răspunderii individuale. 

Amestecul de credinţe, adesea contradictorii, precum credinţa în 
reincarnarea fără sfârşit, doctrina despre Nirvana, adorarea „Granth'-ului, 
lipseşte această învăţătură de toată puterea creatoare şi nu poate să răspundă 
aspirațiilor profunde ale sufletului hindus, însetat să găsească pacea, acea pace 
atât de arzător dorită şi urmată deseori în viaţă de suferinţele voluntare, care 
merg până la martiraj *. 


* Acest capitol este în mare parte extras din „The Gospel of Sadhu Sundar 
Singh" (traducerea engleză a cărții germane de Friedric Heiler). 


_ CAPITOLUL II 
In căutarea păcii 


„Sufletul meu este însetat după Dumnezeu, după Dumnezeul Cel 
Viu”. Psalmul 42:2 


Dintr-un astfel de trib religios şi războinic s-a născut la 3 septembrie 1889 
SADHU SUNDAR SINGH. 

Familia sa locuia din moşi-strămoşi într-o casă la Rampur, oraş sikh în statul 
Patiala, la nordul Punjabului. Tatăl său Sardar Sher Singh, era sikh din clasa 
instruită şi conducătoare. Era un om foarte bogat şi considerat de cetăţeni ca şef 
al tribului. 

Sundar, cel mai mic din familie, a fost crescut, ca şi cei doi fraţi şi sora lor, 
în mijlocul luxului şi a celui mai deplin confort. Pe durata sezonului cald, familia 
petrecea, în general, vara la Simla, în Himalaia. 

Viaţa familiară nu era încă atinsă de civilizaţia modernă şi vechile tradiţii 
religioase erau cu stricteţe practicate. O nobilă demnitate domnea şi în acest 
mediu. 

Mama lui Sundar era o femeie remarcabilă prin curăţia caracterului şi 
credincioşia sa. 

Implinind fidel datoriile religioase, anumite zile ea postea cu scopul ca 
rugăciunile sale să fie mai demne de Dumnezeul său: tot sufletul şi-l revărsa în 
credinţă. 

Niciodată nu era agitată sau surmenată, ocupațiile sale de stăpână a casei 
fiind în întregime pătrunse de preocuparea spirituală. Ea avea o afecţiune cu 
totul deosebită pentru fiul cel mai mic, pe care l-a învăţat tot ce un copil trebuie 
să înveţe de la mama sa: de a fi curat şi iubitor de adevăr, brav şi generos, 
serviabil şi curtenitor cu fiecare şi stăruitor în credincioşia sa. Ea i-a transmis 
foarte devreme marea sa dorinţă de a face din el un „sadhu", adică o fiinţă pusă 
deoparte pentru Dumnezeu. Cei denumiți „sadhu" sunt oameni sfinţi care 
renunțând la toate bunurile pământeşti, merg din loc în loc, îmbrăcaţi cu o robă 
lungă de culoarea şofranului, meditând, predicând, învățând, respectaţi de toţi şi 
trăind din milostenia ce este oferită de alţii. 

Sundar creştea pe lângă mama sa şi ea îi spunea deseori: „Nu trebuie să fii 
nepăsător şi lumesc ca fraţii tăi, ci trebuie să iubeşti religia, să cauţi pacea 
sufletului, iar într-o zi vei deveni un „sadhu"! 

Ea este aceea care i-a vorbit despre existenţa unei păci a inimii - „shanti”, 
care este cea mai de preţ comoară a sufletului şi care nu se poate câştiga decât 
căutând-o cu sârguinţă. Ea este aceea care a deşteptat în el dorinţa intensă să 
găsească perla aceasta de mare valoare. De la ea, el a ajuns foarte devreme să 
considere viaţa de „sadhu'" ca fiind singura demnă să fie trăită. 

lată ce spune el despre copilăria şi mama sa, pentru care a păstrat 
întotdeauna o mare venerație şi o profundă afecţiune: 

„Eu sunt născut dintr-o familie sikh în care hinduismul stătea la baza 
educaţiei. Mama mea era pentru mine o imagine concretă a acestor învățături. 
Ea se scula pe când era încă noapte şi după o baie, înainte de orice, citea cărţile 
sacre hinduse. Mai mult decât restul familiei, eu am fost influenţat de viaţa sa 
pură şi de exemplul ei. De timpuriu ea a imprimat în mine noţiunea că prima mea 
datorie după sculare şi înainte de a lua ceva în gură, este să mă rogllui 

Dumnezeu, ca să obţin binecuvântarea Lui şi hrana spirituală pentru suflet. 

Am stăruit deseori ca mai întâi să iau dejunul, dar mama mea cu dragoste 
sau severitate, a fixat ferm în sufletul meu această necesitate: să caut pe 
Dumnezeu înainte de toate. Prea tânăr atunci să preţuiesc această deprindere, i- 
am înţeles importanţa după aceea şi mulţumesc lui Dumnezeu pentru educaţia şi 
exemplul primit în acest domeniu”. 

Mărturisirea aceasta făcută de fiul unei mame hinduse este potrivită să 
umple de ruşine multe mame creştine, care n-au înţeles importanţa de a întipări 
în copiii lor, obişnuinţa de a citi Cuvântul lui Dumnezeu şi a consacra rugăciunii 
câteva momente înainte de începerea zilei. 

Sundar Singh a fost un exemplu grăitor în ce priveşte extraordinara 
influenţă exercitată de o asemenea deprindere care marchează însuşi sensul 
vieţii. 

„Niciodată nu voi putea fi îndestul de recunoscător lui Dumnezeu, spune el, 
de a-mi fi dat o astfel de mamă, care din copilărie mi-a imprimat dragostea şi 
teama de Divinitate. Ea a fost pentru mine cea mai bună şcoală de teologie şi cât 
i-a fost în putinţă ea m-a pregătit să consacru viaţa mea lui Dumnezeu”. 

E| a declarat, cu o profundă emoție, că singură mama, prin rugăciunile sale, 
l-a păstrat, pe când era copil aproape de Dumnezeu. Ea a fost în mod inconştient 
instrumentul prin care el a fost adus la Isus. Dacă ar fi trăit mai mult, este 
convins că ea ar fi ajuns întocmai ca el, la deplina cunoaştere a lui Cristos. El nu 
putea în gânduri să despartă pe iubita sa mamă de dragostea Mântuitorului. Ca 
cea mai mare parte din bărbaţii şi femeile cu profundă convingere, temelia 
credinţei lui Sundar a fost zidită din copilărie. Nici o altă bază de viaţă religioasă 
nu este atât de solidă ca aceasta. 

„Eu cred, va spune el mai târziu, că toţi cei credincioşi au o mamă 
credincioasă”. (Această generalizare decurgând din propria-i experienţă, nu este 
departe de adevăr). 

Ea, (mama) l-a instruit cât a fost mic, apoi l-a dat unui maestru, unui 
„pundit" şi la un „sadhu'" sikh. Şi unul şi altul veneau două sau trei ore pe zi, să-l 
iniţieze în cunoaşterea scripturilor sfinte. 

De tânăr, el a învăţat să citească şi a memorat o mare parte din „Granth", 
nu în limba sa maternă „urdu" ci în limba sanscrită. Această limbă este pentru 
sikhi ceea ce este limba latină pentru Europa. 

Pe măsură ce Sundar creştea, se deştepta în el din ce în ce mai mult o sete 
arzătoare, ca să găsească acea pace „Shanti", despre care atât îi vorbise mama 
sa şi care este totodată pacea inimii şi deplina mulţumire a sufletului. 

Pe el nu-l atrăgeau deloc jocurile copiilor de o vârstă cu el ci căuta să-şi 
stingă dorinţa aprinsă a inimii, studiind cărţile sfinte. „Adeseori, în noapte târzie, 
ne spune el, eu citeam nu numai cărţile sacre sikhi ci şi pe cele ale religiei 
hinduse şi Coranul musulmanilor, cu speranţa să găsesc pacea. Tatăl mă mustra, 
zicându-mi: „Este vătămător pentru sănătatea ta; copiii de o vârstă cu tine nu se 
gândesc decât la joacă; de ce te cuprinde această manie atât de tânăr? Vei avea 
mai târziu, în viaţă, cu prisosinţă destul timp, să te gândeşti la aceste lucruri; fără 
îndoială, maică-ta şi acest „sadhu" ţi-au vârât în cap asemenea idei!" 

„Maeştrii mei, spune Sundar, mă instruiau cu multă simpatie şi mi-au 
împărtăşit experienţele lor, dar în ei nu se afla veritabila binecuvântare după care 
sufletul meu tânjea. Cum m-ar fi putut ei oare ajuta ca s-o primesc? 

Spuneam foarte adesea „pudit'-ului dificultăţile mele spirituale, dar el îmi 
răspundea că, atunci când voi fi mai mare, voi căpăta experienţă şi că aceste 
nedumeriri vor dispare de la sine"... 

„Nu te tulbura cu privire la aceste lucruri, urmează sfatul tatălui tău' 

“Dar, îi răspundeam eu, presupune că nu trăiesc până la vârsta de adult, ce 
mi se va întâmpla atunci? Dacă un copil înfometat cere pâine, dv. nu-i spuneţi: 
Mergi şi joacă-te şi când vei fi mare vei putea înţelege sensul real al foamei; 
atunci vei primi pâine”. Va fi el mulţumit jucându-se, dacă îi este foame şi va 
putea să aştepte până va fi mare, ca să primească hrana de care are nevoie? El 
vrea acum să mănânce. Eu sunt înfometat de pâine spirituală, eu acum o vreau. 
Dacă dumneavoastră înşivă n-aţi primit-o, vă rog să-mi spuneţi de unde şi cum 
pot să o iau”. 

“Pudit"-ul însă răspundea: „Tu încă nu poţi înţelege aceste lucruri profunde 
şi spirituale; pentru aceasta este necesar un timp îndelungat. Pentru ce te 
grăbeşti atâta? Daca setea sufletului tău nu este satisfăcută în această viaţă» ea 
va fi împlinită într-o apropiată reincarnare”. El scăpa astfel şi problema mea nu 
era rezolvată. 

„Nu te tulbura, este inutil să-ţi pierzi timpul cu rezolvarea acestor chestiuni; 
va veni vremea când necazurile tale se vor risipi”. 

Eram dezamăgit şi nu găseam nicăieri acea hrană spirituală de care eram 
înfometat. 

Din cea mai fragedă vârstă, mama m-a învăţat să mă abţin de la orice 
formă de păcat şi să vin în ajutorul celor căzuţi în nenorocire. 

Într-o zi, tata mi-a dat ceva bani de buzunar. Am alergat la piaţă să-i 
cheltuiesc. În drum am întâlnit o femeie bătrână, săracă, căreia îi era frig şi 
foame. Ea mi-a cerut de pomană şi eu am simţit o astfel de milă încât i-am dat 
toţi banii. Reîntorcându-mă acasă am spus tatălui că trebuie să procure acelei 
sărmane femei o pătură, altfel va muri de frig. El mă respinse, zicându-mi că o 
ajutase şi că era rândul vecinilor să dea partea lor. Când am văzut că refuză să-i 
vină în ajutor, am luat pe nevăzute din portofelul său cinci rupii, cu intenţia să 
cumpăr pătura. Mai întâi am fost mulţumit, cugetând că voi putea să ajut aceea 
femeie, dar curând începu să mă chinuie gândul că eram hoţ, căci tata 
descoperind seara lipsa celor cinci rupii, mă întrebă dacă le-am luat şi eu am 
tăgăduit. Am scăpat de pedeapsă, dar conştiinţa mă chinuia toată noaptea şi m-a 
împiedicat să dorm. Cum s-a crăpat de ziuă, am alergat la tata, îi mărturisii furtul 
şi minciuna mea, înapoindu-i banii. Greutatea care-mi apăsa inima căzu 
numaidecât şi tatăl, în loc să mă pedepsească, mă luă în braţe şi-mi spuse cu 
lacrimi în ochi: „Fiul meu, totdeauna am avut încredere în tine şi astăzi iată proba 
că nu m-am înşelat”. Nu numai că m-a iertat şi mi-a dat cele cinci rupii pentru 
sărmana femeie, ci a adăugat una şi pentru mine. 

După aceea el nu mi-a refuzat nimic niciodată din cele ce ceream şi din 
partea mea am decis să nu mai fac vreun lucru împotriva conştiinţei mele sau 
contra voinţei părinţilor. 

La timpul potrivit, Sundar a fost trimis pentru educaţia sa la şcoala misiunii 
presbiteriene americane. Acolo el suferi o nouă influenţă, căci în fiecare zi asculta 
lectura „Bibliei" creştinilor. 

Sângele său sikh se deşteptă şi mânia fierbea întrânsul. Pentru ce trebuia 
să asculte asemenea lucru? „Eu sunt sikh şi „Granth'-ul este cartea noastră 
sfântă!" Toată fiinţa sa se revoltă. El cumpără Noul Testament, dar tot ceea ce 
găsi în el n-a făcut decât să mărească ura sa anticreştină. 

Avea 14 ani când a avut marea durere să piardă pe maică-sa atât de mult 
iubită. Puțin după aceea şi fratele său mai mare muri. A fost o mare supărare în 
viaţa sa. „Gândul că niciodată nu-i voi mai revedea, spunea el, mă aruncă în 
disperare, fiindcă nu puteam şti sub care formă ei vor renaşte, nici ghici ce voi fi 
eu însumi într-o existenţă viitoare. 

În religia hindusă singura consolare pentru o inimă zdrobită ca a mea, era 


8 


de a mă supune şi dea mă prosterna înaintea inexorabilei legi a Karmei*”. 
*Karma - lege tiranică la baza doctrinei reincarnării 


După moartea mamei sale, dorinţa de a găsi adevărul care există dincolo 
de voalul existenţei umane, deveni din ce în ce mai năvalnică. „Lucrurile acestei 
lumi n-au putut să mă satisfacă, spunea el, ci trebuia să găsesc pe Dumnezeu cu 
orice preţ". 

Pe lângă studiile sale el învăţa să practice „yoga" şi reuşi să cadă într-o 
stare de transă ce i-a dat o uşurare trecătoare, dar după care era mult mai 
dezamăgit ca înainte. Pe de o parte el constata totala neputinţă a religiei 
strămoşeşti, pe de o altă parte socotea greşit creştinismul, căruia i se opunea din 
toate puterile. 

Tatăl văzând că ura lui devenea din ce în ce mai violentă, a hotărât să-l 
trimită într-o şcoală publică cât mai departe de Rampur. 

Drumul lung însă făcut pe o căldura sufocantă, nu l-a suportat şi el a trebuit 
să revină la prima lui şcoală şi să re-audă citirea Bibliei zi după zi. Fanatismul îl 
puse curând în fruntea adversarilor creştinismului. „Eu uram pe Cristos; gândeam 
că misionarii aveau o credinţă falsă şi că veniseră să strice poporul nostru. Îmi 
amintesc de ziua când i-am lovit cu pietre şi am cerut servitorilor tatălui meu să 
le facă la fel”. 

Cu toată ura feroce a lui Sundar, sămânţa Evangheliei pătrundea în el 
încetul cu încetul, fără să-şi dea seama. Învățătura despre iubirea lui Dumnezeu, 
îl atrăgea fără voie. Povestirea crucificării îl impresiona profund. Unii îl puneau în 
gardă contra Bibliei: „Nu citi această carte, i se spunea, căci există în ea o putere 
magică ce ar face din tine un creştin”. Într-adevăr, simţea o misterioasă putere 
degajându-se din Cuvântul lui Dumnezeu, întocmai ca o atracţie cerească, dar nu 
voia să i se predea. „Noi suntem sikhi şi „Granth'"-ul ne este cartea sfântă; poate 
că există lucruri bune în Biblie, însă ea este contra credinţei noastre”. 

In acelaşi timp în profunzimea sufletului său tulburat răsuna chemarea lui 
Cristos: „Veniţi la Mine toţi cei trudiţi şi împovăraţi şi Eu vă voi da odihnă pentru 
sufletele voastre". Această odihnă a sufletului nu era oare ceea ce a căutat atât 
de arzător? 

Un alt cuvânt al lui Cristos pătrunsese adânc în el: „Fiindcă de mult a iubit 
Dumnezeu lumea, încât a dat pe singurul Său Fiu, pentru ca oricine crede în El, 
să nu piară ci să aibă viaţa veşnică”. 

Aceste cuvinte reveneau mereu în mintea lui, fără ca să le poată sesiza 
întreaga însemnătate. În credinţa hindusă nimeni nu putuse zice: „Eu vă voi da 
odihnă", şi încă mai puţin: „Eu vă voi da viaţa veşnică". Cum oare un simplu om, 
Isus, ar putea da viaţa veşnică? Cum oare un biet om Isus ar putea să o facă? EI, 
Care nu putuse să Se salveze pe Sine, putea oare să mântuie pe alţii? 

„Hinduismul este cea mai frumoasă religie a lumii, gândea Sundar şi pentru 
că nici ea nu poate să-mi dea această odihnă, cum ar putea s-o dea altă religie? 

Eram atât de fixat în părerea mea şi tulburarea mea lăuntrică era atât de 
mare, că într-o zi - la 16 decembrie 1904 - am rupt Biblia şi am aruncat-o în foc. 

Tatăl meu care era de faţă îmi zise: „Pentru ce faci, fiul meu, un lucru atât 
de stupid?” „Pentru că această religie a Occidentului este mincinoasă şi noi 
trebuie s-o nimicim”. 

Gândisem că am făcut o faptă bună arzând Biblia, totuşi tulburarea inimii 
mele a crescut şi umblam frământat de îndoială şi nelinişte. Unde este adevărul? 
Există un Dumnezeu? Isus Cristos n-a fost decât un om mort acum 1900 de ani. 

Timp de două zile am fost foarte nenorocit. Nu am putut să îndur acest chin 

sufletesc şi am luat hotărârea să-mi pun capăt zilelor: dacă nu puteam găsi 
adevărul în această viaţă, îl voi obţine în viaţa viitoare”. 

Sundar nu avea decât 15 ani, însă un tânăr hindus este mult mai dezvoltat 
decât un european de aceeaşi vârstă. Şi sinuciderea nu este condamnată în India 
cum este la noi. Sundar merse la tatăl său: „Am venit să-ţi spun „adio",- mâine 
dimineaţă voi fi mort”. 

„Pentru ce vrei să te omori?" 

„Pentru că religia hindusă nu poate să mă mulţumească şi nici bogăţia, nici 
belşugul, nici altă stare şi nici averea noastră. Toate acestea pot să satisfacă 
trebuinţele corpului, dar nu năzuinţele sufletului meu. Am trăit destul din 
mizerabila viaţă, acum vreau să-i pun capăt”. 

Sundar se deşteptă la ora trei dimineaţa. Era în 18 decembrie 1904. El făcu 
o baie rece, apoi începu să se roage: „Dacă există un Dumnezeu, să vrea atunci 
să mi se reveleze şi să-mi arate calea spre risipirea tulburării inimii mele şi îl voi 
servi toată viaţa”. 

„Eram ferm hotărât, în caz că rugăciunea mea nu primea răspunsul, să 
merg mai înainte de a se crăpa de ziuă, să-mi pun capul pe şina căii ferate, la 
trecerea trenului. Am rămas la rugăciune o oră şi jumătate, sperând să văd 
apărând pe Krishna sau Budha sau oricare sfânt din credinţa hindusă, dar ei nu 
au apărut. Nu mai aveam la dispoziţie decît o jumătate de oră. Mă rugai şi cu mai 
multă stăruinţă încă: „O, Dumnezeule! Dacă Tu exişti, descoperă-mi-Te!" 

Deodată o mare lumină deosebit de strălucitoare inundă camera, de crezui 
că a luat foc casa. Am deschis uşa, dar afară era întuneric. Şi atunci se petrecu 
un lucru pe care nu mi l-am închipuit vreodată: camera se umplu de o lumină 
minunată care luă forma unui glob şi eu văzui un bărbat viu şi strălucitor în 
centrul acestei feerii. Nu era nici Budha şi nici Krishna, ci era Cristos. Nu voi uita 
toată veşnicia Faţa Sa glorioasă prea plină de iubire, nici cele câteva cuvinte pe 
care le pronunţă: „Pentru ce Mă prigoneşti? Eu am suferit pentru tine, Mi-am dat 
viaţa pentru tine, Eu sunt Mântuitorul lumii”. 

Aceste cuvinte au fost înscrise ca şi cu litere de foc în inima mea. Cristos pe 
Care-L credeam mort, era viu, înaintea mea. Am văzut semnele cuielor; fusesem 
duşmanul Său, dar acum am căzut în genunchi în faţa Lui şi am început să-L 
ador. Acolo inima mea a fost umplută de o inexprimabilă bucurie şi pace 
minunată; viaţa mea a fost în întregime transformată: Sundar cel vechi a murit şi 
un nou Sundar Singh se născu pentru a servi lui Cristos. 

Când m-am sculat plin de bucurie, totul dispăruse. 

După câteva clipe, m-am dus la tata care încă dormea; i-am povestit 
vedenia pe care am avut-o şi i-am declarat că sunt creştin. 

„Cum se poate, îmi spuse: cu numai două zile în urmă ai ars Biblia şi acum 
zici că eşti creştin? Ai urât pe Cristos şi acum vrei şi-l serveşti? Cum vine asta?” 

„Pentru că am văzut viu pe Cristos şi l-am auzit glasul. Eu vreau şi trebuie 
să-l consacru viaţa”. 

Această apariţie a lui Cristos a fost punctul de răscruce al vieţii lui Sundar 
Singh. Ceea ce nici o religie, cu toţi anii de căutări arzătoare şi stăruitoare nu 
putuse să-i aducă, Cristos într-o clipă i-a dat. El a răspuns deselor sale rugăciuni 
umplându-i inima de acea pace miraculoasă, atât de profund dorită pe care nici o 
încercare sau prigonire nu va putea de acum înainte să i-o răpească. 

O zi nouă şi glorioasă a luat locul întunericului! 

__ CAPITOLUL III 
Incercări şi persecuții 


„EI îmi dăduse harul cu privire la Cristos, nu numai să cred în EI, ci 
să şi sufăr pentru EI". Filipeni 1:29 


Sundar Singh priveşte convertirea sa ca pe un lucru hotărât supranatural, o 
minune în toată puterea cuvântului, un dar curat al harului lui Dumnezeu. 

„Religia hindusă, zice el, învaţă că există un cer şi în fiecare lucru se vede 
voinţa lui Dumnezeu şi eu am făcut toate eforturile pentru a mă elibera de păcat. 
O, cât de mult am studiat cărţile noastre sfinte, cât de mult am luptat, m-am 
rugat şi am căutat pacea sufletului”. Am încercat să mă mântui prin mine însumi, 
prin fapte bune ceea ce mi-a fost imposibil. 

Eram mândru de religia şi filozofia hindusă, dar filozofia n-a mântuit 
niciodată pe nimeni. |n disperare de cauză, am implorat pe Dumnezeu să-mi 
arate calea salvării. Ca răspuns la rugăciune am văzut pe Domnul şi El mi-a 
descoperit ceea ce eram eu însumi”. 

Sundar nu s-a îndoit niciodată de realitatea apariţiei Dumnezeirii; aceea 
vedenie n-a fost o imaginaţie, nici un vis. Căci nu se visează după o baie rece. 

Unii au putut s-o pună la îndoială, s-o considere halucinație. Pentru el însă a 
fost o certitudine neclintită. Cu proprii săi ochi a văzut pe Cristos viu, cn propriile 
sale urechi L-a auzit vorbind în hindustană, limba sa maternă. În momentul acela 
el a devenit un om nou, o creatură nouă în Isus Cristos. Mai înainte el ura pe 
Cristos, acum era gata să sufere şi chiar să-şi dea viaţa pentru El. Un duşman al 
lui Isus a fost schimbat într-un apostol al Evangheliei. „Lucrurile vechi au trecut, 
iată toate au devenit noi". Tulburarea inimii sale s-a şters ca unvis. 

„Acolo”, va spune el, „Cristos mi-a dat pacea, acea pace care depăşeşte 
orice înţelegere, nu pentru câteva clipe, ci pentru totdeauna. Nu există cuvinte în 
limbaj omenesc să descrie bucuria incomparabilă care a umplut inima mea; nu 
fac decât să mărturisesc realitatea ei: este cerul pe pământ". 

Sundar separa limpede frecventele sale viziuni ce le avea în meditaţie şi 
contemplare interioară, de această apariţie cu totul neaşteptată a lui Cristos. Ela 
declarat diferenţa absolută între o revelaţie spirituală şi această apariţie.„Eu am 
văzut în timpul extazelor mele numeroase viziuni, dar pe Isus nu L-am văzut 
decât o dată”. 

Sundar nu s-a fălit niciodată cu această manifestare a lui Cristos ca un 
subiect de glorie personală. El s-a smerit adânc în inima sa din pricina 
sentimentelor de nimicnicie şi de revoltă contra lui Isus care-l stăpâniseră în 
trecut. El urâse pe Cristos, combătuse credinţa creştină, arsese Biblia înaintea 
tuturor şi cu toate acestea în timp ce era animat de acest spirit de ură, fusese 
cucerit de iubirea care iartă. „Când Cristos mi s-a descoperit, atunci am văzut că 
eram un păcătos şi că el era Mântuitorul”. 

Sundar a cunoscut fundamental întreg harul lui Dumnezeu revelat prin 
moartea lui Cristos pe cruce şi inutilitatea eforturilor proprii de ajungere la 
mântuire. Prin aceasta aparţine gândirii apostolului Pavel, gândire înpărtăşită de 
orice om, pentru care chestiunea păcatului şi iertării prin har este problema 

centrală a vieţii. 

„Există fericiţi, spunea el, care n-au păcătuit ca mine şi nu s-au împotrivit 
pe faţă lui Isus Cristos. Există alţii care din copilărie au trăit cu Cristos şt n-au 
nevoie de o mărturie exterioară pentru ceea ce au avut de primit în interior”. 


În toată umilinţa, Sundar lua loc la picioarele ultimului dintre ucenicii 
Mântuitorului şi se considera nedemn de dragostea pe care Dumnezeu i-a arătat- 
o. 

„O revelaţie exterioară nu este esenţială, zice el, cunoaşterea harului lui 
Dumnezeu este la fel de important chiar şi fără să fie însoţită de miracole. 
„Fericiţi cei care n-au văzut şi au crezut". Sundar însă era convins că în situaţia 
sa personală n-ar fi găsit niciodată mântuirea fără această directă revelaţie. 
Întocmai ca Toma a fost neîncrezător şi greoi la credinţă, motiv pentru care, 
spunea el, va fi pe ultimul loc în Împărăţia lui Dumnezeu. 

„Aceste mâini, va zice cu umilinţă, au ars Cuvântul lui Dumnezeu şi l-au 
transformat în cenuşă. Sunt mâinile unui păcătos pe care numai dragostea lui 
Dumnezeu l-a răscumpărat. Unica bază a iertării mele este crucea lui Isus Cristos, 
Mântuitorul meu. Faptul de a fi fost un duşman al lui Isus rămâne ca o aşchie în 
carnea mea, gândul acesta mă smereşte până în pulbere”. Şi pentru că el era 
atât de sigur de dragostea lui Cristos şi de iertarea Sa, socotea imposibil să se 
ierte singur. 

Parcă îl auzim spunând împreună cu apostolul Pavel: „Eu nu sunt vrednic să 
fiu numit apostol, pentru că eu am persecutat biserica lui Dumnezeu", sau încă: 
„Isus Cristos a venit în lume ca să mântuiască pe cei păcătoşi, dintre care cei 
dintâi sunt eu”. 

De aici înainte Sundar Singh era unit cu Cristos pentru totdeauna. „Departe 
de mine gândul să mă laud cu altceva decât cu crucea Domnului nostru Isus 
Cristos, prin care lumea este răstignită faţă de mine, şi eu faţă de lume”. 

„După convertirea mea, spunea el, am petrecut într-un loc singuratic trei 
zile în rugăciune, pentru a cere iertare şi a-mi mărturisi păcatul. Eu ziceam lui 
Dumnezeu: lartă-mă, căci am fost orb spiritual, de aceea nu înţelegeam Cuvântul 
Tău. Acolo am primit asigurarea iertării: 

„Tu erai orb, acum ţi-am deschis ochii şi vei merge să depui mărturie”. 

După aceea comunicasem familiei mele ceea ce văzusem şi că eram 
creştin. Unii gândiră că înnebunisem, alţii că visasem; când însă au văzut că nu 
pot să mă clintească, au început să mă persecute; dar toate acestea nu puteau 
să se compare cu starea nenorocită în care fusesem mai înainte”. 

Cam tot în vremea aceea trei tineri au voit să devină creştini. Doi dintre ei 
au renunţat la acest lucru din cauza pedepselor la care părinţii lor i-au supus. Al 
treilea a fost botezat. Tatăl lui însă pretextând o grea boală a mamei, l-a făcut să 
vină acasă, unde în scurt timp a murit, fără îndoială otrăvit. 

Timp de 9 luni Sundar nu părăsi casa părintească. El trebui să suporte 
handicapul lipsei de pricepere, împotrivirea şi persecuția. 

La început tatăl i-a vorbit cu dragoste, rugându-l să nu dezonoreze familia. 
Cum se putea ca un sikh dintr-o ramură mândră şi influentă să facă parte dintr-o 
sectă a creştinilor şi să renunţe la viitorul care se deschidea înaintea lui: onoruri, 
bogății, situaţie strălucită? A fost pentru Sundar o mare ispită, fiindcă ideea că-şi 
atrăgea defăimarea celor pe care îi iubea, îl zdruncina. Dar el a auzit vocea lui 
Isus: „Acela care iubeşte pe tatăl său şi pe mama sa mai mult decât pe Mine, nu 
este vrednic de Mine”. 

Inima sa se sfâşia văzând lacrimile tatălui său, totuşi el nu s-a putut 
împotrivi vedeniei cereşti şi chemării lui Cristos. 

Un unchi, demnitar şi foarte bogat, încercă la rându-i să-l abată de la 
credinţă. El l-a dus în splendida sa locuinţă şi l-a făcut să coboare într-o criptă a 
cărei uşă o încuie. Deschizând o mare ladă de fier îi arătă nepotului uluit bogății 
nemaipomenite, bijuterii de mare valoare, pietre preţioase, bilete de bancă, aur 
şi argint în mare cantitate. 


„Toate acestea sunt ale tale dacă renunţi să devii creştin şi nu dezonorezi 
numele nostru”. 

Înaintea atâtor splendori, Sundar se simţi un moment clătinat, fiind mişcat, 
de asemenea, şi de duioasele rugăminţi ale venerabilului său unchi. In acel 
moment însă inima sa a fost umplută de atâta iubire pentru Cristos, şi de un 
sentiment atât de viu că este primit de EI, încât nu i-a fost greu să înlăture ispita. 
Nu avea atunci decât 15 ani. El ştia bine că pentru un băiat de vârsta sa a se 
declara creştin, însemna o neiertată insultă pentru rude şi că prin acest act era 
lezată autoritatea tatălui său de cap al familiei. El era singur. Nimenea care să-l 
înţeleagă sau să-i dea un sfat. Nici o simpatie pentru dânsul, ci numai o crâncenă 
duşmănie. Propriul său frate deveni cel mai înverşunat vrăjmaş, cei mai buni 
prieteni îl chinuiau şi populaţia oraşului se ridica împotriva lui cu indignare. 

Directorul misiunii presbiteriene a fost acuzat că a exercitat presiune 
asupra elevilor săi pentru a-i face creştini. Insă Sundar şi un amic sikh, care s-a 
convertit, de asemenea, în aceea perioadă, au depus mărturie în faţa 
magistraţilor despre nevinovăția profesorului lor. 

În timpul acesta, ca urmare a tuturor agitaţiilor, mai mulţi creştini au 
trebuit să părăsească oraşul şi curând însăşi misiunea n-a mai fost tolerată şi a 
trebuit să-şi închidă porţile. 

Sundar, a cărui viaţă era în pericol, a înţeles că nu era posibil să rămână 
mai mult în casa părintească. El părăsi Rampurul şi se refugie la casa şcolii 
misiunii presbiteriene americane din Ludiana. Aici misionarii îl primiră cu mare 
bucurie şi bunătate, dar, spune el, am fost surprins şi scandalizat de felul de viaţă 
al unor băieţi. Eu aveam ideea că cei ce urmau pe Cristos, trebuiau toţi să fie 
sfinţi, dar, cu tristeţe, m-am înşelat. 

Dacă n-aş fi văzut acea apariţie a lui Cristos şi n-aş fi primit de la El o viaţă 
nouă, poate m-aş fi reîntors şi aş fi rămas un duşman al creştinismului. 

Sundar se hotări să părăsească această şcoală şi pe acei creştini cu numele 
pentru a se reîntoarce la ai săi. Familia văzându-l revenind, gândi că lepădase 
ideile sale stranii, dar când văzură că era mai hotărât ca oricând, asuprirea 
deveni şi mai violentă încă. 

Mai întâi au căutat să-l convingă să devină creştin în secret, fără a mărturisi 
deschis credinţa sa. Aceasta a fost o adevărată ispită, căci puteau fi invocate 
unele raţiuni plauzibile: el nu avea încă vârsta legală ca să facă ce vrea şi nu 
putea oare să aştepte majoratul? Vocea interioară însă era hotărâtoare: „Pe acela 
care Mă va mărturisi înaintea oamenilor şi Eu îl voi mărturisi înaintea Tatălui Meu 
care este în ceruri”. 

A fost condus apoi la maharadjahul, care cunoştea istoria sa. Acesta îl duse 
înaintea „Durbarului", adunarea de stat, care îl soma să-şi explice atitudinea. | s- 
a oferit din nou bogăţie, situaţie frumoasă; maharadjahul a făcut apel la orgoliul 
rasei, nu era el oare un sikh, un leu şi voia într-adevăr să cadă atât de jos, s- 
ajungă un creştin adică un câine. 

Nimic din toate acestea nu putu să-l clatine. El făcu un pas în plus şi a rupt 
ultimele legături care puteau încă să-l ţină alipit de credinţa poporului: îşi tăie 
părul lung, semnul vizibil al adevăraţilor discipoli ai lui Nânak şi de care sikhii 
sunt atât de mânari. 

Atunci acest curajos martor al lui Isus a fost ţinta celor mai crude 
persecuții, tratat ca o lepădătură, un „paria", unul de neatins. El a trebuit să-şi 
procure hrana singur şi să doarmă afară din casă ca un lepros. 

„Îmi amintesc, va scrie mai târziu, de seara când am fost alungat din casă. 
Nu voi uita acea noapte petrecută sub un copac, pe un timp friguros. 


„La o asemenea probă nu mai fusesem supus. Gândeam: nu mai departe 
decât ieri, trăiam înconjurat de tot luxul casei; astăzi însă tremur de frig, mi-e 
foame, mi-e sete, sunt fără adăpost, lipsit de veşmânt cald şi fără hrană. Am 
rămas toată noaptea sub acel copac şi o bucurie şi o pace miraculoasă îmi 
potoleau sufletul: simţeam prezenţa Mântuitorului meu. 

Ţineam Noul Testament în mână şi aceasta a fost ca prima noapte 
petrecută în cer. Comparam fericit starea mea prezentă cu viaţa luxoasă de 
altădată. În mijlocul belşugului şi confortului nu puteam găsi pacea; astăzi 
prezenţa Mântuitorului îmi schimbă suferinţa în veselie. De atunci, am simţit 
continuu prezenţa Lui”. 

Urât de tatăl său, el trebui să părăsească definitiv casa. Plecă numai cu 
veşmintele uşoare ce le avea pe el şi cu atâţia bani cât costa trenul până la staţia 
vecină. În suferinţă îşi aminti că la Ropur trăiau creştinii ce au trebuit să fugă de 
persecuții şi să părăsească Rampurul. El se duse acolo şi se îndreptă spre casa 
unui pastor hindus. Abia sosit, sărmanul băiat căzu grav bolnav. Un medic 
chemat declară că Sundar a fost otrăvit. Era clar că otrava fusese amestecată în 
hrana preparată anterior plecării sale, în speranţa că el ar muri înainte de a 
atinge ţinta călătoriei. Era preferabil să moară, decât să dezonoreze familia. 

Soţia pastorului a stat tot timpul la capul patului. Doctorul declarând starea 
disperată, a promis să vină a doua zi pentru funerarii. 

Sundar suferea crud, însă cu toată extrema sa slăbiciune, era convins că 
Dumnezeu nu-l va lăsa să moară mai înainte ca să poate face ceva pentru cauza 
Mântuitorului. El ceru doctorului să-i citească povestirea învierii lui Isus după 
Evanghelia lui Marcu. Medicul care nu era creştin, îşi bătu joc de absurditatea 
acestei istorisiri. 

Cum s-a făcut dimineaţă Sundar se simţi atât de bine, că s-a sculat şi a ieşit 
la soare în faţa casei. Medicul stupefiat de faptul că l-a găsit trăind în ciuda 
prognosticului său, făcu stânga împrejur fără a-i spune un cuvânt. Câţiva ani mai 
târziu, atunci când Sundar lucra la Burma, cineva veni la el: „Mă recunoşti?" „Da, 
răspunse Sundar, ultima dată când v-am văzut, eram la porţile morţii”. 

Atunci doctorul îi povesti că miraculoasa lui vindecare făcuse atât de mare 
impresie asupra sa că a cumpărat o Biblie şi a început să o citească. El deveni 
creştin, fu botezat şi întreprinse o lucrare misionară în Burma. 

Când Sundar s-a restabilit, se duse la amicii săi de la misiunea americană 
din Ludiana. Părinţii făcură mai multe încercări să-l răpească cu forţa. Tentativa 
cea mai dureroasă a fost aceea a tatălui său venit să-i adreseze un ultim apel. El 
nu putu să-şi reţină lacrimile văzând durerea tatălui, care răvăşit de mâhnire şi 
vorbindu-i cu emoție de iubirea mamei sale, de fericirea vieţii de familie, îl ruga 
fierbinte să revină acasă. A trebuit să susţină şi această luptă mai grea decât 
persecuția. 

Ultimul sacrificiu era făcut şi Sundar se găsi iar singur, dezmoştenit de tot, 
renegat de ai săi, însă unit cu o dragoste indisolubilă de Mântuitorul său. „Pentru 
dragostea Lui el a pierdut tot ajutorul lumii”. 

Cu scopul de a-l feri de atacurile perfide ale duşmanilor săi, a fost trimis la 
Sabatu, o mică localitate nu departe de Simla, unde locuia Reverendul Redman, 
un creştin vârstnic care i-a fost ca un tată şi a cărui casă îi era deschisă ori de 

cîte ori trecea prin Simla. Reverendul Redman era directorul lui „Church 
Missionary Society". El îl examina cu grijă şi a fost izbit de cunoaşterea lui 
extraordinară în ce priveşte viaţa şi învăţătura lui Isus, precum şi de experienţele 
lui personale. Sundar i-a spus că este sigur că Cristos îl chemase să-i fie martor şi 
că botezat sau nu, el trebuie să vestească Evanghelia. 


În ziua de duminică 3 septembrie 1905 în vârstă de 16 ani, Sundar Singh a 
fost botezat de Reverendul Redman la Simla după ritul bisericii anglicane. Primul 
verset din Psalmul 23, citit în timpul serviciului divin, i-a constituit „motto-ul“ 
vieţii pe care trebuia să o trăiască: „Domnul este Păstorul meu, nu voi duce lipsă 
de nimic”. Acest psalm al Bunului Păstor ca şi capitolul 53 din Isaia au fost 
pasajele favorite ale lui Sundar. Ele i-au marcat viaţa. 

A doua zi după botez, el se reîntoarse la Sabatu, cu inima plină de bucurie. 
Toate luptele şi suferinţele trecute se risipiră ca fumul înaintea marii bucurii de a 
purta numele lui Cristos şi a-l aparţine pentru totdeauna. 

CAPITOLUL IV 
„Sadhu'" 


„Ba încă, şi acum privesc toate aceste lucruri ca o pierdere, față de 
prețul nespus de mare al cunoaşterii lui Cristos Isus, Domnul meu. 
Pentru El am pierdut toate şi le socotesc ca un gunoi, ca să câştig pe 
Cristos". Filipeni 3:8 


Mama sa îi spusese de mai multe ori: „Într-o zi ai să fii un „sadhu'. 

Niciodată el nu pierduse din vedere această dorinţă profetică a aceleia 
care-l învățase să dea lui Dumnezeu primul loc din viaţa sa. 

După convertire, el auzise cu claritate porunca divină: „Tu îmi vei servi ca 
martor”. Sosise momentul să se supună acestei chemări. Oare dacă ar ieşi să 
predice Evanghelia într-o robă de „sadhu", considerată ca sfântă în India din 
timpuri imemoriale, n-ar găsi o poartă deschisă? Intr-adevăr această robă, simbol 
al unei vieţi ascetice, de renunțare la lume, de smerenie, îi va deschide intrarea 
în toate casele şi chiar uşile gineceului. 

Decizia fu luată. Treizeci şi trei de zile după botez, la 3 octombrie 1905, 
acest tânăr creştin de 16 ani îmbrăcă veşmântul galben ca şofranul al 
credincioşilor „sadhu". El a făcut dintrînsul un om consacrat existenţei de monah 
rătăcitor, fără un loc unde-şi odihni capul. „Am făcut jurământul să-mi consacru 
întreaga viaţă lui Cristos Mântuitorul meu şi prin harul Lui, eu nu-l voi călca 
niciodată; în ziua când devenii un „sadhu'", am îmbrăcat acesta robă pe viaţă şi 
atât timp cât aceasta va depinde de mine nu o voi schimba”. 

Sundar Singh voia să înfăţişeze poporului său istoria lui Isus în felul cel mai 
potrivit, adică într-un mod cu totul hindus. Felul de vieţuire al creştinilor 
constituia o dificultate pentru hinduşi. Într-adevăr îmbrăcămintea lor, obiceiurile 
lor de viaţă, totul era diferit şi contrar obiceiurilor şi mentalităţii hinduse. Sundar 
însuşi considerase altădată pe creştini ca nişte străini, introducând obiceiuri 
ciudate. Chiar după convertirea sa, îi era uneori greu să-şi stăpânească 
simţămintele faţă de aceia pe care atât de mult îi dispreţuise. Sângele sikh părea 
să protesteze, dar comuniunea cu Cristos pe care a ştiut să o capete, triumfă 
asupra orgoliului de rasă, atât de pronunţat la sikh, şi a produs în el acea 
extraordinară umilinţă faţă de toţi oamenii. 

„Apa vieţii, spunea el, a fost oferită sufletelor însetate din India în cupe 
europene şi nu în vase hinduse”. El ilustra acest fapt prin povestirea următoare: 

„Am întâlnit când mergeam în Radjputana un brahman dintr-o castă înaltă. 
Acesta se grăbea să ajungă la o staţie de cale ferată. Toropit de căldură, el căzu 
sleit pe peron. Şeful gării doritor să-l ajute, îi dădu să bea dintr-o ceaşcă 
occidentală de porțelan. Brahmanul nu voi s-o atingă cu toate că-i era foarte 
sete. „Nu pot să beau această apă, a zis, prefer să mor de sete, decât să-mi pierd 
casta şi sunt gata să mor”. Când însă apa i-a fost oferită în propria sa cupă de 
bronz, n-a mai obiectat ci a băut-o cu lăcomie. Era aceeaşi apă, dar turnată într- 
un vas hindus. 

Cu picioarele goale, fără bani, conformându-se întocmai instrucţiunilor date 
de Isus Cristos ucenicilor, Sundar Singh nu luă cu sine decât o învelitoare şi Noul 


16 


Testament în limba urdu. El plecă din Sabathu să meargă din sat în sat, din oraş 
în oraş şi să vestească poporului dragostea lui Isus Cristos. Nu era el oare un 
martor viu al harului Său? 

El nu cerşea niciodată. Da, fiul unui bogat şi mândru sikh, depindea în ce 
priveşte hrana sa, de ceea ce i se dădea de bunăvoie. Dacă ar fi fost un „sadhu'" 
predicând hinduismul ar fi fost tratat cu cele mai mari atenţii şi nimic nu i-ar fi 
lipsit, când însă se descoperea că este creştin şi că predica pe Isus, porţile se 
închideau înaintea lui şi i se refuzau adăpostul şi hrana. El a trbuit să se 
mulţumească să trăiască cu fructe sălbatice, cu rădăcini şi frunze şi să găsească 
adăpost în popasuri de caravane urât mirositoare, în peşteri sau sub arbori. 
Deseori scuipat şi înjurat, el era gonit şi trebuia să-şi găsească refugiul în junglă, 
cu tot pericolul şerpilor cobra şi al leoparzilor. 

La început, stăruitorul său apel a primit un răspuns slab. El răspândea 
sămânţa cea bună în terenuri tari, pietroase, în mijlocul unor greutăţi mari şi 
încercări de toate felurile, dar ştia că Isus era cu sine şi niciodată nu se 
descuraja. 

Ca prim câmp de lucru a ales târgul său natal. Astfel parcurse străzile 
Rampurului, mărturisind puterea Mântuitorului şi vorbind tuturor despre fericirea 
pe care a găsit-o în El. _ 

Unii îl ascultau, alţii se îndepărtau cu dispreţ. In acelaşi timp a putut 
pătrunde în familii şi într-un oraş vecin, o doamnă hindusă adună la dânsa şaizeci 
până la şaptezeci femei de bună condiţie. Acestea după ce l-au ascultat au spus 
între ele: ceea ce vesteşte este adevărat, noi credem fiecare cuvânt al lui, Isus 
este adevăratul Mântuitor. 

Părăsind Rampurul, Sundar a mers din loc în loc, traversând astfel o mare 
parte din Belucistan, Afganistan şi minunaţii munţi ai Caşmirului. El a suferit mult 
în această primă călătorie misionară, înfrunta frigul, ploile torențiale, foamea, 
setea oboseala. 

În oraşul Jalalabad din Afganistan, a fost înştiinţat de către un om mai bun 
la suflet decât tovarăşii săi, că s-a urzit un complot contra lui. El ascultă 
prevenirea şi se refugie pentru noapte în singurul loc posibil, un popas de 
caravane plin de insecte şi de țânțari. Spre dimineaţă aprinse un foc ca să-şi 
usuce veşmintele înmuiate de ploaie. În acel moment se ivi o trupă de „pathaus", 
trib musulman, fanatic şi crud. Spre marea mirare a lui Sundar, şeful bandei căzu 
la picioarele lui. El îi explică faptul că într-adevăr avusese intenţia să-l omoare, 
dar văzând că frigul intens al nopţii nu i-a făcut nici un rău, au fost cuprinşi într- 
atât de mirare şi de frică, încât gândiră că Allah îl protejează. Ei îi cerură să vină 
să-i instruiască. Sundar petrecu o săptămână în mijlocul lor, vorbindu-le de Isus 
Cristos, Protectorul şi Prietenul său. 

Sundar reveni la Katgarth, mică localitate lângă Simla în Himalaya, la şase 
mii picioare altitudine, loc care deveni la fiecare înapoiere din călătoriile sale, 
punctul de legătură cu restul lumii. Acolo el întâlni la sfârşitul anului 1906 pe M. 
Stokes. Acesta era un american bogat, care părăsind averea şi bunul trai pentru 
vestirea Evangheliei în India, o luă pe drumul lepădării de sine şi al smereniei, 
urmând exemplul sfântului Francisc de Asissi, al cărui discipol înfocat era. 
îmbrăcând la rându-i roba de „sadhu“, se uni cu Sundar şi odată forţele lor 
contopite, întreprinseră o călătorie periculoasă în traversarea munţilor şi a 
ținuturilor nesănătoase. Ei au suportat mari suferinţe. Sundar epuizat de accesele 
mari de friguri şi de dureri violente de stomac, căzu într-o zi aproape fără 
cunoştinţă la marginea drumului. Eram îngrijorat de soarta lui, scrie M. Stokes, 
căci eram singuri şi timpul era foarte friguros iar durerea se citea pe faţa lui 
Sundar. Ştiam că nu se plângea niciodată, totuşi aplecându-mă la urechea lui, îl 

întrebai cum se simte. „Sunt foarte fericit! Cât este de bine să suferi pentru 
dragostea lui Cristos!" murmura el cu o voce aproape imperceptibilă şi cu un 
surâs pe faţa-i trasă. Această bucurie în suferinţă s-a manifestat de nenumărate 
ori în încercările sale. Ea a fost o trăsătură aparte a caracterului său de creştin şi 
unul dintre secretele influenţei sale. 

M. Stokes reuşi să conducă pe Sundar nu fără trudă până la locuinţa unui 
european, care îi primi cu cea mai mare bunătate. Acel om care niciodată nu se 
gîndise la Dumnezeu şi la mântuirea sufletului, a fost atât de izbit de seninătatea, 
dragostea şi răbdarea lui Sundar că începu să se gândească serios şi puţin după 
aceea primi pe Mântuitorul oaspetelui său. In 1907 cei doi amici lucrară împreună 
la leprozeria din Sabathu, apoi la Lahore într-un lazaret de ciumaţi, unde fără 
teamă de îmbolnăvire, zi şi noapte se consacrară îngrijirii bolnavilor şi 
muribunzilor. Ei adunară, de asemenea, după instrucţiunile Evangheliei copii 
infirmi, şchiopi, schilozi, orbi, sau părinţi leproşi şi organizară pentru părinţi 
tabere la munte în aer curat. 

Printre ei parcă vedem pe Cristos: „Eram străin şi M-aţi primit... eram 
bolnav şi M-aţi vizitat". Se poate uşor imagina bucuria acestor copii dezmoşteniţi 
de a avea parte de atâta îngrijire şi dragoste. 

Când în 1908 M. Stokes plecă în vacanţă în America, Sadhu se găsi singur. 
EI atunci se hotări să dea urmare unui proiect pe care-l avea mai de mult în gând: 
o călătorie de-a lungul Nepalului şi Tibetului ale căror porţi erau în întregime 
închise oricăror lucrări misionare. * 


* în cap. V şi VI redăm diverse întâmplări din aceste călătorii 


De la 1 909 la 1910, cedând solicitărilor amicilor săi, Sadhu consimţi să 
facă studii de teologie. Părea util să capete cunoştinţe mai întinse în vederea 
lărgirii sferei sale de influenţă, altfel limitată la evanghelizarea păgânilor şi de a o 
extinde şi asupra comunităţilor creştine propriu zise. El dădu examenul pentru 
primul an şi intră în anul Il la colegiul teologic din Lahore. În timpul vacanţelor 
continuă campaniile sale de evanghelizare. 

Studiile au adăugat puţin lucru pietăţii sale simple şi directe. Din contră, 
pare că ele i-au stârnit o anumită aversiune pentru intelectualismul teologic, 
despre care adesea va vorbi în predicile sale. 

Acolo, întocmai ca la Ludiana, se simţi străin printre studenţii care se 
pregăteau pentru slujba sacră. În calitate de „sadhu", nivelul vieţii sale spirituale 
depăşea cu mult pe al lor, iar deprinderile lui religioase erau de o altă natură 
decât acelea ale vieţii de seminar. 

Astfel el îşi petrecea timpul în cameră singur, în afara orelor de curs, a 
celor fixate pentru rugăciune şi pentru masă. Studenţii se simțeau fără vorbe, 
condamnaţi în prezenţa lui, cu toate că Sundar a făcut tot posibilul să evite tot ce 
putea fi considerat ca un blam, din partea sa. El aştepta cu umilinţă să ajungă la 
acest lucru. 

Într-o zi, unul dintre studenţi, deosebit de ostil lui Sadhu, îl văzu stând sub 
un arbore. Acesta se apropie de dânsul fără să fie zărit. Spre marea lui surpriză îl 
găsi pe Sundar în lacrimi, revărsându-şi inima înaintea lui Dumnezeu într-o 
arzătoare cerere, tocmai pentru acel student venit fără să-l simtă. El se ruga 
anume că, dacă există vreo nedreptate din partea sa, Dumnezeu să binevoiască 
să-l ierte şi o veritabilă pace să se poată stabili între ei. Auzind această fierbinte 
rugăciune, tânărul bărbat a fost zguduit şi ceru iertare numaidecât lui Sundar iar 
din aceea zi ei deveniră prieteni intimi. Chiar acel student a scris această carte 
despre Sundar Singh. 

Sadhu a fost foarte nenorocit în această şcoală de teologie. Părea că este o 
pasăre de pădure captivă, bătând din aripi între barele cuştii sale. Suspina după 
libertatea de sub cerul albastru şi pentru singurătatea munţilor din Katgarth. 

In 1910 primi diploma de predicator al bisericii anglicane. Când a înţeles că 
fiind preot consacrat nu ar putea să predice şi în alte biserici nici să 
propovăduiască Evanghelia pretutindeni unde Dumnezeu l-ar trimite, consideră 
că aceste oprelişti nu se împăcau cu misiunea sa de „sadhu". După multe 
rugăcini înţelese clar că nu trebuie să se ataşeze la nici o organizaţie exterioară. 
El rugă respectuos episcopul care fusese în mod special bun cu dânsul, în tot 
decursul studiilor, să binevoiască a-i anula diploma de bacalaureat în teologie. 
Episcopul înțelegând vocaţia lui Sadhu îi acceptă demisia, dar ea nu-l excludea 
din biserica anglicană de care aparţinea prin botez. Relaţiile cu amicii săi 
anglicani au rămas tot atât de cordiale ca şi înainte. 

De atunci niciodată nu s-a alipit de vreo organizaţie omenească, dacă nu 
cumva se alipise de Biserica Creştină Universală. 

El zicea: „Râurile îşi au izvoarele în munţii înalţi ai Himalaiei, de unde îşi 
croiesc drum în câmpie, aducând apa proaspătă şi curată a înălțimilor. Este o 
imagine a vieţii creştine, care depinde de însuşi Cristos, izvorul de apă vie. Atunci 
când această apă atinge câmpia, ea se desparte în canale şi prin mijloace 
omeneşti irigă terenurile secetoase, aducând în ea atâta mâl că-i tulbură 
puritatea. Canalele acestea au utilitatea lor, dar pentru ca să fie constant 
alimentate, au nevoie de apă pură, care ţâşneşte din piscurile înalte”. 

Sundar recunoştea că o organizaţie de răspândire a Evangheliei în mase 
este utilă, dar gândea că anume consacrarea sa faţă de Mântuitorul, îl conducea 
pe un drum individual, solitar, dependent numai de Dumnezeu. El avea nevoie de 
toată libertatea. Într-o zi era aici, în următoarele zile era departe. Dimineaţa cu 
mult înainte de răsăritul soarelui pleca într-o nouă călătorie fără să înştiinţeze pe 
nimeni, lăsând doar vorbă că auzise dispoziţia lui Dumnezeu, după care apărea 
pe neaşteptate, cine ştie unde. 

Eliberat de orice legătură eclesiastică, el continua să depună mărturie ca 
„sadhu" vestind Evanghelia pretutindeni unde mergea.Oricine îl întâlnea, auzea 
că Isus a venit în lume pentru a mântui pe cei păcătoşi. 

Sadhu, mai mult ca de orice, se temea de viaţa absorbită de o prea mare 
activitate, nelăsând timp deloc rugăciunii. El iubea singurătatea din tot sufletul, 
însă spre deosebire de idealul hindus care predica găsirea lui Dumnezeu prin 
părăsirea societăţii omeneşti, înţelese că a sluji oamenilor este una din căile 
principale de a servi lui Dumnezeu. 

Dorinţa sa arzătoare, de a fi la dispoziţia lui Cristos, îl făcea să iasă din cele 
mai profunde meditații, astfel că dragostea faţă de cei care sufereau şi aveau 
nevoie de ajutorul său, învingea. O viaţă predată Domnului este totdeauna şi o 
viaţă consacrată oamenilor. 

Reverendul Redman care văzu pe Sundar după doi ani de la botezul lui, a 
fost profund impresionat de maturitatea trăsăturilor lui creştine. El nu mai era 
băiatul de atunci, ci un bărbat tânăr, călit în credinţă, cu toate că avea abia 19 
ani. 

Influenţa tăcută a vieţii sale făcea o mare impresie. Creştini sau necreştini 
veneau la el să găsească ajutor şi sfat şi reputaţia sa se întindea din ce în ce. 
Parcurgând tot nordul Indiei el a fost chemat să participe la adunările creştine. 

La sfârşitul lui 1912, după o activitate necurmată, hotărî în fine să-şi 
realizeze proiectul de mult nutrit, anume acela de a posti 40 de zile într-un loc 
singuratic. Gândea că prin aceasta devine şi mai mult asemenea lui Isus Cristos 
în viaţa lăuntrică. Poate că, fără să-şi dea seama, era influenţat de ascetismul 

hindus. 

Cu tot avizul negativ al unui medic franciscan, care lucra cu el şi căruia îi 
mărturisise intenţia, la 25 ianuarie 1913 îşi pune planul în execuţie. El se retrase 
în junglă, predându-se meditaţiei şi rugăciunii. Ca să ştie cât timp a trecut, în 
apropiere, a pus o grămadă de 40 de pietre. În fiecare zi arunca una la o parte, 
însă forţele îl părăsiseră repede şi deveni atât de slab, că a fost incapabil să mai 
facă aceea mişcare. Viaţa sa spirituală din contră se mări în claritate şi libertate. 
El intră în lumea supranaturală printr-un fel de extaz. În timp ce viaţa organică se 
încetinea până la punctul, că nu mai putea distinge obiectele înconjurătoare, prin 
vederea spirituală, contempla pe Cristos crucificat, mâinile şi picioarele Lui 
străpunse şi Faţa Lui întipărită cu o dragoste inexprimabilă. În timp ce corpul său 
era inert, insensibil, sufletu-i gusta cea mai profundă pace şi cea mai minunată 
bucurie. 

Mai înainte de a atinge 40 de zile, tăietorii de bambus îl găsiră din 
întâmplare în junglă şi-l duseseră la Dehra-Dun. Acolo câţiva ţărani creştini îl 
identificară datorită numelui scris pe Biblia sa. Ei îl transportară cu un car în 
orăşelul creştin Annfield, unde îngrijit cu dragoste se restabili repede. 

Vestea morţii lui se răspândise pretutindeni, fără îndoială prin mijlocirea 
medicului catolic, căruia Sundar îi dăduse adresa amicilor săi. Telegrafic, acesta 
le anunţase decesul lui, care părea confirmat de lunga lui absenţă. Un serviciu 
funebru fu organizat la Simla de Reverendul Redman şi moartea lui a fost 
publicată în jurnalele misionare, însoţite de o notă necrolog. 

Sundar reveni la Simla unde amicul său, Reverendul Redman, îl făcu atent 
de pericolul unei asemenea experienţe. Sadhu însă rămăsese convins de 
rezultatele fericite ale acestui post. Mai înainte, ajunsese să se plângă înăuntrul 
său, pentru că Domnul nu intervenea, când suferea de foame şi de sete, fiindcă îi 
dăduse porunca să nu ia bani cu sine. După acel post, el gândea: „Este dorinţa 
Tatălui Ceresc, poate că am făcut ceva care l-a displăcut”. 

Adeseori eram ispitit să părăsesc viaţa de „sadhu'", să mă reîntorc acasă la 
tatăl meu, să mă căsătoresc şi să trăiesc în belşug. Oare nu puteam să fiu şi aşa 
bun creştin şi să duc o viaţă de comuniune cu Dumnezeu? Dar cu toate că nu 
este păcat pentru alţii să trăiască în confort, să aibă avere, eu am înţeles că 
Dumnezeu mă chemase să urmez o altă cale. Adevărata mea căsătorie era cu 
Cristos”. 

Toate aceste ispitiri momentane şi îndoieli care uneori îl tulburaseră, au 
dispărut cu desăvârşire. Ştia doar că fusese înoit şi întărit înăuntrul său. El 
ajunsese la certitudinea că sufletul este independent de corp, întrebare care 
deseori îl făcuse să rămână perplex. Mai presus de orice era acum încredinţat că 
pacea de care se bucura, nu era o experienţă subiectivă a unor forţe ascunse, ci 
rezultatul obiectiv al prezenţei lui Dumnezeu în el. 

Sundar Singh intră în contact cu membrii misiunii creştine „Sannyasis", 
care se considerau ucenici ai lui Cristos asiaticul. Răspândiţi prin toată India, în 
număr de câteva sute de mii „sannvasiţii" aparţineau în general claselor 
cultivate. Ei aveau obiceiul de a se întâlni dis de dimineaţă, foarte devreme, într- 
o casă de rugăciune care seamănă cu templele hinduse. Foarte adesea Sadhu 
fusese ajutat de ei. De multe ori, el îi îndemna să iasă din creştinismul lor secret 
şi să vestească pe Cristos pe faţă, însă ei răspundeau: „Cristos ne-a chemat să 
fim pescari de oameni. Un pescar nu trebuie să facă zgomot, altfel peştii fug de la 
năvod. lată pentru ce noi lucrăm în tăcere şi când năvodul ne va fi plin, lumea va 
vedea ceea ce am făcut”. În anii următori Sundar făcu cunoştinţă cu Susil Rudra, 
directorul universităţii creştine „Sf. Ştefan", colegiul din Delhi. Ei se legară prin 
aceeaşi consacrare în serviciul lui Cristos şi Sundar îl iubi ca pe tatăl său. Pentru 

Susil Rudra, a cărui inimă era deseori întristată de felul de vieţuire al multor 
creştini hinduşi, a fost o mare bucurie să găsească un discipol atât de complet 
predat Mântuitorului. 

Numeroase probleme se puneau bisericii creştine din Punjab şi printre 
tinerii studenţi, veniţi din toate părţile la colegiul Sf. Ştefan, pentru educaţia lor 
universitară, se iviseră unele greutăţi. Unii dintre ei erau destinaţi să devină 
„leader" * în stat sau în biserică. 


* conducător, şef. 


Atunci când europenii căutau să uşureze viaţa materială a tinerilor hinduşi 
şi ei înşişi trăiau destul de lumesc, mesajul Crucii era acoperit ochilor lor şi nu 
prindea într-o astfel de atmosferă. 

„Noi lucram, spunea directorul S. Rundra, înconjurați de prea mult confort 
exterior, şi nu-mi părea posibil să ies din acest cerc vicios şi să ne schimbăm felul 
de viaţă. Atunci, iată că Sadhu a venit în mod inconştient în ajutorul nostru, 
aducând mărturia sa studenţilor care timp de ore întregi se adunau în jurul lui şi-l 
ascultau până noaptea târziu. Simpla înşirare a călătoriilor şi a suferințelor lui în 
Tibet, povestite de el însuşi, înflăcăra inima lor. Ei au fost cuprinşi de spiritul de 
renunțare al lui Sadhu şi doriră să vină la Katgarth pentru a trăi lângă el o viaţă 
de sacrificiu şi renunţări. Ceea ce în colegiu nimeni n-a putut să facă, Sundar, un 
om mai tânăr ca ei, a reuşit prin exemplul lui personal şi nu prin cuvinte. 
Schimbarea care s-a produs în numeroşi studenţi a fost însemnată şi mulţi s-au 
consacrat unei vieţi predate cu desăvârşire lui Dumnezeu şi semenilor lor. Cum 
se explică această minune? Sundar renunţase la propria lui viaţă. Astfel crucea n- 
a fost numai predicată, ci trăită. Şi aici stă toată diferenţa! 

CAPITOLUL V 
In Tibet 


„Eu îi voi arăta ceea ce trebuie să sufere pentru Numele Meu.” 
Faptele Apostolilor 9:16 


De la începutul activităţii sale misionare, Sadhu a avut marea şi periculoasa 
lucrare să ducă Evanghelia în Tibet, în această fortăreață a budismului, în 
această ţară inaccesibilă, îndepărtată de regiunile vecine prin situaţia ei 
geografică, închisă faţă de creştinism şi de orice influenţă străină. 

Frumuseţea impresionantă a munţilor săi acoperiţi de gheţuri veşnice, 
bogăţia mănăstirilor care ascund comori şi manuscrise rare, necunoaşterea 
moravurilor şi mentalităţii acestui popor pe care civilizaţia europeană nu l-a atins 
încă, fac din Tibet o ţară misterioasă şi stranie, despărțită de restul lumii prin 
frontierele sale închise. 

Sundar nu cunoştea nici ţara, nici poporul, nici limba. El ştia numai că va 
trebui să îndure mari greutăţi, dar în zelul şi iubirea sa pentru Cristos nu şovăia în 
faţa nici unui pericol sau suferinţe. Oare nu era el un „sikh", adică un soldat la 
ordinele Mântuitorului? 

Oare nu-l alesese Cristos pentru această misiune periculoasă tocmai pentru 
că avea nevoie de un martor fără frică? Oare nu avea Dumnezeu un mare număr 
de slujitori ca să vestească mântuirea de-a lungul Indiei, în timp ce nimeni nu era 
dispus să înfrunte pericolul acestei ţări neglijate şi ostile? 

Crescut nu departe de munţii cei înalţi ai Himalaiei, Sundar, adeseori, 
lăsase gândirea să zboare de cealaltă parte a frontierei către acea populaţie 
cufundată în întunericul păgânismului şi care niciodată nu auzise vorbindu-se 
despre iubirea lui Dumnezeu. 

Tibetanii sunt foarte religioşi, dar cea mai mare parte sunt foarte ignoranţi 
şi superstiţioşi. „Lama-lele" stăpânesc ţara şi păstrează poporul în neştiinţă cu 
scopul să nu piardă influenţa asupra lui. Ei trăiesc în mănăstiri sau lamaserii şi-şi 
petrec cea mai mare parte din timp studiind cărţile lor sfinte. Cei mai mulţi dintre 
ei caută în mod sincer adevărul şi năzuiesc după sfinţenie. 

Cealaltă parte dintre ei care deţin bogăţia şi puterea, sunt cruzi, fanatici, 
stricaţi. 

Poporul zace în frică şi atribuie rugăciunilor lamalelor, puterea protectoare 
contra zeilor şi duşmanilor fără număr de care se crede înconjurat şi pe care şi-i 
închipuie că sunt geloşi, dominatori, răzbunători. Ca să domolească mânia zeilor 
şi să scape de farmecele lor, tibetanii aduc daruri lamalelor, cu scopul de a obţine 
intervenţia lor. 

Şeful tuturor lamalelor, este Dalai-Lama sau marele preot, care guvernează 
ţara cu o putere absolută. El locuieşte într-un palat măreț, construit pe vârful unei 
stânci „Patala" şi care domină Lassa, cetatea sfîntă. Templul este consacrat lui 
Budha. Zidurile sunt masive, terasele şi fortificațiile sale se ridică vertical din 
câmpie; el este împodobit cu o cupolă scânteind de aur şi pietre preţioase. La 
picioarele lui, oraşul Lassa putrezeşte în murdării. 

Tibetul este ţara morilor de rugăciuni pe care băştinaşii le mişcă în mod 
mecanic. În vânt flutură drapele de rugăciuni. În anumite lamaserii, cilindri 
conţinând milioane de copii după rugăciuni se învârtesc fără încetare. Tibetanii 

cred că prin această repetare continuă, vor obţine iertarea păcatelor şi 
binecuvântarea zeilor lor. 


Sadhu n-a fost primul misionar care a încercat să intre în această ţară 
neospitalieră. Misiunile creştine au o remarcabilă istorie despre care ar fi prea 
mult să vorbim aici. Cea mai recentă misiune este cea a fraţilor Moravi care 
lucrează la frontiera Tibetului şi a putut uneori pătrunde pană în interiorul ţării. * 


* Aceasta a fost situația până în anul 1934, când s-a scris această carte 


În urma greutăților de neînvins însă, porţile au fost închise nu numai din 
ordinul tibetanilor, ci şi din al guvernatorilor englezi. Aceasta autoriză misiunea 
moravă să-şi continue lucrările, cu condiţia să-şi limiteze activitatea la teritoriul 
aflat sub mandat britanic. 

Se spune despre creştinii hinduşi, care au pătruns în Tibet ca negustori sau 
ca asceţi, că au murit martiri. La fel a fost cazul cu tibetanii care au acceptat pe 
Cristos ca Mântuitor al lor. 

Sundar Sadhu n-a povestit numai o dată despre martiriul unuia dintre 
concetăţenii săi, Sikhi-Karter-Singh, a cărui istorie seamănă foarte mult cu a sa. 
Crescut ca şi dânsul în lux, el găsi în creştinism răspunsul profundelor sale 
aspirații sufleteşti. Persecutat de familia care concentrase asupra-i toate 
speranţele ca unic moştenitor al numelui, el a avut de suferit foarte mult. Gonit 
de ai lui, a predicat mai întâi în India, apoi s-a îndreptat spre munţii Tibetului şi a 
ajuns până în inima ţării. S-a încercat a-l izgoni de acolo, dar nu a încetat să 
vestească mesajul mântuirii, până în ziua când a trebuit să apară înaintea lui 
Lama de la Tsinhan. Învinovăţit de pătrundere interzisă în Tibet şi de a fi 
propagat aici o religie străină, a fost condamnat la moarte. El ascultă în tăcere 
sentinţa şi se îndreptă spre locul de chin, neşovăielnic, stăruind încă o dată 
asupra mulţimii ce-l înconjura, să caute fără întârziere mântuirea care este în Isus 
Cristos. La locul de execuţie, Karter, a fost dezbrăcat de veşminte şi cusut într-o 
piele crudă de yack, care strâmtându-se la soare, provoacă celui pe care îl 
înfăşoară cele mai crâncene suferinţe. Timp de trei zile cât a durat supliciul, el n- 
a scos nici un vaiet. Spre seară înainte de a muri, mulţumi lui Dumnezeu pentru 
toate mângâierile Lui şi sfârşi cu aceste cuvinte pe buze: „Doamne lsuse 
primeşte duhul meu". 

Primul secretar a lui Lama, viu impresionat de ceea ce vedea, luă Noul 
Testament al lui Karter să-l studieze şi în curând o limpezime se săvârşi în inima 
sa. Într-o zi a declarat lui Lama că îşi predase inima lui Cristos. Pentru dânsul era 
moarte sigură şi într-adevăr trebui să sufere acelaşi supliciu ca şi Karter, agravat 
însă prin alte cruzimi: i se înfipseră aşchii de lemn sub unghii, îl scoaseră din 
pielea de yack ca să-l târască pe ulițele oraşului, ca după aceea, crezându-l mort, 
să i se arunce sărmanul trup neînsufleţit pe o grămadă de murdării. Printr-o 
minune nenorocitul îşi reveni în fire şi s-a putut târî mai departe. Călăii lui au fost 
îngroziţi să-l vadă în picioare şi vindecat de răni. Încredinţaţi că avea într-însul o 
putere supranaturală, n-au mai îndrăznit să-i facă vreun rău şi a putut astfel 
continua să predice. Chiar el însuşi a povestit lui Sundar Singh istoria sa, când 
acesta îl întâlni în cursul călătoriilor sale. 

Un englez creştin care cunoştea, ca nimeni altul, indescriptibilele greutăţi 
ale lucrului în Tibet, a scris: „Un miracol va fi necesar pentru a învinge această 
colosală idolatrie, susţinută de tot felul de mijloace diabolice. Cum vom putea, 
oare, să luptăm contra mulţimii lamalelor, nebuni de furie pe aceia care nu sunt 
de o religie cu ei? Vor trebui mari sfinţi ca să se deschidă drumul în această ţară 

a superstiţiei. Tremur când mă gândesc la toate suferinţele ce vor avea de 
îndurat, dar puterea lui Dumnezeu este fără margini”. 

Acesta a fost câmpul de misiune cel mai dificil din toate, pe care tânărul 
hindus de 19 ani l-a ales ca sferă de activitate. Fără sprijin, fără mijloace, fără 
pregătire specială, încredinţându-se numai în harul lui Dumnezeu şi gata să-şi 
dea viaţa pentru cauza lui Cristos, Sundar se hotări să înfrunte această lucrare 
supraomenească. 

Când ajunse în 1908 la Poo, staţia misiunii morave, găsi aici sprijinul cel 
mai zelos. El a putut să se familiarizeze cu primele elemente ale vorbirii tibetane 
şi un tânăr evanghelist Thanyat-Ali, i-a fost dat ca însoțitor. În fiecare an 
primăvara când se deschideau drumurile blocate de zăpadă şi gheţuri, Sadhu 
părăsea Kotgarthul (mic orăşel înconjurat de păduri şi posedând o biserică, un 
modest spital şi o şcoală a misiunii), ca să atingă frontierea Tibetului. De acolo 
drumul traversa la început un pământ cultivat, apoi cobora în zig-zag, traversând 
păduri dese de unde ţâşneau izvoare scăpând spre câmpie, unde la patru mii de 
picioare mai jos curge Sutlejul. Căldura acestui ţinut încadrat de munţi înalţi, este 
sufocantă. Este una din ultimele văi ale Indiei hinduse. Dincolo de ea începe Asia 
Centrală Budistă. Puţin câte puţin, tipul mongol predomină. Cultura hindusă 
dispare şi o nouă civilizaţie începe. Drumul Tibetului se ridică abrupt. Periculos 
adeseori, el devine din ce în ce mai greu de urcat. 

Ca să poţi suporta pe orice vreme oboseala şi primejdiile acestor drumuri 
trebuie o vitalitate, o tărie şi un curaj neobişnuit. Sadhu adesea, oprit de 
autorităţile engleze chiar, n-a putut să treacă frontiera; alteori însă a pătruns 
până în centrul ţării. Primirea ce i se făcea nu era totdeauna duşmănoasă şi roba 
sa de „sadhu" îi deschidea multe porţi. Uneori a fost fericit să găsească în aceste 
locuri neospitaliere, prieteni gata să-l ajute, între alţii un tânăr tibetan numit 
Thapa, care i-a servit ca interpret şi pe care-l boteză. De cele mai multe ori s-a 
găsit complet singur în faţa unor mari pericole. El n-a ţinut un jurnal al călătoriilor 
sale, astfel că nu este posibil să se fixeze datele stricte ale drumurilor lui. 

In povestirile călătoriilor sale din nordul Indiei, din Nepal, din Tibet, adesea 
fragmentare, enumera numeroase pericole la care a fost expus: frigul intens care 
domneşte în aceşti munţi, printre care a trebuit să treacă vârfuri depăşind 5.000 
metri înălţime, vânturile furioase care mătură podişul înalt al Tibetului, râuri şi 
torente care trebuiau trecute cu piciorul sau înot cu apa rece ca ghiaţa şi cu 
riscul să fie târât de curent, foamea şi setea a cărui pradă era în ţinuturile sterpe 
sau prin refuzul locuitorilor de a-i da cea mai mică îmbucătură, oboseala lungilor 
marşuri prin această ţară stâncoasă şi pustie, fără un adăpost unde să-şi 
petreacă noaptea, sau dacă era primit de oamenii locului, inimaginabila murdărie 
a caselor lor şi a obiceiurilor lor. 

Fiarele sălbatice şi şerpii veninoşi erau un pericol constant, la fel ca şi 
tâlharii care pustiiesc locurile şi dezbracă şi omoară pe nefericiţii călători. Pe de 
altă parte, Sadhu a avut de suferit şi violenta duşmănie a „lamalelor' şi 
grozavelor persecuții pe care le aplică creştinilor. 

Toate aceste pericole şi suferinţe au dat ocazia unei predări măreţe în 
mâna morţii care uneori părea sigură: „Când mă îndrept spre Tibet, nu mai 
îndrăznesc să sper în revenire, de fiecare dată gândesc că este ultimul meu 
drum; fără îndoială voinţa lui Dumnezeu m-a păstrat”. Ca Pavel el putea să 
spună: „Dar eu nu ţin numaidecât la viaţa mea, ca şi cum mi-ar fi scumpă, ci 
vreau numai să-mi sfârşesc cu bucurie calea şi slujba, pe care am primit-o de la 
Domnul Isus, ca să vestesc Evanghelia harului lui Dumnezeu ". 

„La începutul lui iulie, povesteşte Sadhu, am plecat spre Tibet, luând cu 
mine pe tânărul creştin Thanyia. Înainte de a atinge frontiera Tibetului, vestirăm 

Evanghelia în târgurile din calea noastră. Apoi mulţi kilometri, n-am văzut decât 
păstori şi nici o locuinţă. Călătoria continua în ciuda faptului că, pe timpul nopţii, 
frigul devenise aproape insuportabil. Respirația la acea înălţime se făcea greu, 
însă prin bunătatea lui Dumnezeu noi am apucat să trecem dincolo de acea 
periculoasă strâmtoare". 

Când ajunseră la târguşorul Mudh, au fost primiţi cu bunătate de şeful 
localităţii, care invită pe Lama să ia parte la masă cu ei. Cum acesta înţelegea 
puţin hindustana, el auzi cu bucurie mesajul mântuirii şi alţii au fost dispuşi să 
asculte Evanghelia. De acolo, cei doi călători au ajuns la mănăstirea tibetană de 
la Kee-Gunpa cu 400 de „lamale". Ei au stat două zile pe lângă şeful lamaseriei, 
care nu le-a făcut vreun rău, dar care avu cu Sadhu vii discuţii controversate. 
Dimpotrivă prin târgurile străbătute după aceea, au avut de întâmpinat cea mai 
violentă opoziţie. 

Într-una din călătoriile sale, nu departe de orăşelul Garhwal, Sadhu văzu doi 
oameni, dintre care unul dispăru pe neaşteptate. Sundar ajunse din urmă pe 
acela care rămăsese singur, care-l opri arătându-i un trup învelit într-o pânză. 
„Este prietenul meu, i-a zis acela, care chiar acum a murit, eu sunt străin aici, 
ajută-mă cu ceva ca să-i plătesc îngroparea”. Sundar nu avea decât două 
monede ce-i fuseseră date să aibă cu ce să plătească dreptul de a trece pe un 
pod. El scoase banii şi-i dădu. Puţin după aceea a fost ajuns din urmă de acelaşi 
om, care alerga într-un suflet, cu faţa tulburată spunându-i că într-adevăr 
prietenul său era mort. Sadhu îl întrebă ce voia să-i spună şi sfârşi prin a înţelege 
istoria următoare: de mulţi ani aceşti doi înşelători o făceau pe rând pe mortul, ca 
să fure pe trecători. De data aceasta cerşetorul întors la prietenul său, îl strigă în 
zadar şi ridicând pânza văzu că într-adevăr murise. El imploră pe Sadhu să-l ierte 
fiindcă era sigur că era în faţa unui sfânt pe care îl jefuise şi că zeii în furia lor, îi 
pedepseau. Sundar îi vorbi de singurul Dumnezeu şi de iertarea pentru cei ce se 
căiesc de faptele lor. Cuprins de o sinceră pocăință, vinovatul primi cuvântul 
mântuitor. Sadhu lăsă pe acest om să-l însoţească o bucată de vreme, apoi îl 
trimise la staţia misionară de la Garhwal, unde mai târziu a fost botezat. 

Sadhu împreună cu un însoțitor tibetan traversa munţii, într-o zi, pe un timp 
de ninsoare şi foarte friguros. Amândoi sufereau şi pierduseră nădejdea să ajungă 
la capătul drumului. Sosiţi lângă o prăpastie, ei găsiră un om zăcând neînsufleţit 
la baza unei pante îngheţate. Sundar propuse să-l transporte până la un adăpost, 
însă tibetanul îl refuză. Voind înainte de toate să-şi salveze propria-i viaţă el trecu 
mai departe. Sadhu ridică muribundul cu mare greutate îl puse pe spate şi apoi 
cu un pas lent plecă mai departe cu greaua sa sarcină. In timpul acesta, efortul 
nu întârzie să-l încălzească şi căldura sa să se transmită sărmanului om, care se 
reînsufleţi la rându-i. Puţin după aceea, reîntâlni pe nenorocitul său prieten 
tibetan întins la marginea drumului. Era mort de frig, în timp ce Sundar ajungea 
la ţinta călătoriei sale împreună cu cel căruia îi scăpase viaţa. "Acela care vrea 
să-şi scape viaţa o va pierde, dar acela care o va pierde pentru Mine, o va 
câştiga”. - zise Isus. 

La Narcanda, în munţii dintre Simla şi Kotgarth, Sadhu a trecut pe lângă 
câţiva oameni care coseau în câmp. El se apropie să vorbească cu ei. Cu toate că 
i-au dat puţină atenţie, aceia se mâniară auzind vorbindu-li-se de o religie 
străină. Unul dintre ei îl afurisi şi luând o piatră, i-o aruncă în cap, de-l răni. Îndată 
apoi acest lucrător a fost apucat de o durere violentă de cap şi ela trebuit să se 
lase de lucru. Sadhu ridicându-i coasa, luă în primire bucata-i neisprăvită. Văzind 
aceasta, ceilalţi cosaşi îşi schimbară atitudinea faţă de el şi când lucrul a fost 
terminat, îl invitară să meargă cu ei. El primi fericit, că putea să vestească 
Cuvântul înainte de a părăsi localitatea. După plecarea lui când aceşti oameni 

măsurară recolta obţinută în ziua aceea constatară cu mirare că era mult mai 
mare decât de obicei. 

O mare frică îi cuprinse: se vede că străinul a fost un sfânt; această 
superbă recoltă era de la el un semn sigur. Ei începuseră să-l caute, dar în zadar. 
Omul care azvirlise piatra, el însuşi, trimise această relatare la un jurnal din 
nordul Indiei, rugând pe Sadhu, dacă aceste rânduri i-ar cădea sub ochi, să revină 
la el. 

Sadhu a întâlnit deseori în ascensiunile sale din Himalaia, pe unii din acei 
celebri sihastri tibetani care se închid solitari în peşteri naturale. Izolaţi de restul 
omenirii, lipsiţi de lumina soarelui, înconjurați de întuneric, ei se hrănesc cu 
alimentele depuse de trecători într-o deschizătură lăsată anume pentru acest 
scop. Cufundaţi în profunde meditații şi învârtind fără răgaz o moară de 
rugăciuni, aceşti asceţi speră să atingă Nirvana, nimicul, adică stingerea tuturor 
dorințelor. Sadhu a putut adesea să introducă câteva file din evanghelii în 
închisorile lor, sperând că le vor citi când vor ieşi din acele morminte. 

Într-o zi urcând un munte stâncos, a dat într-o grotă, peste un om în 
rugăciune. Ca să lupte contra somnului, acela îşi fixase lungile plete de bolta 
grotei şi ceas de ceas implora iertarea păcatelor sale şi cerea pace pentru 
sufletul său. 

„Ai găsit până acum această pace?" - îl întrebă Sundar. Săracul tibetan îi 
răspunse că până în prezent el n-a primit-o. Atunci Sundar îi povesti viaţa lui Isus, 
Care a spus: „Veniţi la Mine toţi cei trudiţi şi împovăraţi şi Eu vă voi da odihnă”. 
Omul asculta cu atenţie, inima i se deschidea la lumină şi el strigă: „Acum eu am 
găsit această pace, condu-mă la EI, vreau să-l fiu ucenic”. Sundar îl invită să vină 
până la o staţie misionară ca să fie instruit în credinţa creştină şi să primească 
botezul. 

„Am primit o mare lecţie de la aceşti sihastri, zice Sundar, căci ei, voluntar, 
se predau la toate acele suferinţe numai să atingă Nirvana, care nu conduce 
decât la pierderea vieţii şi nu oferă vreo speranţă pentru cea viitoare. Cu cât mai 
mult trebuie să fim noi gata să slujim lui Cristos şi să-l purtăm crucea. El care s-a 
jertfit pentru noi şi ne-a adus viaţa veşnică!" 

O povestire de-a lui Sadhu dintre cele mai remarcabile cu privire la 
călătoriile sale în căutarea acelor sihastri, a fost întâlnirea sa la Kailash cu 
Maharisi. 

În vara anului 1912, Sundar epuizat de eforturile zadarnice în căutarea 
acelor sfinţi solitari, şi-a pierdut pe neaşteptate echilibrul de pe o stâncă şi a 
căzut la intrarea unei peşteri. Când şi-a revenit din leşin, a fost surprins să vadă 
un om straniu şi a cărui vârstă era imposibil de a fi determinată, care ieşind din 
profunda lui meditaţie, aruncă spre el o privire străpungătoare. Spre marea sa 
mirare, nu se găsea în faţa unui pustnic tibetan, ci a unui creştin, care îl invită să 
îngenuncheze şi să se roage cu el, încheindu-şi rugăciunea de mijlocire prin 
rostirea Numelui lui Isus. El deschise un voluminos exemplar din Evanghelii, în 
greceşte şi citi cu voce tare câteva versete din „Predica de pe munte", după care 
povesti lui Sundar viaţa sa. 

Fusese născut la Alexandria din părinţi musulmani. La 30 de ani a intrat în 
ordinul derviştilor, însă nici rugăciunile şi nici studiul Coranului nu i-au dat pacea. 
In marea sa suferinţă s-a dus la un creştin venit anume din India în Egipt, ca să 
vestească aici Evanghelia. Acesta era un nepot al Sfântului Francois Xavier şi el 
citi aceea chemare a lui Cristos: „Veniţi la Mine, voi toţi cei trudiţi şi împovăraţi şi 
veţi găsi odihna sufletelor voastre”. Aceste cuvinte, aceleaşi care mai târziu 
trebuiau să izbească şi pe Sundar, l-au adus la Cristos. Şi-a părăsit geamia, a fost 
botezat şi a plecat să vestească Evanghelia. După o lungă perioadă de lucru 

misionar, când ajunse la vârsta de 100 de ani, el se retrase din lume şi Domnul |- 
a înştiinţat că-i va mai lăsa încă mulţi ani de trăit cu scopul să se roage mijlocind 
pentru sfinţii răspândiţi pe pământ. 

Şi în munţii Kailashului el şi-a petrecut viaţa, în meditaţie şi rugăciune. 
Dumnezeu i-a acordat mari revelații şi glorioase viziuni apocaliptice asupra lumii 
de dincolo. El primi apoi o cunoaştere vastă a plantelor şi a calităţilor lor curative. 

Astfel dădu lui Sundar, pătruns de frig, câteva frunze, care imediat ce le-a 
mâncat, îl încălziră şi-l însufleţiră într-un mod delicios. 

Sadhu a vizitat de trei ori pe bătrânul sihastru şi a primit de la el o 
inspiraţie nouă pentru viaţa interioară şi pentru misiunea sa. In public el 
dezaprobă curiozitatea provocată de această povestire, condamnând multele 
inexactităţi care se răspândiseră. „Eu n-am fost chemat să predic pe Maharishi, 
spunea Sundar, ci pe Cristos”. 

Existenţa acestui pustnic a fost confirmată de membrii sectei „Sannyassis" 
şi de un inginer american călător prin aceste locuri, niciodată călcate de albi, 
care înainte de a muri, a vorbit despre un misterios eremit creştin, foarte 
vârstnic, existent în munţii de mai sus. Negustorii tibetani înşişi povesteau că 
văzuseră un veritabil „rishi" trăind nu departe de zăpezile eterne. Şi când noi 
înşine am ascultat pe Sadhu vorbind în timpul şederii sale în Elveţia despre 
vizitele lui făcute lui Maharishi, nu ne putem îndoi de adevărul acestei întâmplări. 

CAPITOLUL VI 
Din nou în Tibet 


„Eu sunt gata nu numai să fiu legat, ci încă să mor pentru Numele 
Domnului Isus". Faptele apostolilor 21:14 


În primii ani ai lucrării sale, Sundar Singh a ajuns într-un târg numit 
Donigwala. Cu totul epuizat de lungul mers, avea mare nevoie de hrană şi mai 
ales de repaus. El căută un adăpost pentru noapte, dar de îndată ce au înţeles că 
era creştin, orice ajutor i-a fost refuzat. Ploua şi era frig. Foarte obosit ca să 
meargă mai departe, îşi găsi adăpost într-o biată colibă păcătoasă fără uşă şi 
fereastră. Intinzând pătura în colţul ce i s-a părut mai puţin umed, după ce 
mulţumi lui Dumnezeu pentru adăpost, a adormit înfometat. Când se deşteptă în 
Zori, deodată observă pe pătura sa în penumbră o mare pată negricioasă şi 
rotundă. Privi cu multă atenţie: era un enorm cobra, încolăcit aproape de dânsul. 
Atunci se ridică repede, ieşi afară şi reintră fără să facă zgomot şi apucând 
pătura dintr-un capăt scutură de pe ea marele şarpe veninos, care deşteptat cu 
bruscheţe, merse leneş să se încolăcească într-un alt colţ al colibei, fără să se 
sinchisească de acela care l-a tulburat. Sundar binecuvânta pe Dumnezeu care-l 
apărase în timpul somnului. 

„Odată, povesteşte un elev de la Colegiul teologic din Delhi, când stăm 
împreună cu Sadhu la Barevi, aproape de Kotgarth, am văzut înainte de a ne 
culca mişcându-se lumini în vale. Fără îndoială erau oameni în urmărirea unui 
leopard. La miezul nopţii Sundar se deşteptă şi ieşi afară coborând pe scara de 
lemn ale cărei scârţieturi le auzi. Ştiind că deseori Sundar îşi petrecea orele nopţii 
în rugăciune, nu am fost surprins, dar văzând că trece timpul şi amintindu-mi de 
leopardul care da târcoale prin împrejurimi, am devenit neliniştit. M-am sculat şi 
am privit marginea pădurii prin fereastră. Sadhu se găsea la mică distanţă de 
casă cu privirea îndreptată spre valea întunecoasă. Noaptea era splendidă, 
stelele scăpărau pe cerul fără nori şi un vânt uşor făcea să foşnească frunzele 
arborilor. Eu fixam silueta liniştită a lui Sadhu, când deodată privirile mi-au fost 
atrase de ceva care se mişca la dreapta sa. Un animal se apropia de el: un 
leopard. Ingrozit am rămas înţepenit, incapabil să strig. Atunci Sadhu se întoarse 
spre animal şi-şi întinse mâna cu un gest tăcut. Întocmai ca un câine credincios, 
leopardul se culcă nu departe de el, plecându-şi capul, subjugat de o putere 
nevăzută. A fost o scenă stranie pe care niciodată nu voi putea să o uit. Puțin 
după aceasta Sadhu se reîntoarse şi se culcă numaidecât. Eu însă am rămas 
treaz întrebându-mă cine dădea acestui om o astfel de putere asupra 
sălbăticiunilor”. 

Dimineaţa, tânărul bărbat întrebă pe Sadhu dacă în faţa fiarei nu a fost 
înfricoşat. „Pentru ce acest leopard mi-ar fi făcut rău, îi răspunse Sadhu, căci eu 
nu-i eram duşman, şi adăugă: atât timp cât mă încred în Isus Cristos, n-am motiv 

să-mi fie frică". 

Şi i-a istorisit în continuare, cum altădată a simţit că-i îngheaţă sângele în 
vine când, trezindu-se brusc din somn în grota în care se adăpostise, a observat 
un leopard de proporţii înspăimântătoare dormind în imediata lui apropiere. Insă 
îşi reveni din şocul respectiv după câteva clipe şi ieşi imediat afară, mulţumind lui 
Dumnezeu că l-a păstrat în viaţă. 

Gonit dintr-o localitate, se aşeză pe o stâncă şi acolo, cufundat în meditaţie 
nu zări marea panteră neagră, care se apropia târându-se, gata să sară asupra-i. 
Când o văzu, cu inima bătând dar plin de încredere în Dumnezeu se sculă în 
linişte şi se îndepărtă. Reîntorcându-se în acel târg, a povestit aventura sa; ea 
umplu pe târgoveţi de mirare fiindcă acea panteră doar omorâse pe mulţi de-ai 
lor. Acest „sadhu'", trebuie să fie un bărbat sfânt şi din acel moment şi-au 
schimbat total atitudinea faţă de el. Ei se strânseseră în jurul lui, bucuroşi să 
audă despre Acel Isus, care este totdeauna cu robii Săi şi care iubeşte pe toţi 
oamenii. 

„Niciodată un animal sălbatic nu mi-a făcut cel mai mic rău" va spune 
Sundar mai târziu. 

Tibetul posedă pisici sălbatice, tigri, leoparzi, lincşi, yacki. Dacă yackul, 
când este domesticit, este un animal foarte util ca purtător de samar, nesuferind 
de rău de munte precum calul sau catârul, în schimb în stare sălbatică este foarte 
periculos. 

Sundar a fost atacat odată de un yack sălbatic care se năpusti asupra-i. El 
îşi găsi scăpare pe vârful unei stânci pe care o escaladă cu agilitate. Când 
însoţitorul său tibetan văzu animalul la picioarele stâncii, începu să răcnească, 
ceea ce făcu să se abată acolo o bandă de tâlhari. Aceştia omorâră yackul, apoi 
jefuiră pe cei doi călători de tot ce aveau şi îi duseră în ascunzătoarea lor. Acolo 
Sadhu prinse momentul să vorbească despre Dumnezeu în slujba Căruia era. Ei 
au fost viu impresionați, înapoiară tot ce le-a furat şi le oferiră hrană şi un 
adăpost. 

Tibetanii beau un ceai de culoarea ciocolatei cu sare şi unt care diferă de al 
nostru. Ei îşi curăţă farfuriile şi ceştile lingându-le. Cunoscând acest obicei Sadhu 
le zise: Voiţi să-mi daţi voie să-mi durăţ cana? Atunci unul dintre ei luându-i-o 
înainte, scoase o limbă lungă şi mare cu care ajunse fără osteneală la fundul 
castronului. Nu mai era nimic de făcut decât să aştepte ca operaţia să fie 
terminată. Când ceaiul a fost turnat, Sadhu în loc să bea, se folosi de prilejul de a 
curăța la rândul lui blidul aceluia. Tibetanii foarte miraţi, începură să râdă, 
gândind fără îndoială că oamenii aceştia sunt foarte ciudaţi. Insoţitorul lui Sundar 
le explică faptul că un hindus nu poate să bea dintr-o ceaşcă ce n-a fost 
purificată, la care tâlharii răspunseseră că dacă trebie să spele cănile şi farfuriile, 
acelaşi lucru ar trebui să-l facă în fiecare zi cu stomacul lui, ceea ce nu se putea. 

Casele tibetanilor, construite din piatră şi vălătuci, sunt foarte mici şi 
murdare. Veşmintele lor, cu toate că sunt făcute din lână albă, sunt complet 
negre, nefiind niciodată curățate. 

Într-o zi pe când Sadhu şi însoţitorul său tibetan îşi spălau hainele într-un 
pârâu aproape de oraşul Kiwa, locuitorii se adunară foarte curioşi să vadă un 
lucru atât de extraordinar. „Lama" din partea locului îi mustră zicându-le: mişeii 
nu fac ceva rău să-şi curețe hainele, însă pentru sfinţi într-adevăr, lucrul acesta 
este foarte dăunător. 

Este lucru uşor de imaginat ce chin a fost pentru un bărbat obişnuit cu o 
curăţenie rafinată să trăiască în mijlocul acestui popor de o murdărie 
indescriptibilă. 

Tâlharii erau întotdeauna un subiect de temut. „Ar trebui să porţi o armă, i 

se spunea lui Sadhu, o sabie sau o puşcă, căci foarte mulţi oameni au fost 
omorâţi în aceste regiuni”. „Am Biblia şi o pătură, răspunse el; Cuvântul lui 
Dumnezeu este sabia mea, căci Domnul Vieţii este cu mine şi El mă va scăpa”. 

„Într-adevăr, aceşti tâlhari care săvârşiseră atâtea omoruri, mulţumită lui 
Dumnezeu, veniră la noi, dar nu ne făcură nici un rău. Căci în ciuda violenţei şi a 
felului lor de trai, tibetanii au inima bună şi sunt din natura lor foarte religioşi: fiul 
cel mai mare al fiecărei familii este destinat să devină „lamă". 

Atunci când predica într-un oraş tibetan numit Rasar, a fost prins într-o zi şi 
condus la şeful lamalelor. Acuzat de a fi predicat creştinismul, el a fost declarat 
vinovat şi condamnat la moarte. Un fel de execuţie a unui criminal, fără să fie 
ucis direct, altfel, se călca legea budistă, consta în aruncarea lui într-un puţ şi a-l 
lăsa încet să piară în mijlocul osemintelor şi cadravelor putrezite. Sadhu urmat de 
o mulţime turbulentă şi avidă de un asemenea spectacol, a fost condus la 
marginea unui puț adânc de 40 de picioare şi înconjurat cu un zid circular. Cu o 
mare cheie se deschidea greaua poartă ce astupa gura găurii şi apoi, ca să nu 
existe nici o posibilitate pentru prizonier să iasă, mai înainte de a-l arunca în 
groapă, i se frânse braţul stâng. Cele două porţi, aceea a zidului împrejmuitor şi 
aceea a puţului, au fost închise cu grijă şi Sadhu a fost părăsit în întunericul 
acestui oribil mormânt, al cărui miros greţos îi întorcea maţele. 

„Am rămas trei zile fără să mănânc şi să beau, iar suferinţele pricinuite de 
frângerea braţului erau crâncene, însă în fundul acestei închisori, am făcut 
cunoştinţă cu o pace şi o bucurie inefabilă, căci prezenţa Mântuitorului îmi 
schimbă infernul acela cu cerul însuşi. Gândeam că Dumnezeu mă va lua la EI”. 

A treia zi însă Sundar auzi o cheie învârtindu-se în broască şi o undă de aer 
proaspăt pătrunse până la el. O voce îi porunci să apuce coarda care îi fusese 
lăsată. Apoi el se simţi uşor dar cu tărie ridicat şi scos afară din puț. Se 
întunecase şi el n-a putut recunoaşte pe salvator, pe care-l luă drept un soldat 
tibetan venit să-l ducă la un nou supliciu. Greul capac a fost pus la loc şi încuiat 
cu cheia cea mare. Când Sadhu sări peste zidul împrejmuitor nu văzu pe nimeni. 
El aşteptă în zadar şi simţi că o viaţă nouă îl cuprindea, iar durerea braţului 
dispăruse cu desăvârşire. Tot ceea ce a putut face a fost să mulţumească lui 
Dumnezeu pentru miraculoasa sa scăpare. Oare nu-şi trimitea Dumnezeu îngerul 
după vechile promisiuni ale Cuvântului Său? 

Sadhu reintră în Rasar şi în ziua următoare reîncepu să predice pe străzile 
oraşului. Când locuitorii îl văzură viu înaintea lor pe acela pe care îl credeau mort, 
au rămas stupefiaţi. Extraordinara veste a fost iute raportată la Lama care gândi 
că un trădător l-a eliberat pe condamnat. El porunci ca Sundar să fie adus la el, 
care la rându-i povesti ceea ce se întâmplase. Unul dintre ei a fost trimis să 
verifice dacă puţul era încuiat. Totul era în perfectă ordine. Singura cheie care 
exista se găsea ca de obicei legată la centura lamalei. Acesta nu se mai simţea în 
largul lui şi-i ceru lui Sundar să-i arate braţul. EI îl întinse fără greutate şi-şi aminti 
că la ieşirea din puț Salvatorul său îi pusese mâna pe braţ şi că fusese vindecat. 
Atunci Lama îi zise: „Dumnezeul tău este un Dumnezeu puternic, El te-a ajutat şi 
noi nu mai vrem să-ţi facem vreun rău; pleacă din locurile noastre ca blestemul 
să nu ne lovească”. 

Oare nu credem că citim Faptele apostolilor şi auzim pe Sadhu spunând 
întocmai ca Petru, scăpat din închisoare: „Acum văd cu adevărat că Domnul a 
trimes pe îngerul Său, şi m-a scăpat din mâna lui lrod şi de la tot ce aştepta 
poporul iudeu'". 

„Timpul minunilor nu a trecut” spunea Sundar, „ci numai timpul credinţei”. 
Nici unul dintre cei ce au avut privilegiul să-l asculte nu s-a putut îndoi că 
Dumnezeu face minuni chiar şi-n zilele noastre. 

În foarte multe ocazii, Dumnezeu într-o manieră supranaturală, a venit în 
ajutorul credinciosului Său. Astfel în localitatea Kamyan, nimeni nu părea doritor 
să-l asculte şi nici o bucăţică de pâine nu i-a fost dată. Când înnopta, obosit şi 
flămând, nu găsi nici un adăpost să doarmă şi nici fructe sălbatice să-şi 
potolească foamea. El se culcă sub un arbore şi aţipi. La miezul nopţii a fost 
deşteptat de o uşoară atingere şi văzu doi oameni stând în picioare de o parte şi 
de alta a sa, oferindu-i mâncare şi apă. Gândind că erau doi târgoveţi mai 
compătimitori decât alţii, el luă cu recunoştinţă ceea ce i se oferise, însă când a 
voit să mulţumească binefăcătorilor săi, aceştia au dispărut misterios fără urmă. 

Altădată predicând la Khantzi în Nepal, oamenii au fost atât de furioşi 
contra lui, că prinzându-l îl legară strâns în pătura sa şi-l azvârliră afară din târg. 
Un străin trecând pe acolo, a avut milă de el şi-l ajută să se dezlege. In ziua 
următoare, Sadhu se reîntoarse în acelaşi loc predicând pe Cristos ca şi mai 
înainte. De data aceasta locuitorii exasperaţi îi legară mâinele şi picioarele şi-l 
fixară solid de un copac. Orele se scurgeau şi Sundar slăbea, epuizat de 
strânsoarea membrelor sale şi de foame. Deasupra lui atârnau fructe, însă îi era 
imposibil să le atingă. Noaptea sosi, şi istovit de oboseală a adormit. La 
deşteptare spre marea lui mirare, el se pomeni culcat la picioarele copacului, 
eliberat din legături. Cineva îi tăiase funiile iar, pe pământ, câteva fructe îi erau 
aşezate la îndemână. 

Intr-o zi, anunţat că unii doresc să audă spusele sale, el plecă să-i 
întâlnească. Mergând însă într-o direcţie greşită se rătăci în junglă. 

Ajuns la malul unui râu nu-l putu trece din cauza curentului prea repede. Se 
însera şi în pădurea apropiată începeau să se audă fiarele ieşite în căutarea 
prăzii. Ce putea să facă singur şi dezarmat, decât să-şi reverse inima înaintea lui 
Dumnezeu printr-o fierbinte rugăciune? Atunci, o dată cu ultimele lumini ale zilei, 
el distinse de cealaltă parte a apei un bărbat care-l strigă: 

„Vin în ajutorul tău". 

Omul acela se azvârli în apă, înotă iute până la el, luă pe Sadhu pe spate şi- 
| trecu pe malul celălalt. Acolo un foc zdravăn era aprins şi Sadhu putu să-şi 
usuce veşmintele. Deodată ciudatul său salvator dispăru şi el rămase singur, la 
adăpost de sălbăticiuni, minunat încă o dată de dragostea şi îngrijirile 
Dumnezeului său. 

Gonit dintr-un loc unde încercase să predice Evanghelia, a găsit adăpost 
într-o peşteră. Torturat de foame şi de sete, el a cerut ajutorul lui Dumnezeu, 
după care a găsit în apropiere câteva buruieni care i-au părut cea mai delicioasă 
mâncare gustată vreodată şi care i-a redat forţele. Puțin după aceea a văzut o 
ceată de oameni înarmaţi cu ciomege şi pietroaie apropiindu-se de refugiul său. 
Reculegându-se, el se rugă: „Facă-se voia Ta, în mâinile Tale îmi încredinţez 
duhul". Curând se făcu linişte în jurul lui, deschise ochii şi văzu gloata 
îndepărtându-se. Oare ce se întâmplase? El se culcă şi adormi. A doua zi aceeaşi 
mulţime de 50-60 inşi reapăru, dar de data aceasta fără ciomege şi fără 
pietroaie, acum gândea că voiau să-l ucidă. „lată-mă, sunt fericit să-mi dau viaţa 
pentru Mântuitorul, faceţi din mine ce voiţi!" Un bărbat se apropie şi începu să-i 
vorbească: „Am vrut să te omoram aseară însă astăzi am venit să te întrebăm 
ceva: noi am văzut până acum oameni din multe ţări: chinezi, hinduşi, europeni. 
Pe toţi îi deosebim, dar aşa oameni ca aceia care înconjurau ascunzătoarea ta nu 
cunoaştem. Am vrea să ştim din ce ţară sunt? Niciodată n-am văzut făpturi mai 
minunate. Ei stăteau roată împrejurul peşterii tale şi nu atingeau pământul, astfel 
că nu am avut curajul să ne năpustim asupra-ţi". Atunci Sadhu înţelese că 
Dumnezeu trimise îngerii Săi să-l păzească. El nu-i văzuse, dar în ochii mulţimii 
au fost vizibili. Aceşti oameni invitară pe Sundar să vină la dânşii, îl rugară să-i 


31 


înveţe despre Dumnezeul lui şi mai mulţi au fost aduşi la Cristos. 

Ura contra creştinismului şi în general contra tuturor străinilor, de 
asemenea, se întâlneşte şi în afara Tibetului, în statele limitrofe Indiei. Cu riscul 
vieţii Sundar pătrunse în Nepal, neştiind că poate nu va mai ieşi afară. 

Nepalul este o vale lungă întinzându-se între două şiruri înalte de munţi ale 
lanţului himalaian. Ea este locuită printre alţii şi de mânarul trib al ghikaşilor. 
Pretutindeni Sadhu a întâlnit o aprinsă duşmănie. 

De puţin timp sosit în oraşul llom i se ordonă să tacă. El nu se supuse şi a 
fost atacat de un indigen foarte iritat căruia îi dăduse un exemplar din Evanghelia 
lui Marcu. Acesta rupse broşura şi merse să denunțe pe Sundar la poliţie. Arestat, 
el a fost condamnat la şase luni închisoare. 

Aruncat în temniţă la un loc cu hoţii şi ucigaşii, Sundar găsi pe aceşti 
oameni dispuşi să asculte viaţa Aceluia Care S-a numit Prietenul păcătoşilor. 
Pacea lui Dumnezeu cobori în acest loc de mizerie şi sămânţa aruncată de-a 
curmezişul durerii, a produs un seceriş bogat. Mulţi au acceptat pe Cristos ca 
Mântuitor al lor. Temnicerul văzând schimbarea care se producea prin predicarea 
lui Sadhu, îi porunci să nu mai vorbească. „N-am să pot, căci trebuie să mă supun 
Stăpânului meu şi să aduc vestea bună, orice suferinţe m-ar aştepta”. 

Temnicerul se întoarse atunci către osândiţi şi-i opri să mai asculte pe 
Sundar, dar ei îi răspunseră că au fost închişi cu scopul să devină mai buni. 
Sadhu, prin învăţătura dată, deşteptase întrînşii adevărata căinţă pentru faptele 
lor rele. Cum ar putea să constituie acestea o injurie? Temnicerul deveni perplex. 
Neştiind ce să răspundă se duse la guvernator. Acesta îi dădu ordin să transfere 
pe Sundar într-o închisoare unde să fie singur. Nu se găsi decât un grajd cu o 
singură uşă şi fără fereastră. In acest loc infect şi urât mirositor Sundar a fost 
despuiat de veşminte şi ferecat cu mâinile şi picioarele legate de un stâlp. Pentru 
a mări şi mai mult chinul, un oarecare om a adus din junglă lipitori şi acoperi cu 
ele corpul gol al lui Sundar. Aceste lighioane lacome îi supseseră sângele. In 
suferinţele sale înălţă inima către Dumnezeu şi o mare pace îl pătrunse. Cu voce 
tare el intona o cântare de laudă. Poporul se adună la uşa grajdului şi el a putut 
să vestească pe Isus. In această mulţime se găsea acela care-l denunţase şi 
atrăsese asupra lui toate aceste persecuții. Uimit de ceea ce auzea el zise 
temnicerului: „Ce gândeşti despre acest om care este atât de vesel în ciuda 
chinurilor?" „Trebuie să fie un nebun", răspunse temnicerul. „Dacă nebun fiind, 
poate avea o pace atât de profundă, atunci eu aş vrea să fiu la fel şi nu numai eu, 
ci şi toţi locuitorii pământului ar trebui să fie, deoarece acest fel de nebunie ar 
schimba lumea întreagă într-un paradis". 

Temnicerul din ce în ce mai tulburat şi mai intimidat se reîntoarse la 
guvernator. 

„Am sperat ca pe omul acesta să-l facem să sufere şi să-l împiedicăm să 
predice, însă noi n-am reuşit decât să-i mărim bucuria: scopul nu ni l-am atins". 
„Este un nebun, zise guvernatorul, lăsaţi-l să plece". 

Sadhu a fost eliberat. El era foarte slab pierzând atâta sânge. Cu toate 
acestea găsi puterea să cutreiere oraşul vestind mesajul Crucii cu o înfocare 
nouă. O mare încurajare i-a fost dată. Omul care i se arătase cel mai înverşunat 
duşman, îl întrebă dacă nu-i este ruşine să mai predice Evanghelia care îi aducea 
astfel de suferinţe. „Când eram un hindus ca dumneata, nu mi-a fost ruşine să 
rup Biblia, deci cum m-aş ruşina astăzi să spun ceea ce Cristos a făcut pentru 
mine?" 

Atunci acela îi ceru un alt exemplu din Evanghelia pe care o rupsese, 
pentru ca să cerceteze el însuşi secretul păcii şi bucuriei ce se manifestă de-a 
lungul celor mai mari încercări. 

În Noul Testament al lui Sundar s-au găsit aceste cuvinte: „Nepal, 7 iunie 
1914. Prezenţa hri Cristos mi-a transformat închisoarea într-un cer veritabil, 
atunci cum va fi în Împărăţia Lui? 

Binecuvintez pe Dumnezeu, pentru că m-a ales din tinereţe, nedemn cum 
eram, să pun la dispoziţia serviciului Său zilele puterii mele. La botezul meu am 
cerut lui Dumnezeu să-mi arate drumul şi El care este Calea, Adevărul şi viaţa, m- 
a chemat să-i slujesc ca „Sadhu'" şi să predic Numele Lui Sfânt. Şi acum cu toate 
că am suferit foamea, frigul, căldura, temniţa, nenorociri, beteşuguri, persecuții şi 
răutăţi fără număr, eu îl binecuvintez pentru că prin harul Lui, inima mea este 
totdeauna prea plină de bucurie. După 10 ani de experienţă repet fără cea mai 
mică şovăire şi anume: „Crucea poartă pe cei ce o poartă”. 


CAPITOLUL VII 
Departe în serviciu 


„Căci mie nu mi-e ruşine de Evanghelia lui Cristos; fiindcă ea este 
puterea lui Dumnezeu pentru mântuirea fiecăruia care crede". Romani 
1:16 


În vastele solitudini ale Himalaiei, Sadhu a petrecut luni întregi în tăcere şi 
comuniune cu Dumnezeu. El a străbătut singur regiuni rar vizitate de oameni şi a 
contemplat în natură operele splendide ale Creatorului. Acolo Dumnezeu îi 
întipări talentul său divin şi îi acordă, în momentele de extaz, viziuni spirituale 
asupra lumii invizibile care i-au iluminat viaţa. 

EI a primit putere în vederea slujbei ce i se încredinţase în cuprinsul Indiei 
şi pentru călătoriile misionare de-a lungul lumii. Numele său deveni în curând 
celebru şi toate porţile se deschiseră înaintea acestui slujitor a lui Cristos, despre 
care se vorbea cu atâta uimire şi admiraţie. Nimic însă nu-l abătu de la chemarea 
lui de „sadhu'". Şi mereu arăta aceeaşi umilinţă, aceeaşi dulceaţă, aceeaşi 
simplitate în viaţa sa de renunţări. Sufletul său, totdeauna îndrăgostit de linişte şi 
de unire cu Dumnezeu, suferea din cauza linguşirii oamenilor şi năzuia cu 
stăruinţă să regăsească solitudinea munţilor. 

În 1918 Sundar a venit la Madras şi de aici mult mai la sud, ca să lucreze 
pentru un timp printre comunităţile lipsite din cauza războiului, de misionarii 
germani. 

Atunci a întâlnit pe soţii Benoit, veniţi în India să ajute pe misionarii 
elveţieni rămaşi fără adăpost, ca urmare a expulzărilor făcute de guvernul 
englez, a misionarilor de mai sus. Pretutindeni Sadhu îndemna pe creştinii 
hinduşi să continue munca misionarilor europeni şi să nu lase a se pierde 
lucrarea începută. El ilustra îndemnul său prin pilda următoare: „Un om avea o 
grădină magnifică; plantele şi arborii erau foarte bine îngrijiţi de el şi fiecare le 
admira. Acel om trebuind să plece pentru un timp îndelungat, s-a gândit: fiul meu 
este aici, el va păstra totul în ordine până la întoarcerea mea”. Dar fiul nu s-a 
îngrijit de grădină şi nici altul nu i-a purtat de grijă, poarta ei a rămas deschisă, 
vacile vecinului au intrat acolo şi au păscut florile şi verdeaţa. Nimeni nu a udat 
plantele şi curând totul s-a ofilit şi s-a uscat. Trecătorii se mirau de neglijenţa 

acestui fiu indolent şi trândav. „Oh, răspundea el, tatăl meu a plecat fără să-mi 
spună ce să fac!" 

„Voi, creştini indieni, voi sunteţi întocmai ca acest fiu: misionarii voştri au 
trebuit să plece şi vor fi departe mult timp, iar voi nu faceţi nimic să continuaţi 
opera lor. Dacă voiţi să fiţi fii adevăraţi, trebuie să vă împliniţi datoria, fără să 
aşteptaţi un ordin special de la tatăl vostru”. 

Zi şi noapte Sadhu predica în numeroase adunări. Niciodată cineva nu 
atrăsese în gradul acesta atenţia şi simpatia bisericilor din India. La dânsul 
veneau din toate părţile. Sfaturile, pe care le dădea, erau întotdeauna pline de 
înţelepciune, de bun simţ şi bine chibzuite. Exemplul pioasei sale mame şi 
educaţia, pe care i-o dăduse, reveneau constant în convorbirile lui cu femeile: 
„Dacă o mamă păgână a putut să facă atât pentru fiul ei, cu cât mai mult voi, 
mame creştine, puteţi să faceţi pentru copiii voştri!" 

Foarte adesea, întocmai ca Nicodim, mulţi veneau să-l vadă în timpul orelor 
tăcute ale nopţii şi să caute adevărul. Il rugau fierbinte să viziteze bolnavii, să 
binecuvinteze copiii. Legiune era numărul acelora care cereau rugăciunile sale şi 
foarte mulţi au găsit uşurarea aşteptată. 

Vestea vindecărilor lui luă o asemenea proporţie, încât el a fost nevoit să 
refuze a răspunde la foarte multe chemări pentru bolnavi. Hindugşii atribuie 
voluntar o putere magică unui bărbat sfânt. 

„La Ceylon, un creştin de bună familie avea un copil, care se găsea în 
pragul morţii. Medicii îl condamnaseră şi mama lui m-a rugat fierbinte să vin, să- 
mi pun mâinile şi să mă rog pentru el. l-am spus: aceste mâini n-au nici o putere, 
ci singure mâinile străpunse ale lui Cristos pot să tămăduiască. Cu toate acestea 
am consimţit, în sfârşit, să merg la spital şi să văd pe tânărul bolnav. M-am rugat 
pentru el şi am pus mâinile pe capul lui. 

Trei zile mai târziu l-am văzut aşezat lângă mama lui, în spatele unei săli 
unde predicam. În ciuda eforturilor mele, n-am putut convinge pe oameni că 
vindecarea nu era obţinută printr-o putere supranaturală, ci că era acordată 
mamei, de Cristos, ca răspuns la rugăciune. Astfel, stăruiau să mă privească ca 
pe un făcător de minuni şi eu am înţeles că era folositor să nu încurajez o 
superstiție care abătea atenţia de la Evanghelie”. Sadhu a participat la o mare 
adunare a bisericii siriene, unde 20.000 de creştini au fost prezenţi. Această 
comunitate creştină îşi pretindea obârşia de la apostolul Toma, venit, se spune, 
să predice Evanghelia în India. Dar în afara acestei tradiţii, adevărată sau nu, 
stabilit este că această biserică exista în secolul al III-lea al erei creştine. Sundar 
se duse la unul din congresele ramurii „Mar Thomas", în Travancore. In fiecare 
an, în sezonul uscat, se construia un vast hangar pe o insulă de nisip formată în 
albia secată a unui fluviu mare. Acolo timp de o săptămână se ţineau adunări de 
evanghelizare. În fiecare dimineaţă înaintea aurorei, un bărbat străbătea 
cantonamentul strigând: „Lăudat fie Dumnezeu, lăudat fie Fiul lui Dumnezeu!" Şi 
de pretutindeni se intonau rugăciuni cântate pe vechi melodii siriene. Astfel se 
înălța către cer, printr-un crescendo constant, invocarea ce trebuia să ducă la, 
coborârea binecuvântării peste adunările din cursul zilei. 

Datorită prezenţei lui Sundar, în anul acela, venise mai multă lume decât 
de obicei. Nu mai puţin de 32.000 auditori erau aşezaţi pe nisip, în timp ce doi 
episcopi ai bisericii siriene, în robă de mătase roşie, cu brâu de aur şi acoperiţi cu 
turbane neobişnuite prezidau întrunirile. Alţi predicatori, printre care şi Sadhu, 
erau aşezaţi pe estradă în felul indian. Când episcopul indica un subiect de 
rugăciune, un murmur se ridica şi mergea crescând până ce devenea asemenea 
unei rostogoliri de talaz oceanic. 

Sundar a vorbit deschis acestui mare auditoriu, spunându-le că o deosebită 

favoare le-a fost acordată prin cunoştinţa ce o aveau despre Evanghelie, după 
atâtea secole. El i-a rugat să se întrebe serios pentru ce vestirea lui Cristos 
rămăsese atât de mult limitată, numai la această mică parte a Indiei. Din cauza 
neglijenţei lor, Dumnezeu a trebuit să trimită misionari străini din Europa şi din 
America, pentru ca să facă lucrarea ce le fusese lor încredinţată. Sadhu îi 
îndemna cu stăruinţă să răspundă, în fine, la apelul divin şi să aducă lumină 
milioanelor de hinduşi ce mureau în întuneric. 

Sadhu niciodată n-a atacat violent religia în care se născuse. El primea pe 
toţi cei ce aveau principii religioase şi nu căuta să angajeze controverse, voia 
doar să construiască nu să dărâme. Prin dulceaţa sa, prin smerenia sa, prin 
acceptarea liniştită a umilinţelor şi insultelor, şi încă mai mult, prin mărturia 
tăcută a vieţii sale, decât prin cuvinte, el câştiga inimile care vedeau în el însăşi 
dragostea lui Dumnezeu. 

„Viitorul credinţei creştine în India, a scris C.F. Andrews în cartea lui despre 
Sadhu Sundar Singh, este centrat pe idealul pe care Sadhu l-a aşezat în faţa 
creştinilor. Cristos va fi găsit de hinduşi, numai dacă ei cei ce se numesc creştini, 
n-au întunecat prezenţa Lui". ă 

„Dacă toţi cei ce lucrează la mărirea Impărăţiei lui Dumnezeu pe pământ, 
ar aparţine exclusiv lui Cristos, spune Sundar, de mult timp lumea întreagă ar fi 
devenit creştină. Şi trebuie să mărturisesc, în timp ce necreştinii, care caută 
adevărul, sunt gata să sufere pentru a-l găsi, biserica creştină în cea mai mare 
parte nu şi-a făcut datoria". 

Sundar a lucrat şase săptămâni în Ceylon, unde şederea sa fost pregătită 
de misionari şi laici de toate felurile. 

Mahomedani, budişti, hinduşi, catolici, protestanți, toţi veniţi de departe, se 
înghesuiau în preajma locurilor de adunare, cu mult înainte de ora fixată. La 
Colombo, sute de oameni n-au putut ajunge măcar până la uşile clădirii unde 
vorbea. Numele lui era pe buzele tuturor. Văzându-l atât de calm şi de blajin în 
mijlocul acestor mulţimi care îl urmăreau şi în clipele de odihnă, nimeni nu se 
îndoia de suferinţa provocată lui de această popularitate şi cât era de departe 
această activitate clocotitoare de viaţa pe care şi-o dorea! 

El a vorbit sever ascultătorilor despre ceea ce considera ca fiind cele mai 
mari obstacole în răspândirea Evangheliei: pericolul bogăției şi luxului şi lepra 
spiritului de castă care se observa chiar printre creştini. Niciodată în timpul 
nostru, populaţia Indiei n-a fost scuturată din toropeala ei, cum a fost atunci, prin 
mesajul simplu al lui Cristos Cel Răstignit şi înviat. Sadhu se afla atunci în culmea 
popularității sale, şi aici îşi are loc următorul fapt: 

Intr-o zi, când se dusese în junglă, ca să se roage, un ins plin de cucernicie 
se apropie de el: „lertaţi-mă, că vă tulbur singurătatea şi vă întrerup rugăciunea, 
dar, oare, nu este o datorie să cauţi binele altora? Viaţa dv. curată şi de 
renunțare m-a impresionat adânc, la fel ca pe cei mulţi ce caută pe Dumnezeu. 
Cu toate că v-aţi consacrat sufletul şi corpul pentru binele aproapelui, totuşi nu 
aţi fost suficient de recompensat. 

Şi iată ce vreau să vă spun: după ce aţi devenit creştin, influenţa dv. s-a 
întins peste sute de oameni, însă ea rămâne limitată. N-ar fi mai bine pentru dv. 
să deveniți ca hindus sau musulman un „lider'" al poporului? Dacă consimţiţi la 
acest lucru, curând veţi vedea milioane de oameni că vă urmează şi vă adoră ca 
pe un „guru“ al lor”. 

Când Sadhu auzi aceste cuvinte, răspunse imediat: „Înapoia mea, Satano, 
eu ştiu că eşti un lup îmbrăcat în haine de miel. Tu doreşti să renunţ la a urma 
calea cea strâmtă a vieţii care este însăşi calea suferinţei, a crucii, pentru a 
apuca pe drumul mare care duce la moarte. Răsplata mea este Însuşi Domnul, 

Care Şi-a dat viaţa pentru mine şi fericirea şi datoria mea este să mă dăruiesc Lui 
cu tot ce am. Pleacă de la mine, căci eu n-am de-a face cu tine". 

Sundar plânse şi se rugă mult. Terminând rugăciunea, el văzu drept 
înaintea sa cereasca Fiinţă Glorioasă. Lacrimile tulburau vederea lui Sadhu, dar 
un fluviu de iubire inundă inima sa. El respinse ispita de a deveni un „guru“ 
hindus, asemenea lui Nânak, onorat de toţi şi unind creştinismul şi toate religiile 
Indiei într-un sistem, care făceau pe Isus egalul lui Mahomed sau Budha. Nu! 
Pentru Sundar Singh exista un singur Mântuitor, Isus Cristos; o singură 
Evanghelie, adică bunavestire a harului lui Dumnezeu ce este în Cristos, Acelaşi 
ieri, astăzi şi în vecii vecilor. 

Pretutindeni remarcabila personalitate a lui Sundar stârnea un interes 
extraordinar şi dădea o mare putere cuvintelor sale. Acest interes se degaja 
dintrînsul ca o emanaţie de energie spirituală, care îl făcea numaidecât 
recunoscut, ca pe un trimis al lui Cristos, investit cu un mesaj special. El a 
provocat în toată populaţia o trezire, căreia este imposibil să-i preţuim 
importanţa. Nu încape îndoială că predicarea sa a produs roade din belşug şi că a 
făcut să se nască un sentiment mai viu şi mai profund despre ceea ce trebuie să 
fie viaţa creştină. 

Din Ceylon, Sundar a mers la Calcuta şi la Bombay. Aici el se molipsi de 
gripă, boală care tocmai bântuia prin India. „Dumnezeu mi-a dat prin aceasta un 
timp de repaus pe care nu-l puteam avea în Sud", spunea el. 

Apoi a urmat plecarea în prima sa călătorie în afara Indiei. El a fost chemat 
să vină în Birmania la Rangoon, la Madalay, la Singapore. Ca să evite greutăţile 
traducerii, începu studiul limbii engleze. El nu luă cu sine nici un ban, rămânând 
fidel cuvintelor lui Isus: „Nu fiţi îngrijoraţi de viaţa voastră, adică ce veţi mânca şi 
ce veţi bea şi cu ce vă veţi îmbrăca... Tatăl vostru Cel Ceresc ştie de ce a veţi 
nevoie". 

La Renang, un sikh îl invită să vorbească în templul sikhilor şi guvernatorul 
a dat o jumătate de zi concediu funcţionarilor din poliţie ca să-l poată asculta. Ce 
contrast faţă de duşmănia cu care fusese întâmpinat de poporul său şi de oraşul 
său natal! 

De la Singapore, el primi să meargă în China şi în Japonia. S-au văzut 
trenuri oprindu-se în staţiile intermediare şi vapoare întârziindu-şi plecarea numai 
să-l ia la bord. 

Pretutindeni o primire entuziastă îl aştepta şi mesajul său aducea lumină şi 
viaţă. El predică în catedrala din Pekin, unde un pastor metodist i-a servit ca 
interpret. La Hankow, fiul lui Hudson Taylor, a fost cel care l-a tradus în 
chinezeşte. 

În Japonia, a fost dureros impresionat de materialismul, pofta de bogăţie, 
imoralitatea şi indiferența religioasă. 

În China, a fost impresionat să vadă în ce măsură absenţa castelor uşura 
accesul convertiţilor în biserica creştină, ceeea ce nu era cazul în India. 

În vara anului 1919, Sadhu se reîntoarse la Sabathu şi de aici în pământul 
chemării sale. Inima sa era totdeauna alipită de Tibet şi încă o dată el intreprinse 
periculoasa călătorie în regiunile ninse ale Himalaiei. 

Întorcându-se în octombrie, după ce a traversat Punjabul, s-a dus la 
Rampur, oraşul natal. Tatăl său care nu-l văzu de 14 ani, îl primi cu bucurie şi 
bunătate şi îi ceru să-i arate calea care duce la Cristos. Mari au fost emoția şi 
recunoştinţa lui Sadhu, văzând stăruitoarele sale rugăciuni ascultate. 

El a recomandat tatălui său să citească Biblia şi să se roage. Acesta se 
supuse şi puţin după aceea a spus lui Sundar: „Am găsit pe Mântuitorul tău, El a 
devenit şi Mântuitorul meu. Ochii mei spirituali au fost deschişi prin tine, iată 

pentru ce doresc să primesc botezul din mâinile tale". Sadhu însă care refuzase 
să boteze mii de persoane, n-a putut să consimtă la această mişcătoare 
rugăminte. „Cristos m-a trimis nu să botez, ci să propovăduiesc Evanghelia, 
precum odinioară marele apostol Pavel. Alţii au slujba botezului; eu nu sunt decât 
un martor al harului lui Dumnezeu şi al păcii care este în Isus Cristos". 

De mulţi ani Sundar avea mare dorinţă să viziteze Palestina, ţara unde 
Cristos a trăit, a suferit şi Şi-a jerfit viaţa, însă n-a putut obţine paşaportul şi a 
trebuit să renunţe. 

„Într-o noapte, spune el, în timp ce mă rugam, am primit de la Dumnezeu o 
chemare pentru Anglia. În meditaţie, voinţa cerească a devenit clară pentru 
mine. Am înţeles că trebuie să vizitez ţinuturile denumite creştine şi că acolo, de 
asemenea, va trebui să-L mărturisesc pe Cristos mai mult decât oriunde în altă 
parte”. 

Cheltuielile acestei prime călătorii în Europa au fost suportate de tatăl său. 

În februarie 1920, Sundar sosi la Liverpool, vizită Manchesterul, 
Birminghamul, Oxfordul şi predică în multe colegii. La Londra, mari mulţimi de 
oameni de diverse denumiri, au venit să-l asculte. La catredala din Westminster, 
el se adresă la 700 de clergymen anglicani, printre care şi episcopul de 
Cantebury şi alţi episcopi. El vorbi, de asemenea, la Cambridge şi în diverse 
reuniuni misionare. 

Invitat de Asociaţia Misionarilor din Paris, a stat un timp scurt în acest oraş, 
apoi reîntors în Marea Britanie a vizitat Irlanda şi Scoţia. 


În mai, se îmbarcă pentru America, unde L-a mărturisit pe Domnul la New 
York, Brooklin, Baltimore, Philadelphia, Chicago şi San Francisco. 

El a combătut influenţa unor hinduşi şi budişti care câştigau numeroşi 
adepţi pentru religia Indiei. 

Activitatea neîntreruptă, zgomotoasă şi trepidantă a marilor oraşe 
americane, contrastă cu natura calmă, orientală şi contemplativă a acestui mare 
prieten al singurătăţii. Când americanii mândri de civilizaţia lor, gândeau să 
provoace admiraţia lui Sundar prin splendidele lor invenţii tehnice, el îi făcu să 
înţeleagă că opera lui Dumnezeu îl interesa mai mult decât opera oamenilor. 
Decepţionaţi, ei declarară că fiind numai în trecere prin mijlocul lor, el nu putea în 
câteva zile să cunoască şi să aprecieze geniul american. La acestea Sadhu a 
răspuns în limbajul său înflorit: În botanică, trebuie mult timp să studiezi 
structura unei flori şi diversele sale organe, dar ca să-i simţi parfumul nu trebuie 
decât o clipă"... 

El nu vorbea ca să placă oamenilor, ci spunea numai adevărul şi făcea 
acest lucru cu iubire. De aceea le-a mai spus: „Cristos ar fi zis aici: Veniţi la Mine 
voi toţi cei încărcaţi de aur şi Eu vă voi despovăra". El gândise despre Occident 
că datorită cunoaşterii lui Cristos, aceste naţiuni s-au transformat, dar văzând 
pretutindeni iubirea de arginţi, luxul, traiul bun, goana după plăceri şi toate 
lucrurile pe care lumea le poate oferi, a fost profund decepţionat. Chiar la aceia 
care îşi spuneau creştini, el afla foarte multă mişcare, zgomot şi agitaţie şi foarte 
puţin timp dat lui Dumnezeu pentru meditaţie. Occidentalii erau atât de ocupați, 
încât au îndepărtat rugăciunea din viaţa lor zilnică. El a găsit, cum de altfel i s-a 
spus la plecare, că aşa-numitele ţări creştine s-au corupt şi nu mai sunt creştine 
în asamblul lor. Cu toate acestea a întâlnit mulţi slujitori credincioşi Domnului şi 
întors acasă, a spus prietenilor săi hinduşi că, dacă în Occident a descoperit mult 
materialism, India are încă nevoie de misionarii trimişi din Europa şi din America. 
„Îinsemnătatea ce o au misiunile este forţa şi viaţa bisericilor creştine din 
Occident" a spus Sundar. 

În iulie s-a îmbarcat pentru Australia. Un uragan, în timpul traversării 
oceanului i-a sugerat imaginea următoare: „În fiecare dimineaţă am primit ştiri 
proaspete. Într-o zi s-a produs o bruscă tăcere şi oprire! Am întrebat care să fie 
cauza şi mi s-a răspuns că furtuna, adică perturbările atmosferice, împiedică 
telegrafia fără fir să recepţioneze mesaje. La fel câteodată din cauza păcatului, 
atmosfera spirituală este tulburată şi contactul nostru cu Dumnezeu este 
întrerupt. Această furtună nu poate să înceteze de la sine, Singurul Care 
calmează este Isus. El poate cu autoritate să poruncească vântului şi mării să se 
domolească. Când totul în interior este calm, atunci îi auzim vocea şi avem 
bucuria prezenţei Lui în inimă". 

Sidney, Melbourne, Perth, Adelaiada, Freemantle au primit vizita lui Sadhu. 
Pretutindeni şi mereu, influenţa sa binefăcătoare unea între ele diversele 
comunităţi creştine. „De care biserică aparţineţi?" l-au întrebat adesea. „Nici 
uneia, le răspundea el, eu aparţin lui Cristos, ceea ce îmi ajunge şi într-un sens 
larg aparţin tuturor bisericilor unde se găsesc adevărații creştini". 

„Eu nu cred în uniunile obţinute prin mijloace omeneşti; unirea exterioară 
n-are nici o importanţă. Singuri cei care sunt legaţi prin Cristos, care sunt una cu 
EI, vor fi uniţi în Cer. Cum oare vor putea sta împreună, pentru veşnicie, în cer, 
acei creştini care nu pot să trăiască în armonie anii scurţi ai vieţii lor 
pământeşti?" 

După luni de necurmată activitate, Sundar se regăsi cu bucurie la Sabathu 
şi petrecu câteva luni în linişte, înainte de a relua în 1921 lucrul în Tibet. El 
depusese mărturie în numeroase ţări, vestind Evanghelia în biserici înţesate de 
oameni, înconjurat de mulţimi entuziaste. Acum el reîncepu călătoriile în 
ţinuturile singuratice şi vesti aceeaşi Evanghelie în oraşe şi târguri vrăjmaşe 
mărturiei sale. 

În 1922, acceptă numeroase invitaţii venite diri Europa şi a putut în fine să- 
şi realizeze dorinţa arzătoare de a vizita Palestina. Acolo a trăit chiar în prezenţa 
lui Isus. ÎI simţea pretutindeni cu sine şi străbătând aceste ţinuturi unde 
Mântuitorul a lucrat şi a suferit, inima sa se umplea de bucurie şi recunoştinţă. 
Vizitând Ţara Sfântă, Biblia i-a fost ca iluminată şi i-a devenit încă mai scumpă. 
Ceea ce izbeşte un suflet sensibil, adică mulţimea turiştilor, reclamele, zgomotul 
autoturismelor, rivalităţile sectelor religioase, toată mişcarea şi vulgaritatea vieţii 
umane, nu pare să fi produs asupra lui vreo penibilă impresie. Şi aceasta fără 
îndoială pentru că el trăia în spirit, atât de complet, în comuniune cu Cristos, 
încât era conştient de prezenţa Lui. 

În templu, la lerusalim, părea că distinge cuvintele lui Isus: „Eu am venit ca 
să aveţi viaţa şi încă din belşug". El credea că-L aude pe Domnul spunându-i, 
precum odinioară ucenicilor: „Pace vouă! Cum M-a trimis pe Mine Tatăl, aşa vă 
trimit şi Eu pe voi". El ştia că fusese trimis să slujească drept martor în mijlocul 
lumii. 

Betleem, Emaus, Betania, Muntele Măslinilor, Capernaum, Sfântul Mormânt, 
drumul Calvarului, Nazaretul, Lacul Galileii, toate erau un comentariu viu al 
Evangheliilor, toate îi vorbeau de viaţa Mântuitorului despre marea dramă de pe 
Cruce şi despre biruinţa învierii. 

Fântâna lui lacob, lângă care s-a oprit, i-a sugerat gândirea următoare: 
„Aceia care vorbea din această apă, a spus Isus, vor fi încă însetaţi, dar acel cate 
va bea din Apa vie pe care i-o voi da Eu, niciodată nu va înseta". Adevărat este: 
am băut apă din această vestită fântână, totuşi seara setea mea nu era stinsă. 
Dar iată sunt mai bine de 16 ani de când Cristos mi-a dat Apa Sa vie şi pot spune 
cu toată umilinţa şi recunoştinţa că sufletul meu a fost adăpat pentru totdeauna: 
„El este adevăratul Izvor de viaţă!”. 

„Pe malurile lordanului, a spus în continuare, am privit apa proaspătă şi 
dulce care se revarsă continuu în Marea Moartă şi care rămâne moartă pentru că 
ea opreşte această apă vie, fără să-i dea drumul mai departe. Acelaşi lucru se 
întâmplă şi cu bisericile moarte, cu creştinii morţi, pentru că aceştia păstrează 
pentru ei apa vie pe: care o dă Isus. Nu fiţi asemenea Mării Moarte. Faceţi parte şi 
altora din binecuvântările pe care le-aţi primit. Intrebuinţaţi darurile voastre, 
învăţătura voastră, serviciului pentru Cristos, atunci veţi primi binecuvântări 
totdeauna mai mari. Eu am făcut experienţa că dacă am făcut ceva pentru 
Cristos, am primit în schimb de o mie de ori mai mult. Fiţi gata să lucraţi pentru 
Mântuitorul vostru şi să ajutaţi pe aproapele vostru". 

Din Palestina Sadhu a mers la Cairo, unde a predicat în biserica coptă. 
După o săptămână, el debarcă la Marsilia şi de acolo plecă direct în Elveţia. Intr-o 
luni, 27 februarie 1922, Sadhu a sosit la Lausanne. 


Ă CAPITOLUL VIII 
In Europa. Activitatea în Elveţia 


„Căci n-am voit să ştiu între voi altceva decât pe Isus Cristos şi pe 
Acesta răstignit". 1 Corinteni 2:2 


În gara Lausanne, Sadhu a fost primit de membrii Biroului Misionar pentru 
India. Tânărul pastor, Francisc Joseph, fusese trimis în întâmpinarea lui, între 
Marsilia şi Geneva, şi-i stătea la dispoziţie ca secretar pe toată durata şederii lui 
în Elveţia. 

Sundar Singh purta ca în India, galbena sa robă de „sadhu" ce cădea în 
pliuri până la picioarele goale încălţate cu sandale. Pe cap avea turban de 
aceeaşi culoare, iar tot bagajul, un sac mare de piele galbenă. 

Zvelt, de o statură destul de înaltă, de o frumuseţe fizică remarcabilă, el 
avea o faţă cu un ten măsliniu, înconjurat de păr şi de barbă neagră, 
caracteristică rasei sale, din care era unul dintre cei mai nobili reprezentanţi. 
Ţinuta sa armonioasă, mişcările sale un pic lente, privirea adâncă, senină şi 
binevoitoare, reflectau pacea sufletului său. Personalitatea sa atât de aparte, 
atrăgea imediat atenţia şi stârnea, când trecea, admiraţia tuturor. 

Un automobil l-a condus la Chailly (Lausanne), unde casa soţilor Benoit i-a 
fost deschisă. Aceştia se găseau atunci într-o lucrare misionară în India şi au 
cerut d-lui şi d-nei Van Berchem * să-i înlocuiască pentru a primi pe Sadhu în 
căminul lor. „A fost un foarte mare privilegiu pentru noi, căci este imposibil să fii 
în contact cu un om care trăieşte atât de mult în comuniune cu Dumnezeu, fără 
ca să nu primeşti de Sus o binecuvântare" a spus doamna Benoit. 

* D-na Alice van Berchem este autoarea acestei cărţi. 


Când am văzut prima oară pe Sadhu intrând în salonul de la Chailly am fost 
izbită de extraordinara lui radiere. Frumoasa lui fizionomie, înfăţişarea lui calmă 
şi demnă, pacea profundă a privirii care lasă să se ghicească puritatea sufletului, 
umila lui simplitate, dragostea lui vădită, făceau să te gândeşti la Mântuitorul pe 
Care îl slujea. 

„Căci nu mai sunt eu cel care trăiesc, ci Cristos trăieşte în mine". Nu mai 
era necesar să le auzi de pe buzele lui, căci totul în el chema imaginea Aceluia cu 
Care trăia într-o constantă intimitate”. 

Mulţi în Elveţia sau în altă parte, mici sau mari, au fost izbiţi de sfinţenia ce 
emana din acest bărbat care semăna atât de mult cu Mântuitorul. lată două 
mărturii semnificative: 

În Anglia, mergând într-o vizită la o doamnă, Sadhu sună la uşă şi spuse 
numele său servitoarei care a venit să-i deschidă. Tânăra fată îl privi cu mirare, 
apoi alergând către stăpâna sa, a zis: „Doamnă, cineva doreşte să vă vadă: 
numele său nu l-am înţeles, însă el seamănă cu Isus Cristos". 

În America, în cursul unei adunări, o fetiţă de patru ani aşezată pe prima 
bancă, n-a putut să-şi dezlipească ochii de la acest misterios personaj cu lunga 
lui robă de culoarea şofranului. Şi când el a sfârşit de vorbit cu vocea clară, mica 
fetiţă a întrebat pe mama ei: „Este Isus?" 

„Pentru noi, continuă doamna Benoit această impresie de prim moment nu 
s-a şters. Chiar în seara sosirii sale, Comitetul Misiunii s-a strâns să spună lui 
Sadhu planul de evanghelizare pregătit cu grijă: două adunări aici, trei dincolo; 
cele zece zile prevăzute erau egal umplute. Sundar dădu din cap. „Nu pot să 
accept decât o adunare pe zi, două poate duminica, nici una sâmbăta. Trebuie 
foarte multă rugăciune înainte şi după evanghelizare, dacă într-adevăr se vrea 
atragerea unei binefaceri spirituale. Mi-ar fi tot aşa de uşor să îmulţesc 
reuniunile, precum arunc scrisorile la poştă, însă nu veţi avea din aceasta nici o 
binecuvântare". 

Organizatorii se priviră foarte perplecşi. Totul fusese organizat, anunţat în 
jurnale şi sălile erau reţinute. În acelaşi timp era imposibil să se insiste. A trebuit 
să se revină, să se telegrafieze, să se dea peste cap programele. 

Din momentul venirii, Sadhu m-a rugat să nu primesc pentru dânsul nici o 
vizită; ar fi fost peste măsură de prins şi n-ar dispune de nici un moment pentru 
sine. Şi chiar aşa era foarte ocupat să rezolve cu secretarul său numeroasa 
corespondenţă care îi sosea zilnic. 

Câtă decepţie pentru toţi aceia care ar fi vrut să-l vadă şi care adesea au 
venit de departe! Într-o zi o doamnă a insistat; ea ar dori să-i pună o întrebare ce- 
i stătea pe inimă: ce gândea el despre misiunea femeii? M-am oferit să-i transmit 
întrebarea de îndată ce voi avea ocazia. „Spuneţi-i, a răspuns Sundar, că cel 
dintâi mare mesaj misionar al învierii a fost încredinţat femeii, de către Isus. Când 
o femeie a primit o revelaţie din partea Domnului, ea are dreptul şi datoria să o 
vestească. Dar, a adăugat cu ironie, există însă unele care vorbesc prea mult"... 

O altă întrebare i-a fost pusă cu privire la revenirea Domnului: „Cine vor fi 
aceia care vor fi răpiți în văzduh în întâmpinarea Lui?" conform textului 1 
Tesalaloniceni 4:16-17. Vor fi toţi cei ce au primit iertarea păcatelor, sau cum 
gândesc câţiva creştini, numai biruitorii de care se vorbeşte în epistolele celor 7 
biserici din Apocalipsa? Vor fi cei ce au primit plinătatea mântuirii pe care Cristos 
a adus-o prin moartea Sa pe Cruce, adică iertarea şi eliberarea din păcat, sau cei 
ce vor fi sfinţiţi în întregime, spirit, suflet şi trup şi păstraţi desăvârşiţi, conform 

textului 1 Tesaloniceni 5:23? 

Sundar a răspuns printr-o imagine: „Când apropiaţi un magnet de un ac, el 
este atras numaidecât şi irezistibil printr-o forţă invizibilă, pentru că forţa 
magnetului este de aceeaşi natură cu a acului. La fel când Cristos va veni, El va 
atrage la Sine pe toţi cei ce vor fi primit natura divină, adică viaţa lui Cristos în ei. 
Aceia vor fi ridicaţi în aer în întâmpinarea Domnului, printr-o irezistibilă atragere. 
Nimic nu va putea să-i reţină pe pământ". 

În timpul lungilor zile solitare din Himalaia, imaginaţia lui Sadhu a fosf 
foarte bogată. El îşi reprezenta cu intensitate lucrurile cereşti şi trăind marea 
dramă a Apocalipsului vedea Cetatea cea Sfântă (Noul lerusalim) coborând din 
cer. Nu este deci de mirare că a luat „ad literam", Cuvântul lui Dumnezeu, în ce 
priveşte revenirea lui Cristos. „lată, El vine pe noii şi toţ ochii Îl vor vedea şi toţi 
cei care L-au străpuns". „Când oamenii vorbesc despre venirea lui Cristos, 
declară că este un lucru absurd. La fel, sute de muncitori au lucrat la construirea 
corăbiei lui Noe, fără să ia în serios judecata ce-i aşteaptă. Când Cristos va 
reapărea, va fi ca pe vremea lui Noe; câţi dintre lucrătorii care construiesc barca, 
simbol al Bisericii, n-au nicidecum dragoste să audă despre aseastă venire şi 
gândesc că Cristos a şi sosit „spiritualmente"! Dar Biblia spune clar: „Acest Isus, 
care S-a înălţat la cer din mijlocul vostru, va veni în acelaş fel cum L-aţi văzut 
mergând la cer". 

„Revenirea Lui este aproape: putem chiar să deosebim semnele timpului. 
Mai înainte de asta însă, omenirea va trece prin mari suferinţe. Războiul (1914- 
1918) n-a fost decât o pedeapsă slabă. O mare nenorocire va fi peste lumea 
întreagă şi în special peste Europa". Aceste cuvinte au fost pronunţate de Sadhu, 
în Elveţia, în 1922. 

Sadhu, sculat înaintea zorilor, stătea foarte mult timp în rugăciune şi în 
meditaţie. Dragostea de singurătate provenea din dorinţa profundă, ce o avea 
sufletul său, să fie singur cu Dumnezeu. El ceruse să fie chemat la ora mesei; era 
desigur o constrângere la care se supusese în Europa, dar pe care în India nu o 
cunoscuse. 

Absorbit cum era în propriile-i gânduri, efectul unei observaţii din partea sa 
era cu atât mai izbitor prin tăcerea care o precedase. El vedea toate lucrurile din 
punct de vedere spiritual şi admira frumuseţea naturii mai mult decât opera 
oamenilor. 

Într-o zi după masă, stând pe tereasa dinaintea casei, a auzit un avion care 
trecu pe deasupra capetelor noastre cu zgomot mare. După un moment de 
tăcere zise: „Aţi auzit zgomotul pe care l-a făcut acest avion? Este opera 
oamenilor. Observaţii însă zborul unei păsări, creşterea unei flori: este opera lui 
Dumnezeu. Aceasta este tăcută, pe când a oamenilor, este zgomotoasă”. 

Intr-adevăr, vocea lui Dumnezeu este un „sunet dulce şi uşor" ce nu poate 
fi perceput decât în singurătate şi în linişte. În Europa noastră agitată, 
gălăgioasă, unde atâtea voci discordante se fac auzite, pentru ca să asculţi pe 
Dumnezeu este greu să găseşti un loc calm. De aici se înţelege nostalgia ce o 
avea Sadhu după trecerea marilor solitudini. 

In conversațiile directe, într-un cerc de amici, Sundar ne-a vorbit cu 
dragoste despre opera sa din Tibet, de mica şcoală de evanghelizare pe care a 
putut să o formeze acolo şi pe care o purta în suflet. El ne-a povestit despre 
vizitele sale la eremitul din Kailach şi despre viaţa de rugăciune a acestui om al 
lui Dumnezeu care mijloceşte pentru sfinţii răspândiţi în lume şi pe care 
Dumnezeu îl face să vadă prin duh. Înaintea sosirii lui Sadhu la dânsul, el l-a 
cunoscut printr-o revelaţie divină. 

Cele de aici pot să pară stranii mentalităților noastre actuale. Absorbiţi cum 

suntem în atâtea lucruri fireşti, în atâtea mii de preocupări ale vieţii moderne, noi 
rămânem insensibili la cunoaşterea directă prin spirit. Totuşi vederile înguste şi 
materialiste ale ultimului secol asupra universului, încep să se lărgească şi un 
orizont mult mai întins se deschide înaintea ochilor noştri, faţă de legile spirituale 
care depăşesc priceperea noastră şi începem să admitem că Dumnezeu poate să 
dea viziuni celor care detaşaţi de pământ şi de contingenţele lui, se adâncesc în 
lucruri spirituale. 

Nu numai o dată, Sundar ne-a vorbit despre moartea sa. El avea intuiţia că 
va sfârşi ca martir în Tibet. Într-una din predicile sale a spus următoarele: „Nici o 
teamă nu încerc la gândul de a muri în Tibet. Când acea zi va veni, eu o voi primi 
cu bucurie. Poate chiar anul viitor veţi primi veşti că mi-am dat viaţa acolo. Să nu 
gândiţi: el a murit, ci să spuneţi: el a intrat în ceruri şi în slavă veşnică, el este cu 
Cristos în viaţa desăvârşită". 

Dintre toate ţările pe care le-a vizitat, Elveţia se pare să fi fost cea mai 
aproape de inima lui Sadhu. Panorama munţilor cu zăpezile lor eterne, îi amintea 
de Himalaia. El a petrecut o zi în oberlandul bernez. Zăpada acoperea valea şi un 
tren special a adus pe muntenii din ţinutul Enhant, care se grupau gravi şi 
reculeşi în mica biserică din Gerenay. Acolo, Sadhu pare că s-a simţit ca la el 
acasă, mai mult ca oriunde. El prefera simplitatea satelor în locul marilor adunări 
din oraşe. 

Pretutindeni prezenţa lui atrăgea masele şi auditorii erau câştigaţi imediat. 
Bisericile erau neîncăpătoare. La Tavannes, în Jura, cu toate că era numai la 1 
martie, au trebuit să se adune sub cerul liber. 

Veniseră sute de oameni, directorii fabricii de ceasuri dând concediu pentru 
ziua aceea. Apoi de îndată ce mulţimea s-a risipit o fulguială de nea veni să 
înălbească ţinutul. În oraşul Morges localul a fost înţesat, oamenii alergând din 
toate împrejurimile. 

La Lausanne, a trebuit să se părăsească biserica Sf. Francisc şi să se 
improvizeze o adunare de mai mult de 4000 de oameni în piaţa Montbenon. 
Marea sală de la Trivoli şi-a închis porţile şi sute de inşi ascultară de afară. 
Tăcerea era impresionantă. Vocea lui Sadhu şi aceea a traducătorului său, 
pastorul F. de Rougemont, se auzea de oriunde. „Vocea mea, spunea Sadhu, nu 
va fi de vreun folos, dacă reîntorşi la casele voastre, nu veţi asculta vocea 
Mântuitorului". 

În catedrală, una din cele mai vaste din Elveţia, cele mai mici colţuri erau 
ocupate şi a fost impresionant să auzi pe acest hindus, în roba sa de „sadhu", 
proclamând de pe înălţimea amvonului mesajul mântuirii. 

Ne este imposibil să urmărim pe Sadhu pe tot parcursul. După Lausanne, a 
fost la Geneva, Neuchâtel, Jura, Bemois, La Chaux de Fonds, Le Locle, apoi 
Elveţia germană, Zurich, St. Gali, Aaran Schafhouse, Thoune, Berhornde, Berna, 
Bale, etc, unde pretutindeni a fost primit cu acelaşi zel. 

Sundar Singh a vorbit cu admiraţie şi cu multă afecţiune despre misionarii, 
pentru care India are o mare datorie de recunoştinţă: „Aceşti bărbaţi şi aceste 
femei sunt sarea pământului şi recunoştinţa mea pentru ei este profundă. Am 
văzut pe câţiva veniţi din Elveţia să lucreze în India. Ei au făcut acolo o frumoasă 
lucrare. Unii şi-au dat viaţa să aducă pe păgâni la Cristos, alţii au dat pe fiii sau 
fiicele lor. Nimeni în această lume, nu va putea să le redea ceea ce au pierdut 
pentru noi; singur Dumnezeu poate să-i răsplătească". 

„Există poate printre voi egoişti care nu se gândesc decât la propria lor 
salvare şi nu le pasă de mântuirea aproapelui lor. Adevărat este, nu puteţi toţi să 
mergeţi ca misionari, însă toţi puteţi să vă rugaţi pentru aceştia şi să daţi ceva 
din banii voştri. Lumea este o mare familie. Trebuie să ne ajutăm unii pe alţii. 

Dacă iubiţi pe Isus, aveţi datoria să susţineţi pe slujitorii Lui în lucrul lor. Numai 
cu această condiţie noi meritam să fim numiţi ucenici ai Aceluia Care Şi-a dat 
viaţa pentru mântuirea lumii". 

Impresia pe care Sadhu a lăsat-o în Elveţia a fost foarte profundă şi cei ce 
au avut fericirea să-l audă, nu vor uita mesajul lui. Era un lucru unic să asculţi pe 
acest profet al ţării Vedelor, cum proclama cu putere pe Isus, care este Calea, 
Adevărul şi Viaţa; să-l auzi recunoscând deschis că scrierile sfinte ale ţării sale nu 
pot să dea pacea, că numai Biblia este Cuvântul lui Dumnezeu şi că prin 
rugăciune noi găsim drumul Cerului. Nici o mirare deci că a fost ascultat de atâta 
mulţime atrasă din toate clasele sociale. 

Un pastor a scris: „El mi-a făcut o profundă impresie, adevărat zis, cea mai 
puternică impresie primită în viaţa mea". 

Şi mulţi încă pot spune acelaşi lucru. 

Teologii, anticipat reţinuţi de o anumită rezervă faţă de el, au fost câştigaţi 
de la prima întâlnire. Oameni indiferenți sau ostili creştinismului, au fost 
schimbaţi prin puterea personalităţii sale. 

În Anglia, un profesor agnostic i-a zis: „Ceea ce m-a convertit nu este 
predica, ci însăşi persoana dumneavoastră. Sunteţi atât de asemănător lui 
Cristos, în atitudine şi în spirit, că dv. un hindus sunteţi un martor viu al Persoanei 
Mântuitorului". 

Mii şi mii de inimi din Europa, erau atinse prin predica sa. Pretutindeni el 
lăsă o impresie de neşters, un stimulent pentru o viaţă creştină reînnoită. 

Din Elveţia, Sadhu merse în Germania, apoi vizită Suedia unde a fost 
oaspetele episcopului Soederblom, apoi în Norvegia, Danemarca, Olanda, vorbind 
în toate marile oraşe. În câteva localităţi auditoriul imens îi aducea aminte de 
adunările bisericii siriene din India. 


Invitaţiile stăruitoare făcute din Finlanda, Rusia, Grecia, România, Serbia, 
Italia, Portugalia, America, Noua Zeelandă şi alte câteva ţări le-a refuzat. 


În iulie, a debarcat în Anglia, dar a refuzat să vorbească, afară numai la 
Keswich, şi aceasta ca să-şi ţină o promisiune de mult făcută. El era peste 
măsură de obosit de activitatea neîncetată şi de felul de viaţă atât de deosebit de 
cel pe care îl ducea în India. Având o mare nevoie de repaus şi linişte, a rămas 
câtva timp la nişte amici în insula Wight. Acolo i-a fost foarte posibil să-şi refacă 
puterile înainte de a se îmbarca în august 1922 pentru reîntoarcerea acasă şi 
reluarea lucrării sale în nordul Indiei. 

Succesul extraordinar pe care Sadhu l-a obţinut în Europa, elogiile presei, 
adulaţiile mulţimii care-l considerau sfânt, ar fi putut trezi în el oarecare 
satisfacţie personală. Dar el domină această tentaţie şi profunda sa umilinţă 
rămase intactă. 

„Căci n-am venit să predic în Europa; aveţi destui predicatori; eu nu vreau 
decât să fiu martor al puterii şi dragostei Mântuitorului". 

Un prieten l-a întrebat dacă nu este mândru de a fi celebru şi de a primi 
mari onoruri. El îi răspunse: „Când Isus a intrat în Ierusalim, poporul şi-a aşezat 
veşmintele pe drum şi mergea pe un asin, dar picioarele Sale nu atingeau drumul 
împodobit în onoarea Lui; cel ce a mers pe veşminte şi pe ramuri a fost asinul şi 
ar fi fost foarte nesăbuit să se mândrească cu aceasta. Aceeaşi nesăbuire ar fi şi 
pentru cei ce vestesc pe Cristos oamenilor, dacă ar reţine pentru dânşii onoarea 
ce nu se cuvine decât lui Dumnezeu". 

În Europa Sadhu n-a căutat să placă auditorilor săi: „Când mă gândesc la 
atâţia creştini cu numele, mă întristez. Ei ştiu foarte multe lucruri despre Isus 

Cristos, dar nu-L cunosc pe El. Mulţi nu-L cunosc decât prin teologie sau din punct 
de vedere istoric însă n-au deloc timp să stea cu El". 

Sadhu n-a ezitat să-şi exprime dezamăgirea cu privire la lipsa de creştinism 
a Europei şi să vorbească sever despre goana după bani, căutarea plăcerilor, 
bunul trai, luxul, indiferența religioasă, a celor mai mulţi. În Elveţia latină a 
adăugat printre altele: „Ceea ce vreau să vă spun nu vă va plăcea însă trebuie să 
mă supun conştiinţei şi să vă expun mesajul pe care l-am primit. Văzând 
dragostea faţă de Dumnezeu în inima celor ce au adus Evanghelia în India, 
gândeam că locuitorii pământurilor voastre sunt oameni admirabili. Călătorind 
însă printre voi, am găsit lucrurile altfel. Este adevărat, am întâlnit slujitori sinceri 
ai lui Cristos. Cei mai nobili creştini se găsesc în Europa şi în America, ca şi în 
India şi eu doresc să mă aşez la picioarele lor. Un mare număr însă nu sunt 
creştini decât cu numele. Şi stau să compar pe locuitorii ţărilor păgâne cu cei ai 
ţărilor aşa-zise creştine: unii sunt păgâni fiindcă adoră idolii făcuţi de mâini 
omeneşti, ceilalţi cu o idolatrie mult mai rea, ei se adoră pe sine. M-am convins 
că nici o parte din Europa nu poate cu adevărat să fie numită creştină şi că nu 
există decât „creştini individuali”. 

„În India mi se zicea adeseori: dv. numiţi ţările europene, ţări creştine? În 
acelaşi timp Cristos a zis: să vă iubiţi unii pe alţii şi tocmai în aceste ţări 
popoarele se războiesc cumplit. Aşadar nu creştinismul este falimentar în Europa, 
ci cea mai mare parte dintre creştini, pentru că ei nu au înţeles creştinismul. Nu 
pe Cristos să-L dezaprobăm ci pe aceia care numindu-se singuri ucenici ai Lui, nu 
vor să-L urmeze ca Mântuitor”. 

Arhiepiscopului din Upsala i-a spus: „Oamenii numesc păgâni pe cei din 
India. Cum, mama mea a fost păgână? Dacă ea mai trăia ar fi fost cu siguranţă o 
creştină. Şi chiar când a ţinut de religia strămoşească, ea era atât de religioasă, 
că vorba de păgână mă face să surâd. Ea se ruga, slujea şi iubea pe Dumnezeu 
mult mai profund decât un mare număr de creştini. Atât cât mi-am putut da 
seama, există în India mult mai mulţi oameni decât în Europa care duc o viaţă 
religioasă, cu toate că nu cunosc pe Isus Cristos. Ei trăiesc cu lumina pe care 
Dumnezeu le-a dat-o. Aici în Europa, dv. aveţi pe Soarele Justiţiei, însă unde sunt 
cei care se sinchisesc de El? Creştinii au primit un dar fără putinţă de preţuire: 
Isus Cristos. Şi în acelaşi timp mulţi dintre aceştia nu vor să renunţe la viaţa lor 
mondenă, ca să-L găsească. Inima şi mâinile lor sunt încărcate cu lucrurile 
pământeşti. 

Vă gândiţi să satisfaceţi toate poftele inimii voastre. Aţi descoperit ştiinţa şi 
filosofia. Aţi învăţat să vă serviţi de electricitate şi să zburaţi în aer. Ei, hinduşii 
care n-au primit comoara Evangheliei, caută cu zbucium adevărul timp de ani 
întregi şi cu preţul unor mari suferinţe. Ei sunt gata să părăsească lumea şi să 
renunţe la sine, numai să primească pacea. Voi însă, creştinii de aici, numai după 
zece minute de rugăciune, în căutarea lui Dumnezeu, vă simţiţi deja obosiţi”. 

Amara decepţie ce o simţea acest trimis al dragostei divine, a făcut dintr- 
însul un profet al judecăților lui Dumnezeu! „Popoarele occidentale care au primit 
atâtea binecuvântări de la creştinism, le-au pierdut pentru că şi-au pus 
încrederea în lucrurile materiale şi în tot ce poate oferi lumea. lată pentru ce în 
Ziua Judecăţii, păgânii care n-au auzit vorbindu-se de Cristos vor fi trataţi mai 
puţin aspru, decât locuitorii acestor ţinuturi care au auzit buna-vestire şi au 
aruncat-o. Timpul este aproape când Cristos va reveni şi când va spune: pentru 
că voi nu M-aţi cunoscut, nici Eu nu vă cunosc”. Atunci când Îl veţi vedea în toată 
slava Sa, vă veţi lamenta din pricina necredinţei voastre şi de a vă fi lăsat întorşi 
de la El de către cei necredincioşi, de intelectualii îngâmfaţi care neagă 
Divinitatea. Atunci va fi prea târziu să vă mai pocăiţi. Acum este ocazia oferită 

vouă. Şi poate că în acea zi Îl veţi mai auzi zicându-vă: „Un om a venit la voi 
dintr-o ţară păgână, el M-a mărturisit experimentând puterea Mea şi cu toate 
acestea n-aţi vrut să veniţi la Mine”. 

Sadhu vedea că într-o largă măsură europenii respinseseră mesajul lui 
Cristos; prinşi cum erau într-o muncă necurmată în urmărirea bunurilor 
pământeşti, ei n-aveau nici timp şi nici dorinţa să se apropie de Dumnezeu, să 
găsească viaţa adevărată. 

Sadhu părăsi Europa cu hotărârea fermă de a nu mai reveni aici niciodată: 
„Este pentru prima şi ultima oară când mă auziţi" a spus-o el de mai multe ori 
ascultătorilor săi. 

De acum înainte el se va întoarce la poporul său şi va relua periculoasele 
călătorii în Tibet, fericit să se jertfească pentru vestirea dragostei nestrămutate a 
Aceluia Care a venit să caute şi să mântuiască pe cei pierduţi. 


_ CAPITOLUL IX 
Intoarcerea în India. Învățătura sa 


„EI le vorbea în pilde despre multe lucruri”. Matei 13:3 


Care a fost motivul, care l-a determinat pe Sadhu, să părăsească lucrarea 
sa din India şi să vină în Europa? 

Mai înainte de toate a fost un act de simplă supunere: „A trebuit să ascult, 
căci Dumnezeu m-a trimis contra voinţei mele. Eu nu sunt în largul meu în 
oraşele mari, nici în India, nici în altă parte”. 

Apoi Sundar a vrut personal să vadă dacă acuzaţia unor hinduşi era 
justificată: Europa mai este oare creştină? N-a pierdut oare seva Evangheliei şi 
influenţa în lume? Ca răspuns la o întrebare ce i-a fost pusă la Geneva cu privire 
la subiectul acesta, a spus: „Venind aici, primul meu scop a fost să depun 
mărturie despre Isus Cristos şi despre puterea Lui. Apoi am dorit să mulţumesc 
adevăraţilor creştini pentru ceea ce au făcut pentru ţara mea. Hinduşii nu sunt 
ingraţi. În fine am vrut să pot combate pe studenţii noştri veniţi să studieze în 
Europa şi care neîntâlnind adevăraţi creştini la reîntoarcerea lor în India, atacă 

creştinismul şi defăimează munca misionară”. „A afirma despre creştinism, că n-a 
izbutit în Europa şi în America, este o mare eroare, ce nu se bazează pe o 
cunoaştere reală. Totodată în călătoriile mele în Occident am găsit oameni atât 
de ocupați cu munca, afacerile, biroul, negoţul lor, că ei nu mai au timp să se 
roage şi să primească binecuvântările Evangheliei. Unii mi-au mărturisit că viaţa 
le-a devenit atât de complicată şi de aglomerată, că sunt obosiţi. Dacă un oma 
devenit anemic din cauză că n-a mâncat şi n-a băut, putem să zicem că greşeala 
se datorează alimentelor? Desigur că nu! Singură neglijenţa acestui om este 
cauza slăbirii sale. Insă europenii, care din toată inima lor au acceptat 
creştinismul şi au primit binecuvântări, au deşteptat lumea din somnul de moarte 
şi au lucrat pentru mântuirea ei”. 

Este interesant să mai cunoaştem impresiile a doi hinduşi necreştini, care 
cunosc Occidentul: Rabindanath Tagore şi Gandi. Primul a declarat: „Voi 
(occidentalii) nu puteţi predica creştinismul înainte de a deveni asemenea lui 
Cristos. Când veţi fi astfel, nu veţi mai predica creştinismul ci dragostea lui 
Dumnezeu pe care ne-o descoperă El". 

Gandi răspunse celor care-l întrebară la Lausanne ce trebuia să întreprindă 
pentru ca şi creştinismul să devină o forţă în India: „Trebuie ca voi, misionarii, să 
trăiţi cum a trăit Cristos. Creştinismul este bun, însă foarte mulţi creştini sunt 
răi”. 

Sadhu, vorbind despre aceşti doi bărbaţi pe care îi cunoştea personal, a 
spus: „Tagore şi Gandi ar fi devenit probabil creştini, dacă ei n-ar fi vizitat 
Europa. În India nu ducem lipsă nici de religie, nici de şcoli teologice sau 
filozofice, dar ceea ce lipseşte în viaţa şi conduita lor este Cristos. India nu ştie ce 
să facă cu misionarii care nu văd în Cristos decât un Mare Maestru şi nu cred în 
Divinitatea Lui. Pe aceştia păstraţi-i la voi şi nu vă lăsaţi rătăciţi de modernism şi 
de critica biblică". 

Dacă Sadhu nu este un inamic al învăţăturii biblice, apoi s-a ridicat cu 
energie contra acelora care vor să-i dea primul loc şi contra intelectualismului 
religios. El nu este primul care a descoperit că: „lucrurile acestea sunt ascunse 
înţelepţilor şi învăţaţilor dar descoperite pruncilor". 

Inima este mai presus de rațiune. 

„Eu nu condamn ştiinţa teologică, nici pe toţi teologii dintre care cei mai 
mulţi sunt sfinţi. Eu nu mă opun soluţiilor, însă acelea fără viaţă întunecă 
viziunea spirituală. O teologie fără rugăciune este o fântână fără apă. Am învăţat 
multe lucruri utile în studiile mele, dar cunoaşterea duhului am primit-o la 
picioarele Mântuitorului". 

Reîntors în India, Sundar a venit la Sabathu. Tatăl său insistă să-i 
construiască o casă, lucru care a modificat viaţa sa de „sadhu'" prin aceea că 
poseda de acum înainte un loc unde să-şi poată odihni capul. El cumpără o veche 
casă a misiunii, învecinată, de o parte, cu un cartier aglomerat, murdar şi 
zgomotos, iar de altă parte, cu dealurile dimprejur şi cu o vedere măreaţă în 
depărtare. Această locuinţă era ca şi simbolul vieţii lui Sundar, în contact, î 
acelaşi timp, cu lumea profană, deseori murdară şi cu singurătatea naturii, calmă 
şi inspiratoare. 

Casa mai era ocupată de unul din prietenii săi, un medic lucrător la azilul 
leproşilor din Sabathu. Sadhu se bucura acolo de viaţa de familie. Una din 
trăsăturile sale era dragostea pentru copii şi lui îi plăcea să se joace cu micuţii 
doctorului. El se gândea la primirea pe care Isus a făcut-o celor mici, dându-i ca 
exemplu: „Dacă nu veţi deveni ca nişte copilaşi, cu nici un chip nu veţi intra în 
Împărăţia cerurilor. Oricine va fi smerit ca un copil va fi cel mai mare în Împărăţia 
lui Dumnezeu". Camera lui Sundar, foarte sobră, conţinea o mică bibliotecă cu 

cărţi de mistică, psihologie şi ştiinţă împreună cu fotografiile amicilor săi. 

A. F. Andrews, prieten intim a lui Sadhu, ne dă detalii despre această 
perioadă din viaţa lui. În timpul lunilor liniştite pe care Sundar le-a petrecut la 
Sabathu, a scris mai multe dintre cărţile sale, traduse din urdu în engleză şi unele 
în franceză: „La picioarele Mântuitorului", „Viziuni din lumea spirituală", „Meditaţii 
asupra diferitelor aspecte ale vieţii spirituale". 

De îndată ce engleza i-a devenit familiară, a citit mai mult. Un volum de 
ştiinţă modernă, subliniat cu grijă, mărturiseşte interesul său pentru lectură. A 
fost o revelaţie pentru prietenii săi, foiletând paginile atât de minuţios adnotate, 
să descopere una din părţile încă necunoscute ale sufletului său. El păstra 
întotdeauna o atitudine de spirit umilă şi simplă, dar puterea sa intelectuală se 
dezvoltase şi se maturizase. El se străduise să pătrundă în acest alt domeniu al 
gândirii umane, atât de diferit de al său. Şi avea o mare admiraţie pentru 
inteligenţa oamenilor şi nu combătea valoarea raţionamentului şi descoperirilor 
lor, însă credea cu fermitate în legile ignorate ale domeniului spiritual. El a rămas 
fidel principiului fundamental care dicta acţiunile sale: întreaga sa dependenţă de 
Cristos, Începutul şi Sfârşitul a toată ştiinţa, „Taina lui Dumnezeu în Care sunt 
ascunse toate comorile înţelepciunii şi ştiinţei". 

Biblia era pentru el chiar Cuvântul lui Dumnezeu. „Ea este îndrumătorul, 
lumina, hrana sufletului meu. Experienţa a dovedit că nu există o altă carte în 
lume, care să poată răspunde nevoilor spirituale omeneşti. Greutatea limbii 
originale, a traducerilor, critica textelor, n-au putut să-mi acopere adevărurile 
care le conţine, nici să micşoreze influenţa sa asupra sufletului meu, pentru că 
unicul ei scop este să ne facă să cunoaştem pe Cristos". 

„Deschizând Biblia, am găsit bogății nemăsurate şi eterne, iar împărțindu-le 
cu alţii n-au făcut decât să crească pentru mine şi pentru ei. Fără această Carte, 
eu n-aş fi cunoscut niciodată iubirea cea infinită a lui Dumnezeu descoperită la 
Cruce. Puterea de atracţie a Bibliei nu este simțită decât de cei care o studiază cu 
sinceritate şi cu rugăciune. Foarte mulţi oameni citesc lucrări despre Biblie, în loc 
să o citească pe ea însăşi". 

Sundar avea întotdeauna cu sine Noul Testament în urdu. Timp de ani 
întregi a fost singura carte pe care a citit-o. El vorbea mereu despre bogăţia 
intensă pe care o simţea citind această carte şi ştia pe dinafară Evangheliile. 
Istoria lui Isus era un viu exemplu înaintea sa. El căuta să se supună „ad-literam" 
instrucţiunilor date ucenicilor. Când Cristos a zis: ”Vulpile au vizuini, păsările 
cerului au cuiburi, dar Fiul omului n-are unde să-Şi plece capul" Sundar găsea în 
aceste cuvinte confirmarea vieţii sale de „sadhu". La porunca: „Nu luaţi nici 
pungă, nici toiag, nici haină" el se supunea la fel, călătorind în lumea întreagă 
fără să ia cu sine vreun ban. Noi vedem Biblia din viaţa sa, nu numai predicată ci 
şi trăită cu toate severităţile, bogăţiile şi miracolele ei. Ceea ce poate să ne apară 
un ideal intangibil, se găseşte într-un fel, puţin obişnuit, realizat de acest umil 
discipol al Mântuitorului. 

Natura era, de asemenea, pentru el o carte deschisă, scrisă de Duhul Sfânt 
într-un limbaj spiritual. Elementele: apa, focul, norii, râurile, munţii, arborii, 
plantele, animalele, ca şi scenele diferite ale vieţii omeneşti sunt tot atâtea 
parabole, ilustraţii, imagini care însufleţesc predica sa. In obositoarea lui viaţă, el 
găsea o mare odihnă să contemple natura şi să descopere pretutindeni noi 
învățături. Acolo a citit, scrise cu litere mari, după expresia sa, operele 
Creatorului. Cerurile arată gloria lui Dumnezeu şi întinderea lor fără sfârşit, lucrul 
mâinilor Lui. 

Sundar avea o credinţă ca de copil în protecţia divină şi credea că o putere 
îngerească îl înconjura în momente primejdioase. El a fost subiectul unor mari 

salvări miraculoase pe care deseori le-a povestit în predicile sale cu scopul să 
întărească credinţa creştinilor în atotputernicia lui Dumnezeu. 

„Mulţi oameni declară că minunile sunt poveşti şi refuză să le creadă, 
pentru că neavând cunoştinţele necesare, ei nu înţeleg miracolul. Astfel, în sudul 
Indiei, niciodată nu este frig. Vorbind locuitorilor acestor ţinuturi, eu le-am 
povestit că am văzut o „punte de apă" deasupra apei. „Imposibil!” mi-au răspuns 
ei. Atunci le-am explicat că suprafaţa lichidă fiind îngheţată, se putea merge pe 
ea cu toată greutatea şi că nu era într-aceasta nimic contra legilor naturii. 
Locuitorii ţărilor cu clima rece înţeleg faptul, însă cei care n-au părăsit niciodată 
regiunile tropicale, cum vor sesiza lucrurile oare? De asemenea cei care trăiesc 
după felul lumii, seamănă cu acei oameni, care nu s-au ridicat niciodată pe 
înălțimile de unde pot fi văzute aceste punți extraordinare. Numai cei care duc o 
viaţă de rugăciune pot urca şi pricepe. 

Când mă întreabă cineva despre minuni, răspund că le-am experimentat. 
Eu ştiu că Cristos este o Forţă". 

„Desigur nu veţi vedea minuni ducându-vă la teatru. Dacă într-adevăr doriţi 
să cunoaşteţi minunile puterii lui Dumnezeu în vieţile voastre, consacraţi din 
timpul vostru pentru rugăciune. Cristos nu face nimic în scopul satisfacerii 
curiozităţii cuiva, ci vrea numai să răspundă sufletului care în fiecare zi se 
apropie de El şi se supune voii Lui”. 

„Toate miracolele exterioare, chiar şi izbăvirile cele mai inexplicabile sunt 
de ordin inferior în comparaţie cu mântuirea unui suflet care prin naşterea din 
nou a trecut din moarte la viaţă". Ceea ce depăşeşte toată priceperea este cum 
se face că un biet suflet păcătos, murdar, mizerabil, fără odihnă, primeşte 
iertarea, descătuşarea şi pacea. Aici se află miracolul central al creştinismului. 
Dacă un om a trăit aceasta nu se mai miră de nimic. El ştie că totul este cu 
putinţă lui Dumnezeu". 

Vorbind de salvarea sa din puţul de la Razar, Sundar a zis: „Poate că un 
înger era cel care m-a eliberat sau chiar Isus Însuşi, însă cel mai mare miracol în 
acelaşi timp a fost pacea care mi-a umplut inima pe durata celor trei zile 
petrecute în această groapă oribilă. Ea a făcut din închisoarea mea un cer 
veritabil, în unele momente prezenţa lui Cristos era strălucitoare ca soarele la 
amiază şi acest sentiment s-a înălţat uneori până la o triumfătoare bucurie. Nici o 
îndoială n-a putut să-mi străbată sufletul". 

„Acesta pace dinăuntru este imposibil de descris. Eu nu găsesc cuvinte să o 
exprim. Este pacea care depăşeşte orice pricepere, despre care vorbeşte 
apostolul Pavel". 

Evocând acele întâmplări, figura radiantă a lui Sadhu era o predică vie şi 
oricine vedea ce comoară găsise el în Cristos. 

În contact cu păcatul şi suferinţa, sufletul său era dureros mişcat, dar în 
miezul fiinţei sale pacea stătea nemişcată. 

„Inima mea este ca marea: la suprafaţă pot să bântuie furtuni şi să se 
înalțe talazuri. În străfunduri însă domneşte o pace inalterabilă. Inima noastră a 
fost creată să primească această pace. lată pentru ce ea nu poate fi liniştită mai 
înainte de a fi găsit-o". 

„Dacă nu toată lumea poate să meargă în Tibet, să fie legat de un copac, 
sau aruncat într-o groapă, fiecare însă poate găsi odihna pe care am găsit-o în 
Cristos. Ea nu depinde de vreun lucru pământesc, putere sau bogăţie, căci 
altminteri toţi oamenii bogaţi ar fi fericiţi şi satisfăcuţi”. 

Puţini dintre creştini au dobândit o cunoaştere atât de profundă şi au 
mărturisit-o cu atâta certitudine, ca acest apostol venit dintr-o ţară în care 
căutarea păcii sufleteşti a fost timp de secole scopul suprem al religiei. Cei care 

au văzut interminabilele şiruri de pelerini mergând spre un oarecare loc sfânt, nu 
pot să uite intensitatea dorinţei acelora de a găsi pe Dumnezeu. _ 

Sadhu nu îngăduia compromisul. Sarea din el nu-şi pierduse gustul. În 
învăţătura sa insista foarte des asupra necesităţii pocăinţei şi asupra certitudinii 
judecății după moarte. 

„Există foarte mulţi oameni care se asigură gândind: Dumnezeu este 
dragoste; El ne va salva şi ne va răscumpăra în ultimul moment. Cei ce vorbesc 
aşa vor fi pierduţi. Ascultaţi ce spune Mântuitorul: „Dacă aude cineva cuvintele 
Mele şi nu le păzeşte, nu Eu îl judec; căci Eu n-am venit să judec lumea, ci 
sămantuiesc lumea. Pe cine Mă nesocoteşte şi nu primeşte cuvintele Mele, are 
cine-l osândi: Cuvântul, pe care l-am vestit Eu, acela îi va osândi în ziua de apoi”. 

Odată am ridicat o piatră mare ce acoperea nenumărate insecte. Indată ce 
dădură de lumină, ele fugeau îngrozite în toate părţile, pradă unei agitaţii 
neaşteptate. Punând piatra la loc ele se liniştiră. Când Soarele Neprihănirii Se va 
ridica pentru voi, aceia care trăiesc în întunericul păcatului vor privi, scoase la 
lumină, greşelile pe care le-au săvârşit în ascuns. Căci nu există vreun secret ce 
nu va fi descoperit şi nici un ascunziş necunoscut”. 

„Noi ştim ce este puterea păcatului şi forţa lui Satan, însă Mântuitorul este 
mult mai puternic. Intr-o zi, aşezat pe o stâncă, am văzut sub mine o păsărică 
zburând din ce în ce mai încet. Luând seama la mişcările ei, am zărit un şarpe 
care o privea. Atrasă în gura morţii, mica zburătoare era fără putere de 
rezistenţă. Incercai să-i salvez viaţa aruncând cu pietre, dar inutil. Şi am asistat la 
scena tragică în momentul când păsărică s-a apropiat de gura reptilei şi dintr-o 
dată a fost înghițită. Tot astfel Satan, şarpele cel bătrân, atrage la el tineri şi 
bătrîni. Nimeni n-are în sine atâta putere să reziste răului şi noi mergem de-a 
dreptul la moarte. Dar să privim la Cristos Isus, Care poate să ne tragă spre El şi 
să ne scape de Satan". _ 

„Tu nu eşti departe de Impărăţia cerurilor, a spus Isus unui om. El trebuie 
să fi fost încântat că a auzit acest cuvânt adresat lui faţă de toţi. Totuşi ar fi 
trebuit să se întristeze cunoscând că nu poate intra în Impărăţia cerurilor căci a fi 
aproape de ea nu înseamnă mare lucru. Gândiţi-vă la fecioarele înțelepte şi la 
cele neînţelepte. Acestea din urmă stăteau la poarta sălii de nuntă, dar nu 
puteau să intre acolo. A fi aproape mântuit, este tot una cu a fi pierdut! 

Intr-o junglă deasă din statul Butham, se vânează tigrii. Vânătorii au cu ei 
cheia unui refugiu construit anume ca să le servească de adăpost în caz de 
pericol. Într-o zi unul din vânători luă puşca şi plecă la vânat. Zărind un tigru, îl 
ochi, trase dar greşi ţinta. Animalul începu numaidecât să-l urmărască. Omul 
crezând că poate să ajungă în coliba salvatoare, aruncă puşca. Pe pragul 
refugiului căută cheia, dar o uitase acasă. Atunci tigrul sări asupra-i şi-l sfâşie. 
Intre colibă şi vânător nu mai era decât grosimea uşii. Cu toate acestea omul şi-a 
pierdut viaţa datorită lipsei de grijă. Şi oricât de departe sau aproape de cabană 
ar fi fost, tot ar fi murit. Nefiind departe de Împărăţia cerurilor mulţi dintre 
semeni îşi neglijează „cheia" care este pocăinţa şi rugăciunea stăruitoare". 

„Există pericolul de a pierde darurile şi binecuvântările ce le-am primit. 
Dacă n-ar fi aşa, Domnul nu ne-ar fi adresat acest avertisment: „Eu vin curând. 
Tu păstrează bine ceea ce ai, ca nimeni să nu-ţi ia cununa ". lată pentru ce este 
spus: „Vegheaţi şi rugaţi-vă". 

Dumnezeu este dragoste. El ne dă prilejul pocăinţei, dacă dispreţuim 
prilejul, nu vom avea un altul după moarte. Cristos n-ar fi coborât pe pământ, 
dacă ne-ar fi fost oferită o şansă să fim mântuiţi mai târziu. El ar fi rămas în 
ceruri". 

Sadhu a insistat de nenumărate ori asupra imposibilității cuiva de a se 

mântui prin propriile-i puteri. Nici un efort personal, nici o faptă bună nu poate să 
obţină harul iertării. Justificarea şi pacea sufletului sunt din partea îndurării lui 
Dumnezeu daruri nemeritate, pe care trebuie să le primim pur şi simplu prin 
rugăciune în umilinţă, pocăință şi credinţă. 

lertarea păcatelor nu este însă mântuirea completă. Nu ajunge numai să tai 
crengile unui copac ca să-l distrugi. Ci trebuie să-l smulgi din rădăcină şi tot 
pământul din jurul lui să fie curăţat. Mântuirea implică transformarea generală a 
fiinţei noastre; este o totală naştere din nou. Altfel se poate întâmpla ca după ce 
am căpătat iertarea, totuşi să murim în păcate. De aceea mai mult ca orice, 
lucrul esenţial este de a fi smulşi de sub stăpânirea păcatului. Isus Cristos n-a 
venit numai să ne ierte, ci să ne şi elibereze". 

„O tânără fată strica în fiecare zi în camera ei pânza unui păianjen. Draga 
mea, i s-a zis, la nimic nu-ţi foloseşte îndepărtarea acestor aţe care mereu se 
refac! Dacă omori păianjenul, nu vei mai vedea pânza la loc. Tot aşa nu ajunge 
ca păcatele noastre zilnice să fie fără încetare iertate, ci trebuie să omoram în noi 
pe omul cel vechi, care le comite. Foarte mulţi dintre credincioşi se înşală 
crezând că este suficient să fie iertate păcatele lor, pentru ca să fie mântuiţi. Cât 
timp însăşi natura lor vinovată n-a fost transformată, ei sunt pierduţi. 

Scopul ultim al întrupării Dragostei divine este să facă pe om asemenea 
Fiului lui Dumnezeu. „Fiţi desăvârşiţi cum Tatăl vostru cel Ceresc este 
desăvârşit". A crede în Cristos este a te îmbrăca în Cristos, a deveni una cu El, a 
trăi viaţa Lui. Există unele insecte, a căror culoare şi formă seamănă până într- 
atât cu frunzele arborilor pe care trăiesc şi cu care se hrănesc, că te poţi înşela 
asupra lor. În acelaşi timp aceia care trăiesc legaţi de Isus Cristos, sunt 
transformați după chipul şi asemănarea Lui”. 

„Satan seamănă îndoială în inima copiilor lui Dumnezeu, dar prin grija Celui 
de Sus, cel neprihănit scapă de sub această influenţă. Ascultaţi următoarea 
povestire: 

Înainte de a fi convertit, un bărbat comisese mai multe crime. După aceea 
însă, el a slujit fără încetare Domnului şi a dus o viaţă sfântă. Dar când a ajuns pe 
patul morţii, Diavolul îi desfăşură lista păcatelor lui din trecut, zicându-i: iată tot 
ce ai făcut; nu eşti vrednic să intri în cer, locul tău este în iad. Muribundul îi 
răspunse: Mântuitorul meu nu va arunca afară pe acela care vine la El. Dacă ne 
mărturisim păcatele, El este Credincios şi Drept ca să ne ierte şi să ne curăţească 
de toată nelegiuirea. Cu toate acestea Satana continua să-l tulbure. Sfântul însă 
stăruia mai cu ardoare în rugăciune. Atunci apăru un deget care trase o linie dea 
curmezişul listei păcatelor lui. Satan nu se lăsă şi-i zise din nou: nu te bucura 
prea mult, tu poţi să atingi cerul, însă păcatele tale vor fi mereu vizibile tuturor 
ochilor şi te vei ruşina faţă de toţi cei de acolo. Sfântul însă se rugă din nou. 
Atunci o picătură din sângele lui Cristos căzu pe listă, se prelinse în toate părţile 
ştergând slovele de aducere aminte şi făcu hârtia iarăşi albă. lar muribundul 
cuprins de o pace deplină, putu să se prezinte înaintea Dumnezeului său". 

„Cât timp un om se află pe pământ, nu înţelege gloria supremei fericiri 
cereşti, care este destinul său nemuritor. Acesta este ca puiul din găoace care nu 
poate să-şi închipuie frumuseţea lumii în care va intra. Dacă declară că nu este 
nimic în afară de coaja sa, mama lui i-ar răspunde: „Ce vorbeşti? Afară sunt 
câmpii, munţi, un cer albastru”. El nevăzând nimic nu poate să creadă. Când însă 
găoacea se va sfărâma, va vedea că mama sa a avut dreptate. Acelaşi lucru se 
întâmplă cu noi care nu putem deosebi nici cerul nici infernul. Când se va 
sfărâma însă învelişul nostru de lut, ceea ce ne este invizibil va deveni vizibil". 

„Totuşi unele lucruri ne permit să întrezărim viitoarea noastră stare. 
Întocmai cum puişorul are ochi şi aripioare, de care numai când va putea ieşi din 

coajă se va folosi, la fel în noi se află dorinţe şi aspirații, care nu vor fi împlinite în 
viaţa de aici. Trebuie deci să existe o viaţă viitoare unde acestea se vor realiza. ŞI 
există viaţa cea veşnică. Însă cum pasărea trebuie să fie ţinută la cald pe durata 
aflării sale în găoace, la fel cât timp noi suntem pe lume trebuie ca prezenţa şi 
focul Duhului Sfânt să ne acopere şi să ne înfierbânte". 


CAPITOLUL X 
Viaţa contemplativă. Viaţa activă 


„Căci dragostea lui Hristos ne strânge; fiindcă socotim că, dacă 
Unul singur a murit pentru toți, toţi deci au murit". 2 Corinteni 5:14 


Comuniunea cu Dumnezeu în izolare era dorinţa profundă a lui Sundar, însă 
el se simţea din ce în ce mai constrâns să iasă din singurătate şi să intre în 
serviciul fraţilor săi din mijlocul lumii zgomotoase. El vedea marea sarcină pe 
care creştinii trebuiau să o împlinească pe durata scurtei lor vieţi pământeşti. 
Deşi ştia că va fi izgonit după propovăduirea Cuvântului lui Dumnezeu, socotea, 
totuşi, de datoria sa să vorbească urechilor închise şi inimilor împietrite şi era 
gata, dacă trebuia, să pecetluiască mărturia cu suferinţa, persecuția, închisoarea, 
torturile şi chiar moartea. 

„Ce dar deosebit este să fii un martor al lui Cristos, avantaj pe care îngerii 
nu-l au pentru că nepăcătuind vreodată, ei nu cunosc mântuirea şi nu pot astfel 
mărturisi despre puterea răscumpărătoare a lui Cristos. Numai păcătoşii mântuiţi 
prin har pot să aducă Vestea cea Bună! O, câtă dragoste ne-a arătat Dumnezeu 
refuzând această onoare îngerilor şi dându-ne-o nouă" spune el. 

Pentru Sadhu, atunci când trăia cu Domnul, viaţa din ceruri a început de pe 
pământ: 

„Cerul, spunea el, nu constă numai dintr-o promisiune de supremă fericire 
viitoare, ci şi într-o posesiune prezentă. Cel ne care crede în Mine, a spus Isus, 
are viaţa veşnică. Pentru a fi într-o zi cu Cristos în lumea de dincolo, trebuie să fi 
trăit cu El pe pământ”. 

„Cerul pe pământ" această realitate scumpă lui Sadhu nu este o 
beatitudine egoistă, ci trebuie înţeleasă ca o iubire arzătoare pentru alţii şi ca o 
lucrare fără odihnă pentru a-i aduce la Cristos. Sadhu petrecea zilele şi nopţile în 
comuniune cu Dumnezeu, căpătând de aici forţa să depună mărturie în lumea 
întreagă. Înaintea zorilor el stătea în rugăciune la picioarele Mântuitorului, apoi 
de-a lungul zilei predica Evanghelia mulțimilor, luând seama la sufletele care 
veneau la el cu greutăţile sau nemulţumirile lor. Bărbatul de rugăciune care 
mereu spunea celorlalţi: „Rugaţi-vă neîncetat", nu de mai puţine ori îi chema să 
se dăruiască fără rezerve în ajutorul semenilor lor. 

EI unea într-o perfectă armonie viaţa contemplativă şi viaţa activă. Una nu 
merge fără cealaltă. 

„Noi avem doi plămâni, spunea Sadhu, care deopotrivă trebuie să 
funcţioneze. Rugăciunea şi lucrul pentru Domnul nu trebuie să se despartă în 
viaţa noastră zilnică”. 

„Dacă Cristos ar fi rămas în slava cerurilor, noi am fi fost pierduţi. Dacă 
suntem egoişti şi trăim comod fără să ne ocupăm de alţii, n-am înţeles exemplul 
Lui. Cei mai mulţi ocărăsc pe aceia care îşi dau sănătatea, puterea, averea, 
pentru semeni şi-i numesc nebuni. Totuşi aceştia sunt cei care contribuie la 
salvarea sufletelor. Nimeni să nu gândească vreodată că ceea ce a dat este puţin 
lucru, oricât de infim ar fi acesta; ceea ce Cristos pretinde este credincioşia 
noastră în cele mai mici detalii şi în cele mai mici servicii". 

„Ca să fii un martor al lui Cristos nu este nevoie să fii un predicator 
elocvent. Unul ca acesta nu este totdeauna un martor. Nimeni însă, fie el bărbat 
sau femeie, tânăr sau bătrân, bogat sau sărac, lucrător sau patron, dascăl sau 
elev, om de afaceri sau preot, nu poate să se numească creştin adevărat dacă el 
nu depune mărturie pentru Isus. Nu este nevoie să le predice de pe înălţimea 
amvonului sau la răspântii, să ai o şcoală biblică, o şcoală de duminică sau o 
adunare creştină. Aceştea nu sunt decât nişte forme. Ci, la birou ca şi la magazin, 
în viaţa de familie ca şi în societate, prin viaţa curată, caracterul integru, 
sinceritatea cuvântului, entuziasmul credinţei, bogăţia dragostei, toţi creştinii să 
fie martori ai Mântuitorului”. 

“Daţi şi vi se va da. Impărtăşirea intimă cu Dumnezeu nu cere nici o 
calitate excepţională şi nu pretinde să renunţam la datoriile noastre. Ea se 
dezvoltă în slujba dragostei pentru alţii şi se stinge dacă urmărim numai 
satisfacția noastră. Un misticism care se limitează numai la o pură întâmplare, 
omoară adevărata comuniune cu Dumnezeu. |n ceruri ne vom bucura fără capăt, 
dar aici pe pământ nu dispunem decât de puţin timp ca să slujim pe semeni. lată 
pentru ce noi trebuie să sesizam această unică ocazie". 

Sadhu ilustra această dăruire de sine printr-o serie de pilde: _ 

„Peştii cufundaţi în adâncimile oceanului pierd unele din facultăţile lor. In 
Tibet am văzut un călugăr budist stând de 5-6 ani într-o groapă. Mai înainte el 

avea vederea normală, dar din ce în ce ochii îi slăbiră şi sihastrul deveni orb. 
Struţul n-are putere să zboare pentru că nu şi-a întrebuințat aripile. La fel se 
întâmplă cu noi. Dacă nu întrebuinţăm darurile pe care le-am primit de la 
Dumnezeu pentru slava Lui, riscăm să le pierdem pentru totdeauna". 

„Pentru foarte mulţi credincioşi pare uşor, din dragoste pentru Cristos să 
mori ca martir, dar Cristos are trebuinţă de martori care zilnic să se ofere ca un 
viu sacrificiu spre mântuirea semenilor". 

„Suferinţa este drumul care duce la comunicarea cu Dumnezeu. Crucea 
este întocmai ca nuca: coaja are gust amar, însă miezul excelent. Se poate 
întâmpla ca într-un cutremur de pământ izvoare de apă proaspătă să ţâşnească 
din solul uscat şi steril, fertilizând locurile acelea. Tot aşa şi suferinţa poate să 
facă să apară un izvor de viaţă într-o inimă omenească depărtată încă de 
Dumnezeu". 

„Într-o zi un om zări un vierme de mătase luptându-se să iasă din gogoaşa 
sa. El voi să-l ajute să se elibereze. Insecta făcu după aceea câteva mişcări, dar 
după câteva clipe era moartă. Omul nu-l ajutase ci îi împiedică creşterea". 

„Un altul se găsea în aceeaşi împrejurare, însă nu a făcut nimic să ajute 
viermele de mătase ştiind că din acesta luptă insecta va ieşi mai puternică 
pentru viaţa cea nouă. La fel şi noi, suferinţele şi nenorocirile ne pregătesc 
pentru gloria veşnică". 

Din momentul când a văzut pe Domnul, Sundar a avut dorinţa pasionată să 
urmeze pe Cristos şi să poarte crucea Lui, până acolo încât să moară pentru El. 

„Pentru că mă simt fericit să împărtăşesc suferinţele lui Cristos, atât timp 
cât sunt în viaţă, nu mi-e sete să văd întoarcerea Lui. Aş dori mai degrabă să iau 
drumul pe care L-a urmat, cu scopul să înţeleg ceva din ceea ce a însemnat 
pentru Isus moartea Sa pentru noi". 

„Nimic nu este comparabil în Cer şi pe pământ cu crucea lui Isus. Prin ea, 
Dumnezeu Şi-a arătat dragostea faţă de omenire. Noi am fi rămas mereu 
neştiutori fără această jertfă. Dumnezeu doreşte ca toţi copiii Săi, la rândul lor, să 
poarte această grea şi dulce povară. Este singurul mijloc prin care dragostea 
noastră poate să se manifeste pentru Dumnezeu şi pentru oameni. Gândiţi-vă la 
cuvintele lui Isus: „Dacă voieşte cineva să vină după Mine, să se lepede de sine, 
să-şi ia crucea în Gecare zi, şi să Mă urmeze". 

Puterea divină ce s-a desfăşurat în viaţa lui Sadhu, fie la convertirea sa, în 
extazele sale, în suferinţele sale ca martor al lui Cristos sau în izbăvirile sale în 
ceasul marilor pericole, îşi au izvorul în viaţa de rugăciune. „Dumnezeu poate să 
facă mari lucrări printr-un om de rugăciune", îi plăcea să spună. Secretul vieţii 
sale, ca şi acela al tuturor oamenilor lui Dumnezeu, constă în comuniunea lor cu 
Cristos. De acolo, acceptările oricăror sacrificii, pacea şi bucuria în suferinţe. 

Cum am spus, în fiecare dimineaţă, foarte devreme, Sundar studia Biblia 
mai multe ore cu rugăciune. Adesea i se întâmpla să-şi consacre o noapte 
întreagă într-un loc singuratic, pentru a se întreţine cu Dumnezeu. De acolo 
revenea cu faţa plină de o seninătate vizibilă pentru toţi. 

„Dumnezeu nu poate să dea binecuvântările Sale cele mari decât în 
rugăciune". _ 

„în natură există lucruri frumoase, de exemplu: păsări şi flori. Însă ca să 
găseşti perle, trebuie să cobori în adâncul mării. Tot astfel, dacă dorim să avem 
perle spirituale, trebuie să ne cufundăm în adâncimile tainice ale contemplării şi 
rugăciunii". 

„Cele mai mari taine ale vieţii creştine, precum întruparea lui Isus Cristos, 
divinitatea Lui, moartea Lui pe cruce, învierea, înălţarea glorioasă la Cer, 
prezenţa Lui necurmată în inimile credincioşilor, nu pot să fie dezvăluite printr-o 

operă intelectuală sau studiu teologic al Scripturii, ci sunt revelate prin spirit 
aceluia care în meditații aşteaptă lumină de la Dumnezeu". 

„Noi descoperim foarte multe lucruri despre Isus în Biblie, însă pentru a 
învăţa să-L cunoaştem, trebuie să consacram timp rugăciunii. Dacă vă retrageţi 
în singurătate cu Dumnezeu, acolo veţi auzi vocea Aceluia Care Singur poate să 
vă ajute. Dacă citiţi din Cuvântul Lui şi vă rugaţi fie numai o jumătate de oră pe 
zi, El vi se va descoperi; voi Îl veţi întâlni personal şi El vă va da putere, pace, 
bucurie. Oamenii de rugăciune vorbesc lui Dumnezeu cum un om vorbeşte 
amicului său”. Ă 

Pentru a sublinia această necesitate, Sadhu a comparat-o cu respiraţia: „In 
rugăciune sufletul se deschide pentru Duhul Sfânt; Dumnezeu trimite atunci în 
suflet ca un suflu şi el devine un suflet viu. Acela care încetează să respire în 
rugăciune este mort spiritual". 

„Un prieten îmi zicea: pentru ce să ne rugăm? Este inutil şi fără speranţă, 
nu primim nimic! În ceea ce mă priveşte, foarte adesea m-am rugat în tăcere, 
până ce m-am simţit slăbit, fizic sau spiritual; şi deodată o putere pătrundea în 
toată fiinţa mea. Nici o schimbare exterioară nu se produsese, ci în câteva 
secunde o viaţă clocotitoare îmi umplea sufletul". 

Dar pentru Sadhu, adevărata rugăciune n-a fost cererea a tot ce putem noi 
să dorim. Şi n-a fost nici acel penibil efort ca să căpătăm un ajutor în diversele 
noastre nevoi. Rugăciunea lui consta înainte de toate în căutarea proprie a lui 
Dumnezeii. lată unde se ascunde suprema binecuvântare. 

Dacă Sadhu privea comuniunea cu Dumnezeu ca scop principal, totuşi el 
acorda o valoare reală şi rugăciunilor naive şi copilăreşti care cer binecuvântări 
pământeşti. El considera acest stagiu ca o pregătire. Sufletul vine cu toate 
dorinţele sale la Dumnezeu. În prezenţa Lui el se schimbă treptat şi se 
încredinţează Voinţei Divine. Dumnezeu refuză uneori să răspundă cererilor 
limitate ale copiilor Săi cu scopul ca ei să înveţe a căuta lucruri mai bune. 

„Timp de doi sau trei ani după ce am venit la credinţă, aveam obiceiul să 
solicit graţii particulare. Acum cer cu stăruinţă chiar pe Dumnezeu Însuşi". 

„Presupuneţi că există un pom încărcat cu fructe. Dacă poftiţi să mâncaţi, 
sunteţi obligaţi să le cumpăraţi de la propietar sau să-l rugaţi să vi le dăruiască. 
Mergând la el în fiecare zi, îi cereţi una sau două fructe. Dar dacă vă e posibil să 
dobândiţi pomul însuşi, toate fructele vă vor aparţine. La fel, dacă aveţi pe 
Dumnezeu, bunurile cerurilor şi ale pământului, vor fi ale voastre. lată pentru ce 
nu trebuie să căutaţi bunurile ci pe însuşi împărţitorul lor. Dacă posedaţi Izvorul 
Vieţii, veţi avea toate lucrurile". 

Sadhu respingea cu energie ideea că prin rugăciune putem să schimbăm 
planurile lui Dumnezeu. Ea nu este un mijloc să câştigăm pe Dumnezeu pentru 
cauza noastră, ci ea ne învaţă să cunoaştem voia Lui. Este posibil ca voinţa 
Divinităţii să fie contrară cu a noastră şi să ne aducă suferinţe, nevoi materiale 
sau boală. Consolarea noastră este să spunem întodeauna: „Facă-se voia Ta!" 
Pentru creştini aceasta este prima rugăciune. Acela care şi-a potrivit viaţa după 
voia lui Dumnezeu, a găsit plinătea păcii şi bucuriei. Oricare ar fi vederile lui 
Dumnezeu, El lucreză spre binele celor ce-L iubesc pe El. Când am realizat 
aceasta, murmurul şi teama dispar ca prin minune. 

Sadhu a insistat asupra necesităţii de a sta liniştiţi în aşteptarea lui 
Dumnezeu. : 

„Pentru a găsi pe Dumnezeu trebuie să se facă tăcere. In agitația şi febra 
vieţii cotidiene, El tace. Pentru a primi marile binecuvântări ale Duhului Sfânt, 
este necesară o pregătire. Apostolii au aşteptat zece zile botezul la Rusalii”. 

Dojana pe care Sadhu o face creştinilor este că sunt prea absorbiți de 

munca lor şi că neglijează rugăciunea. 

Un oarecare l-a întrebat: „Ce spuneţi de omul de afaceri atât de grăbit, care 
dejunând în goană, aleargă iarăşi la biroul lui?" 

„Gândesc că rugăciunea este pentru el tot atât de importantă ca şi 
dejunul", răspunse Sadhu. „De îndată ce va intra în obiceiul lui să se roage, el se 
va simţi atât de bucuros că va găsi timpul necesar". 

„Trebuie să ştii să suprimi multe din lucrurile secundare ca să găseşti timp 
de rugăciune. Se apropie ora când toţi va trebui să murim. Moartea nu va aştepta 
ca noi să ne terminăm munca. Nu preţuieşte oare mai mult să facem astfel încât 
de astăzi să intrăm în intimitatea Aceluia Care Singurul ne va putea ajuta în 
momentul morţii şi ne va introduce în viaţa veşnică?" 

„Un cerşetor mergea regulat la un om pios. El primea hrana cerută după 
care pleca bucuros. Într-o zi, mâncarea nefiind încă gata, omul lui Dumnezeu 
rugă pe nevoiaş să aştepte câteva momente. Ei începură să vorbească despre 
credinţă şi mântuire şi cerşetorul înţelese. Într-o jumătate de oră viaţa sa fusese 
transformată. El întrebă pe credincios pentru ce nu-i spusese mai devreme 
despre mântuire. Altădată nu veneai decât să ceri de pomană şi plecai 
numaidecât; de astă dată însă ai rămas lângă mine şi te-am putut învăţa". 

Comentând textul: "N-aţi putut să vegheaţi o oră cu Mine? Vegheaţi şi 
rugaţi-vă ca să nu cădeţi în ispită", Sundar a spus: „Pentru ce Domnul adresase 
acest avertisment lui Petru? Pentru că dacă Petru ar fi fost în rugăciune în acel 
moment, el nu s-ar fi lepădat de Învățătorul său câteva ore mai târziu". 

Sadhu a stăruit, de asemenea, asupra miracolelor care pot să fie săvârşite 
prin rugăciune, ca şi cum Dumnezeu ar voi să ne asocieze la realizarea planurilor 
Sale de dragoste şi ar avea nevoie de mijlocire pentru a le executa. Ceea ce este 
socotit imposibil pentru oameni, devine posibil prin rugăciune. Slujitorii lui 
Dumnezeu văd producându-se minuni pe care înţelepţii acestei lumi le declară 
contrarii legilor naturale. Cea mai mare dintre minuni, şi Sadhu a amintit-o de 
multe ori, este pacea profundă pe care Dumnezeu o dă sufletului într-o cumplită 
nenorocire. 

În ce priveşte rugăciunea de mijlocire, Sadhu îi acordă o mare importanţă: 
„Eu am două-trei sute de fini. N-am uitat numele lor şi când sunt în singurătatea 
Himalaiei, mijlocesc pentru fiecare din ei. Pentru o persoană m-am rugat opt ani 
în şir mai înainte ca ea să se fi predat Domnului". 

Sadhu, la rându-i, dorea pentru sine rugăciunile amicilor săi. Astfel, la 
Londra, se îngriji să-i informeze despre o importantă adunare ce trebuia să o ţină 
cu scopul ca ei să poată mijloci în favoarea sa. 


„Adeseori putem să facem mult mai mult bine prin rugăciune decât prin 
cuvânt. O influenţă ascunsă se degajă din mijlocire şi străbate atmosfera 
spirituală întocmai ca un mesaj de telegrafie fără fir care transmis prin unde 
invizibile, atinge prin comunicări misterioase conştiinţa acelora pentru care noi 
ne rugăm. 

Rugăciunea celui neprihănit are un mare efect. Eu vă rog fierbinte găsiţi-vă 
timp pentru rugăciune. Cristos va putea face atunci mari lucruri pentru 
dumneavoastră şi prin dv. şi nu veţi fi ruşinaţi şi îndepărtați în ziua venirii Sale". 

Un creştin dintre amicii lui a spus: „Sadhu ne-a învăţat cum să ne rugăm. 
Rugăciunile noastre sunt astăzi diferite de ceea ce erau înainte". 

În istoria rugăciunii, Sundar Singh, ocupă un loc cu totul special, nu numai 
prin energia cu care afirmă importanţa ei în practica creştină, dar şi prin 
luciditatea şi profunzimea concepţiilor sale în ce priveşte acest subiect central. 

CAPITOLUL XI 
Extaze şi viziuni 


„Cerurile s-au deschis şi eu am a vut vedenii dumnezeieşti ”. 
Ezechiel 1:1 


Să vorbim acum despre viziunile ce i-au fost acordate lui Sundar Singh 
datorită acestei vieţi de rugăciune şi consacrare. 

Cu toate că mintea majorităţii oamenilor concepe cu greutate realizarea 
acestor extaze, nu ne este permis nici să tăcem în privinţa lor, nici să ne îndoim 
de ele. 

Un prieten povesteşte că intrând în camera lui Sadhu (în India), îl găsi 
şezând surâzător, cu ochii mari deschişi. EI îl întrebă ceva dar nu primi răspunsul, 
Sundar părând că nici nu-l vede, nici nu-l aude. Atunci amicul lui înţelesese că 
Sundar era în extaz. 

Aşadar, întocmai ca apostolul Pavel, Sadhu avea viziuni şi revelații din 
partea Domnului. El a fost răpit până la al treilea cer, urcat până în paradis, unde 
a auzit cuvinte care nu pot fi exprimate şi care nu sunt permise unui om ca să le 
rostească... 


56 


În cuvântările sale publice, niciodată n-a făcut aluzie la viziunile sale. 
Despre ele n-a vorbit decât unor prieteni intimi, a căror discreţie o cunoştea. 

„Eu însumi am publicat deseori aceste lucruri, însă n-am spus că eu le 
văzusem, fiindcă nu mă înțelegeau". 

El şi-a amintit de tăcerea Sf. Pavel şi ar fi vrut să ţină ascunse aceste 
revelații până la moarte. Cedând însă rugăminţilor câtorva amici, a publicat o 
carte mică, care a fost tradusă în englezeşte sub titlul „Viziuni din lumea 
spirituală". Aici descrie vedeniile sale ce i-au fost acordate în momentele de 
extaz. 

„Sf. loan n-a întrebuințat cuvântul „extaz", ci „în duh", ceea ce înseamnă 
acelaşi lucru. 

Sundar mai mult ca nimeni, respingea cu tărie ideea de a-şi vedea 
cuvintele puse pe aceeaşi treaptă cu Scriptura, însă el socotea că experienţa sa 
spirituală este înrudită cu aceea a autorului Apocalipsei. 

„Eu înţeleg ce a vrut Pavel să spună: „dacă am fost în trup sau fără trup nu 
ştiu". Atunci când m-am găsit şi eu în acest loc, impresia îmi era că aveam un 
corp obişnuit, însă făcut din lumină. Când am vrut să-l ating nu l-am simţit. 
Aceasta este ceea ce Pavel numeşte „corp spiritual". In ceruri nu se va vedea cu 
ochii cărnii, ci cu ochi spirituali şi mi s-a zis că oamenii vor vedea la fel, când va fi 
lepădat corpul lor muritor”. 

Toate viziunile lui Sadhu se desprind din acelaşi fond şi într-aceasta constă 
proba convingătoare a caracterului lor esențialmente centrat pe Cristos. In 
centrul viziunii se găseşte totdeauna apariţia inefabilă, indescriptibilă a lui Cristos 
pe tron. 

„Faţa Lui, aşa cum am văzut-o în timpul extazului, seamănă foarte mult cu 
aceea pe care am privit-o în momentul convertirii mele. Cicatricele Lui nu sunt 
urâte la vedere, ele sunt strălucitoare şi frumoase. Barba şi părul Lui sunt ca 
aurul, iradiind lumină. Chipul Lui este întocmai ca soarele însă nu orbeşte 
privirile. Este un obraz adorabil, mereu surâzător, un surâs iluminat de dragoste 
şi nu inspiră vreo teamă. De jur împrejurul tronului până în profunzimea 
infinitului, se găseşte mulţimea de fiinţe glorificate. Unii sunt sfinţi, alţii îngeri. 
Deosebirea este fără importanţă, mi s-a spus, căci toţi sunt una şi par să fie fraţi 
mai tineri ai lui Cristos. Cu toţii sunt în slavă, însă slava lui Cristos o depăşeşte 
infinit pe a lor. Veşmintele acestora sunt făcute dintr-o lumină dulce, colorată în 
nuanţe infinit mai variate decât acele ale pământului. Lumea noastră n-are 
nicăieri ceva asemănător, nici diamante, nici pietre preţioase. Când aceste fiinţe 
vorbesc, într-o clipită gândurile lor pătrund în inimi. Astfel se întâmplă uneori să 
se cunoască gândirea unei fiinţe mai înainte ca ea să vorbească. Eu n-am avut 
nevoie să învăţ limbajul lumilor de dincolo. Când părăsim trupul nostru şi 
pătrundem în lumea spirituală, noi vorbim acest limbaj tot atât de uşor precum 
un copil nou-născut începe să respire la naştere". _ 

„În cursul acestor viziuni am avut conversații miraculoase. Într-aceasta 
constă veritabila comuniune a sfinţilor. Noi am vorbit lucruri spirituale şi 
probleme a căror soluţii nu se cunosc aici pe pământ. Glorioasa societate a 
aleşilor lui Dumnezeu le rezolvă cu uşurinţă. Acolo există lucruri pe care am putut 
să le văd şi să le aud, să le pricep cu claritate în spiritul meu, dar pe care nu le 
pot exprima, căci şi-ar pierde frumuseţea; însă şi amintirea perfectă a acestor 
lucruri este veşnic cu mine". 

În timp ce aici pe pământ oamenii se plictisesc după câteva ore de repaus 
şi de pace completă, în această lume spirituală niciodată nu te simţi obosit sau să 
doreşti altceva în schimb. Ceea ce m-a izbit, mai mult, este că aici m-am simţit în 
largul meu şi pe deplin fericit: nimic nu mă apăsa. Când două persoane vor să se 


57 


regăsească, oricare ar fi distanţa care îi separă, ajunge fulgerul unui gând ca să-i 
unească. Acela care a stat în aceste locuri fie şi numai o secundă, gândeşte: aici 
mi-am lăsat inima; aici am găsit mulţumirea absolută, aici nu există nici 
suferinţă, nici povară, ci dragoste, valuri de dragoste, bucurie perfectă. Şi aşa 
este pentru vecie. Nimeni nu pretinde nimic pentru sine. Toţi spun: iată, este 
Patria noastră. Şi, cum nu există cuvinte care să poată reda aceasta, iată pentru 
ce Sf. Pavel a scris că a auzit „cuvinte inefabile". 

„Foarte multe lucruri corespund cu ceea ce este frumos pe pământ, însă 
ele sunt lipsite de orice imperfecţiune Munţii, arborii şi florile pământului nostru 
nu sunt decât o reflectare a celor pe care le-am putut vedeacolo Sus". 

„Totul, chiar obiectele neînsufleţite par să fi fost create pentru a mulţumi 
Creatorului şi printr-un plan unitar" 

„Vederea se duce până la milioane de leghe, nici case, nici ziduri nu pot s-o 
oprească. Acelaşi lucru este în mijlocul mulțimilor totul este transparent şi 
privirea străbate fiinţele din toate părţile. Nimeni nu ascunde iubirea sa şi ceea 
ce are pe inimă. Acolo realizăm nu numai aspiraţiile noastre de aici, ci încă îşi 
găsesc împlinirea şi acele dorinţe ce n-au fost în conştient. Totul este o încântare. 
Acolo se află adevărata noastră Patrie". 

„Tatăl Ceresc vrea să devenim asemenea Lui. În ceruri nu există gelozie, ci 
o ierarhie fără nici un dezacord. Fiecare stă departe de vecinul său şi cei care 
urcă primele trepte sunt mândri de grandoarea celor care îi precedează". 

„Apostolul loan zice că numele Mielului este înscris pe frunţile sfinţilor. Eu i- 
am privit; nu există nici o inscripţie, însă faţa lor seamănă cu aceea a lui Cristos 
şi am înţeles că aceasta era ceea ce voise apostolul să spună: transformați în 
aceeaşi imagine din glorie în glorie". 

„Inainte de a ajunge creştin, de fiecare dată când vedeam murind pe 
careva, eram înspăimântat de acel ciclu al morţii şi al reincarnărilor, conform 
doctrinei hinduse a peregrinării sufletelor. Însă prima dată în extaz, cum am 
pătruns în ceruri, am şi avut certitudinea de a fi intrat într-o lume unde nu se află 
moarte". 

„Unde de lumină şi de iubire iradiază din Cristos în care se găseşte 
întrupată toată plinătatea Divinităţii. Acestea sunt cele ce dau într-un fel 
misterios viaţa creaturilor de orice gen. Materia şi mişcarea nu pot s-o creeze; 
singură Viaţa naşte viaţă. Aflai că aceste unde erau DUHUL SFÂNT. Cum luna 
pare totdeauna aşezată deasupra noastră în orice loc ne găsim, acelaşi lucru este 
cu Cristos în ceruri, vizibil din toate părţile. Am privit o mulţime de fiinţe 
glorificate ce ziceau: El este aproape de mine, El este aproape de mine!" 

Din cartea lui Sadhu: „Viziuni din lumea spirituală", evidenţiem printre 
altele următoarele pagini: 

„La Kotgarth, sunt 14 ani de atunci, în timp ce mă rugam, ochii mei se 
deschiseseră la o viziune cerească. Tot ceea ce contemplam era atât de real, 
încât gândii că am murit şi sufletul meu intrase în măreţia cerurilor. De-a lungul 
scurgerii anilor, aceste viziuni au continuat să-mi îmbogăţească viaţa. Eu nu pot 
să le provoc după voinţă, ci în general, când mă aflu în rugăciune şi meditaţie, 
ochii mei se deschid, uneori de 8-10 ori pe lună. Timp de o oră sau două văd 
cerul şi merg cu îngerii şi duhurile sfinţilor. Răspunsurile lor mi-au procurat 
materialul a mai multor scrieri de ale mele. Şi indescriptibilul extaz al acestei 
comuniuni spirituale mă face să suspin după clipa când voi intra pentru vecie în 
fericirea şi societatea răscumpăraţilor”. 

_ „Unii poate vor gândi că aceste viziuni nu sunt decât o formă de spiritism. 
Ingăduiţi-mi să afirm că există o diferenţă esenţială între aceste experienţe şi 
spiritism. Spiritismul pretinde că aceste ştiri şi semnale din partea spiritelor 

dispăruţilor, ştiri atât de fragmentare şi de neinteligibile (adesea mincinoase), vin 
de la ei. Dar ele mai degrabă abat de la adevăr pe adepţii săi decât să-i conducă 
acolo. Din contră, în viziunile mele, eu văd clar toate detaliile lumii glorioase de 
dincolo şi particip la comuniunea reală şi binefăcătoare cu sfinţii, în mijlocul 
splendorilor cerului devenit vizibil. Această comuniune a sfinţilor este un fapt atât 
de real în practica bisericii, încât ea face parte integrantă din articolele de 
credinţă cunoscute sub numele de „simbolul apostolilor”. 

„Într-una din viziunile mele am cerut o probă biblică în ce priveşte această 
comuniune a sfinţilor. Mi s-a răspuns că fusese clar dată de Zaharia 3:7-8. Că 
aceia care în text sunt numiţi „cei ce stau aici" nu erau nici îngeri, nici oameni în 
carne şi oase, ci sfinţii glorificaţi. Cu condiţia ca să se facă voia Sa, Dumnezeu a 
promis lui Isus să-L lase să meargă cu sfinţii prezenţi, adică cu spiritele acelora 
care au devenit perfecţi şi cu care El va avea părtăşie în duh". 

„Pe lângă descrierile lumii de dincolo ce i-a fost dat s-o contemple, Sadhu, 
în cartea sa, descrie moartea câtorva persoane. Cităm din întâmplare moartea 
unui filozof, a unui muncitor şi a unui sceptic; a unui om cinstit şi a unui hoţ; a 
unui preot mândru şi a unui credincios umil. 

Dintre aceste episoade, am voi să scoatem două în relief: moartea unui 
copil şi a unui om drept. Prima pentru că este un izvor de mângâiere pentru 
multe mame, a doua pentru că ea corespunde acelor care au să se vadă la patul 
morţii, a celor a căror viaţă a fost ascunsă în Cristos. 

„Un copilaş a murit de o pneumonie şi un grup de îngeri veni să-i conducă 
sufletul în veşnicie. Aş fi vrut ca mama lui să poată asista la această ceremonie 
minunată. În loc să plângă ea ar fi cântat de bucurie văzând îngerii purtând grija 
copilului cu o dragoste şi o gingăşie pe care nici o mamă n-ar putea să le aibă. 
Auzii un înger care spunea: „lată cât se tânguie mama asta de scurta despărţire! 
În puţini ani fericirea de a fi împreună cu copilaşul ei îi va fi redată”. Atunci îngerii 
conduseră sufletul în măreaţa şi luminoasa parte a cerului rezervată copiilor. 
Acolo ei se îngrijesc şi îi instruiesc în toată înţelepciunea cerească, astfel că 
aceştia devin treptat-treptat asemenea lor". 

„Ceva mai târziu, mama, de asemenea, a murit. Copilaşul ei, devenit 
asemenea unui înger, a venit împreună cu dânşii să-i primească sufletul. Când el 
i-a spus: „Mamă, mă recunoşti? Eu sunt fiul tău!" inima mamei a fost inundată de 
bucurie. Ei se îmbrăţişară cu o voioşie nespusă. Apoi tot mergând, el arătă, 
explicând mamei sale, ceea ce vedeau. Pe durata în care ea trebuia să rămână în 
starea intermediară, el a stat cu ea. Când s-a terminat instruirea necesară, a dus- 
o în sfera superioară, unde el însuşi locuia. Din toate părţile se zăreau peisaje 
magnifice unde stăteau nenumărate fiinţe care odinioară pe pământ suferiseră 
pentru Cristos şi apoi câştigaseră gloriosul lor loc de onoare. De jur împrejur, se 
vedeau munţi frumoşi şi proaspete izvoare de apă, iar grădinile erau pline de tot 
felul de flori, frumoase şi de fructe delicioase. Acolo se găsea tot ceea ce inima 
poate să dorească. Fiul spunea: „In lumea fizică, care nu este decât o palidă 
reflectare a acesteia, iubiții noştri ne plâng, însă spune-mi, aici este moarte sau 
adevărata viaţă după care fiecare suflet râvneşte?" Mama îi răspunse: „Fiul meu, 
aici este adevărata viaţă şi, dacă aş fi ştiut adevărul în privinţa cerului, niciodată 
nu aş fi plâns moartea ta. Ce păcat că locuitorii pământului sunt atât de orbi!" Cu 
toate că Domnul Isus a explicat clar măreţia cerului, că Evangheliile vorbesc mult 
despre gloria eternă a Tatălui, nu numai ignoranţii nu cunosc nimic din ea, ci şi 
mulţi credincioşi sunt la acelaşi nivel. Facă Dumnezeu ca toţi să ajungă într-o zi în 
acest fericit locaş". 

Și iată şi a doua povestire: 

„Un înger mi-a povestit despre moartea unui creştin adevărat, care timp de 

30 de ani, a slujit pe Isus din toată inima lui. Puţine clipe înainte de a se sfârşi, 
Dumnezeu îi deschise ochii spirituali. El văzu un grup de îngeri şi sfinţi care 
veneau să-l primească. Mântuitorul îi întindea mâna. El scoase un strigăt de 
bucurie, care făcuse să tresară pe cei ce-l asistau. „Ce frumoasă zi pentru mine, 
strigă el. De mult aştept să mă bucur văzând pe Mântuitorul meu şi să merg la El: 
O, prieteni! priviţi Faţa Lui strălucind de dragoste şi veţi vedea pe aceşti îngeri 
care au venit în întâmpinarea mea! Eu plec spre adevărata mea casă. Nu vă 
întristaţi, ci veseliţi-vă!" 

„Unul dintre cei care îl încojurau, a spus: Spiritul său slăbeşte”. El însă 
replică: Nu, eu sunt cu totul conştient; aş vrea numai ca să puteţi vedea ceea ce 
văd eu! Îmi pare rău că aceasta vă este ascuns. Adio! Ne vom întâlni Acolo Sus. 
Apoi închizând ochii, adăugă: „În mâinile Tale îmi încredinţez duhul”. 

În extazele sale, Sadhu are viziune directă şi liniştită a lumii invizibile. EI 
vede toate lucrurile în imagine. Misterul ascuns în Dumnezeu, din toate timpurile, 
este revelat sufletului său. Facultăţile spiritului său sunt deşteptate la maxim şi 
astfel găseşte răspunsul la problemele care-l preocupă. Contemplând minunile 
indefinibile ale acestei lumi cereşti, inima îi este umplută de profundă pace şi de 
indescriptibilă bucurie. Când el revine la starea normală de cunoştinţă, 
mărturiseşte că îi vine greu să înţeleagă pe omul comun, ordinar, absorbit de 
lucrurile pământeşti. 

„Adeseori, spunea el, când extazul s-a terminat, îmi pare că oamenii sunt 
orbi de nu văd ceea ce eu văd, fiindcă totul îmi pare atât de real, atât de 
evident!" 

„Pentru sine, extazul nu înseamnă numai orele de beatitudine în 
comuniune vie cu Dumnezeu, dându-i o idee despre slava ce va veni, ci extazul îi 
este, de asemenea, o sursă de energie şi de împrospătare lăuntrică. El se simte 
întărit şi reînnoit pentru lucrarea de predicator al Evangheliei”. 

„Darul extazului pe care Dumnezeu mi l-a acordat, este cu mult mai de preţ 
decât un palat aici jos şi decât ceea ce pământul ar putea să-mi ofere. Întrânsul 
găsesc o bucurie atât de mare, încât ea depăşeşte toate celelalte. În timpul vieţii 
mele de „sadhu'" au existat momente când chinul foamei, al setei, al persecuțiilor 
ar fi putut să mă facă să renunţ la acesta existenţă de suferinţe, dacă n-aş fi 
primit darul extazului atunci. N-aş dori să-l schimb pentru lumea întreagă”. 

Cu toate acestea Sadhu gândeşte că drumul normal al comuniunii cu 
Dumnezeu este practicarea simplei rugăciuni şi nu căutarea extazului. Acesta 
este doar un dar care se primeşte şi nu-i cerut pentru sine. Invocarea şi meditaţia 
însă sunt pentru fiecare. Dacă cineva este chemat să meargă mai departe, 
Dumnezeu Însuşi îi va descoperi. Alminteri, el trebuie să se mulţumească cu harul 
decurgând din rugăciune". 

„În rest, spune el, se apropie timpul când toţi vom păşi în această lume 
spirituală şi vom vedea aceste lucruri cu proprii noştri ochi. Dar înainte de a 
părăsi acest pământ pentru eterna noastră Patrie, trebuie cu ajutorul lui 
Dumnezeu şi prin harul Sau, să ne îndeplinim cum se cuvine misiunea pe care El 
ne-a încredinţat-o. Numai astfel vom realiza scopul existenţei noastre terestre şi 
vom intra fără umbră de regret în fericirea fără sfârşit din împărăţia cerurilor". 

„Noi n-avem aici jos pe pământ o cetate permanentă, ci căutăm pe aceea 
care va veni”. 

CAPITOLUL XII 
Biserică şi teologie. Ultimii ani. Ultimul mister 


„Pentru mine, a trăi este Cristos şi a muri este un câştig." Filipeni 
1:21 


Biserica de care era alipită inima lui Sadhu nu era deloc o instituţie vizibilă. 

„Eu aparţin Trupului lui Cristos, spunea el, care este veritabila Biserică, 
formată din toţi creştinii mântuiţi prin Isus Cristos şi mai ales aceia care trăiesc 
aici jos şi cei care intraţi în lumea de lumină fac parte din Biserica triumfătoare". 

Prin botez, Sundar era membru al bisericii anglicane a Indiei şi întodeauna 
şi-a exprimat respectul pentru bărbaţii care aveau responsabilitatea ei. El îi 
recunoştea autoritatea, cerând misionarilor să boteze pe cei ce se converteau 
prin mijlocirea sa. 

Cu toate că el însuşi a fost independent de orice autoritate din afară, 
stabilită în biserică, el îi recunoştea valoarea pedagogică. 

Supunându-se poruncii lui Cristos, ori de câte ori avea ocazia, participa la 
actul „frângerii pâinii" (Sfânta împărtăşanie) şi aceasta în toate bisericile creştine 
cu excepţia celei catolice. Prin această participare, el obținea binecuvântare şi 
putere. 

Sadhu trăia cu gândul unităţii creştine, dar pentru o unitate esențialmente 
lăuntrică-sufletească şi bazată pe Cristos. El nu credea într-o federalizare 
exterioară a diferitelor biserici, nici în unirea catolicilor cu protestanții. 

„Când amestecați două culori, obţineţi una în plus, pe a treia. Acelaşi lucru 
se va întâmpla şi aici, căci veţi vedea ivindu-se noi secte. Numai cei ce sunt uniţi 
în Cristos sunt „una” în cer". 

Dacă n-a putut să prindă plinătatea semnificației Bisericii, greşeala nu este 
a lui Sadhu, ci mai mult a diversităţii cultelor creştine. Fără îndoială, poziţia lui 
faţă de biserică a fost voită de Dumnezeu. Aşa cum scrie profesorul Heiler: 
„Faptul că acest apostol umil, iubitor şi cu inima largă, Sundar Singh, n-a putut să 
se ataşeze fără rezerve la nici o biserică, arată fără tăgăduire cât de mari sunt 
lipsurile creştinismului actual". 

Ceea ce este îmbucurător, este că un ucenic al lui Cristos, ca Sadhu, a 
putut să vorbească liber în nu are importanţă care adunare şi că predica sa a fost 
bine primită de toţi. pentru că nu aparţinea de nici o biserică creştină, nu exista 
pentru el nici o biserică eclesiastică. 

„In toate comunităţile unde Cristos este iubit, spune Sadhu, eu mă simt în 
mijlocul fraţilor mei. In Cristos, toţi creştinii sunt una şi vorbesc aceeaşi limbă. Nu 
există decât un singur Dumnezeu, atunci de ce sunt atâtea biserici şi atâta 
împărţire?" 

Sadhu niciodată n-a încercat să formeze o mişcare din aceia care au fost 
aduşi la credinţă prin predica sa. O dată patru sute de tineri i-au cerut să devină 
ucenicii săi, dar el n-a vrut! „Eu însumi sunt un ucenic, cum aş putea face pe alţii 
ucenicii mei?" 

EI spunea celor ce doreau să-l urmeze: „Înainte de a vă dărui acestei slujbe 
ce seamănă cu un ocean agitat de valuri, învăţaţi să plutiţi în lacul vostru. În jur 
există multe suflete care pier. Incepeţi prin a le salva". 

„Dacă nu iubesc organizaţiile, (religioase) în schimb iubesc ordinea; 
Dumnezeul nostru este un Dumnezeu al ordinei. Există o mare diferenţă între 
ordine şi organizaţie, care adesea nu-i decât un mecanism rigid". 

„Voi întocmiţi programe, cu scopul de a arăta lui Dumnezeu cum trebuie să 
conducă treburile lumii şi pe ale Bisericii! Eu nu aparţin vreunei societăţi 
misionare şi nu depind de nici un comitet. Poate unii oameni mă socotesc puţin 
practic. Pretutindeni însă unde am fost, Dumnezeu mi-a acordat binecuvântări şi 
acestea fără nici o organizaţie. Am văzut rezultate măreţe, nenumărate 
convertiri, nu făcute de mine, ci de Duhul Sfânt. Dumnezeu Singur este Cel Care 
întoarce sufletele. Cu miile se numără cei care ar fi dorit ca să-i botez, dar eu n- 
am fost chemat la acest lucru şi nici de a întocmi vreo grupare. Altora le este dat 
s-o facă, fiindcă există organizaţii inspirate de Dumnezeu. Întrucât mă priveşte, 
lucrarea mea este să predic Evanghelia şi să dau mărturie". 

Cu toate acestea el formase o mică adunare de creştini tibetani. Aceştia 
erau pentru dânsul subiectul unei mari recunoştinţe, fiindcă, deşi se aflau izolaţi 
şi fără ca cineva să-i îndrume, ei rămăseseră credincioşi. Sundar spera ca unul 
din aceştia să poată veni în India ca să fie instruit, iar apoi să înveţe pe propriul 
său popor. 

„Cu Sundar Singh începe o nouă şcoală misionară în India, zice Dr. Five, un 
misionar presbiterian. Sadhu a exercitat asupra creştinilor sau necreştinilor, 
asupra tinerilor şi bătrânilor o influenţă care niciodată n-a fost depăşită, el ocupă 
un loc unic în nordul Indiei. Nu există decât un singur Sundar Singh. În toată 
istoria misionară, puţini bărbaţi au avut o atât de mare sferă de activitate predica 
lui a atins atât pe creştinii occidentali cât şi pe hinduşi şi pe budişti. 
Personalitatea şi mesajul lui au acoperit greşelile şi superficialitatea atât de 
evidentă a aşa-zisei creştinătăţi. El a readus în centrul atenţiei esenţa 
creştinismului, formulând la adresa creştinilor; un apel de a se întoarce la Cristos, 
unicul lucru necesar". 

Creştinismul din Occident s-a rătăcit mereu în lucruri exterioare, adică în 
forme dogmatice, în organizaţii religioase, în importanţa exagerată acordată 
culturii intelectuale. Epoca actuală însă nu este bogată în sfinţi. Există teologi 
capabili şi învăţaţi, bărbaţi bisericeşti pricepuţi, reformatori sociali câţi vreţi, dar 
cât de puţini oameni ai lui Dumnezeu există, pentru care Cristos este totul şi care 
pot să arate semenilor dreptul comuniunii cu Dumnezeu? 

„Oamenii în Europa, spune Sadhu, sunt atât de savanţi în ştiinţă şi filozofie, 
dar atât de ignoranţi în realităţile divine, încât nu suferă să cerceteze toate 
regiunile cunoaşterii afară de acelea ce privesc bineînţeles condiţia lor 
intelectuală. Ei sunt lacomi să ştie când va avea loc o eclipsă de soare sau de 
lună sau ce este cu petele din soare; dar de norii păcatului din viaţa lor nu se 
neliniştesc deloc!" 

„Mulţi teologi au înlăturat viaţa de rugăciune şi de meditaţie şi încearcă să 
acopere goliciunea creştinismului lor prin frunzele de smochin ale ştiinţei 
teologice". 

Dacă Sadhu a fost atât de sever în ce priveşte teologia, se datorează 
faptului că a venit în Europa când negarea divinității lui Isus Cristos şi critica 
biblică erau foarte răspândite. De atunci noi asistăm la o evoluţie a 
învăţământului teologic care devine mai pozitiv şi mai biblic. De altfel însuşi 
Sadhu a prezis declinul acestei grave erori: „Seamănă cu o epidemie de gripă 
care va trece, a spus el, însă nu fără a fi făcut multe victime". 

Pe profesorii de teologie i-a sfătuit să suspende cinsprezece zile pe lună 
cursurile şi împreună cu studenţii lor să evanghelizeze regiunile apropiate. 

„Intr-o zi pe când vorbeam în India cu un amic, chimist distins, el făcu 
analiza unei eprubete cu lapte indicând cantităţile de apă, de zahăr şi alte 
substanţe conţinute în lichid. l-am spus: „Un copil este incapabil să analizeze 
laptele, dar experienţa îl învăţă că este bun şi că îl hrăneşte. El nu va şti să 
explice cum, însă de ştiut o ştie. 

Copilul este mult mai înţelept decât chimistul. La fel există oameni care 
analizează fără încetare laptele lor, dar pe care nu-l beau niciodată... Numeroşi 
sunt aceia în zilele noastre care ştiu cine este Isus Cristos, vorbesc despre El şi 
posedă o cunoaştere vastă intelectuală; dar puţini din ei pot să spună: „Eu ştiu în 
Cine am crezut; |l cunosc deoarece El locuieşte în mine". 


Un candidat în teologie la Oxford, adânc impresionat de predicile lui Sadhu, 
a găsit fără rost să mai obţină cunoştinţe intelectuale. „De îndată ce voi fi dat 
primul examen, a spus el, voi merge ca misionar, fără să mai studiez teologia". 
Sundar pus la curent cu acest incident a răspuns: 

„Nu, n-am voit să spun aceasta; predicatorii trebuie să studieze, dar să o 
ştie că fără viaţă în duh sunt întocmai ca un schelet uscat. În principiu eu nu mă 
opun ştiinţei, dar protestez cu toată puterea contra tendinței actuale care îi 
exagerează valoarea. Limbajul Bibliei este spiritual; pentru a-l înţelege, atât 
profesorul cât şi studentul, trebuie să fi fost învăţaţi de Duhul Sfânt". 

„Unii predicatori au fost stabiliţi de biserică şi nu prin Duhul Sfânt. Numai 
aceştia din urmă câştigă suflete. Nu este suficient să fii membru într-o biserică, ci 
trebuie să fii mădular al lui Cristos. John Wesley şi generalul Both, în opoziţie cu 
biserica, au urmat ordinele lui Dumnezeu şi se înţelege că au avut dreptate". 

Un pastor elveţian a declarat: „Sadhu a diagnosticat bine boala noastră: Voi 
vă găsiţi într-o mare grabă şi nu aveţi timp de rugăciune şi viaţă spirituală". 

Unui alt pastor care l-a întrebat ce trebuia să facă pentru ca lucrarea sa să 
fie mai eficace, Sundar i-a răspuns simplu: „Mai multă rugăciune". 

„In acest domeniu, a spus episcopul Soederblom, Sadhu are pentru noi un 

mesaj, care nu vine din India ci din Evanghelii: „Activitatea profundă din ce în ce 
mai mare a creştinilor din Europa, nu poate să compenseze slăbiciunea vieţii lor 
lăuntrice". 

„Sadhu este mai demn decât noi toţi, cei care am studiat teologia, spune 
încă un pastor elveţian. Noi am păcătuit contra adevărului, dacă refuzăm să 
admitem aceasta. Când un teolog începe să adâncească o viaţă atât de bogat 
dotată de harul lui Dumnezeu, conştiinţa lui este răsturnată din străfunduri". 

Un alt preot elveţian vorbeşte astfel despre întâlnirea sa cu Sadhu: „Când |- 
am văzut înaintea mea şi l-am auzit vorbind despre viaţa sa spirituală, în timp ce 
era înconjurat de teologi savanţi, o întrebare s-a ivit în spiritul meu: Ce scop 
ţintim prin studiile noastre? Pentru ce trebuie să învăţăm atâtea lucruri de mică 
importanţă, în timp ce, lucrului esenţial nu-i acordăm locul cuvenit? Bărbaţi, ca 
de pildă acest hindus, pot să clatine naţiuni, dar noi ce am făcut până acum?" 

Este imposibil să nu fii izbit de asemănările între experienţele creştine ale 
lui Sadhu şi ale apostolului Pavel. Convertit printr-o minune foarte asemănătoare 
cu cea de pe drumul Damascului, Sadhu întocmai ca marele apostol, după ce a 
urât pe Cristos şi l-a persecutat ucenicii, a devenit cel mai fidel slujitor. Şi unul şi 
altul au primit Evanghelia nu din gura oamenilor, ci printr-o revelaţie directă a 
Mântuitorului, devenind puternicii Lui martori. Cuvintele lui Isus despre Pavel: 
„Acest bărbat este o unealtă pe care am ales-o să ducă Numele Meu până la 
capătul pământului, şi Eu îi voi arăta cât trebuie să sufere pentru Numele Meu", 
pot foarte bine să se aplice şi lui Sadhu. 

Sundar, la rândul său, a putut să vorbească despre suferinţele sale în 
aceiaşi termeni ca şi Pavel: „Adesea, în pericol de moarte, de multe ori în 
călătorie, am fost în primejdie pe ape, ori în primejdie din cauza tâlharilor, în 
primejdie din partea celor din neamul meu, în primejdie în oraşe, în primejdii în 
pustiuri. Eu am fost în lucru şi-n osteneală supus foamei şi setei şi am răbdat 
posturi nenumărate". 

Sadhu, întocmai ca Pavel, a renunţat la tot şi a privit toate lucrurile ca o 
pagubă, faţă de desăvârşirea cunoaşterii lui Isus Cristos, Domnul său. Intocmai ca 
Pavel, el a primit această pace, care întrece orice înţelegere. La rândul său avea 
încredințarea că nici moartea nici viaţa, nici lucrurile prezente şi nici cele viitoare, 
nici altă creatură nu-l va putea despărţi de Dumnezeu, manifestat în Cristos Isus. 

Întocmai ca Pavel, Sadhu a fost răpit în extaz şi înălţat în paradis, unde a 
auzit cuvintele pe care nu i-a fost posibil să le exprime. Ca şi el, Sadhu putea să 
spună cu toată dreptatea: „Am fost răstignit împreună cu Cristos şi trăiesc, dar 
nu mai trăiesc eu, ci Cristos trăieşte în mine". 

Înaintând în viaţă, comuniunea lui Sundar cu Mântuitorul devenea din ce în 
ce mai intimă. Evanghelia lui loan şi în special ultimele cuvântări cu rugăciunea 
lui Isus Cristos pentru Sine, pentru apostoli şi pentru toţi credincioşii, aveau un 
profund răsunet în sufletul său. „Eu în ei şi Tu în Mine, ca să fim una, desăvârşiţi", 
era o fuziune a întregii sale fiinţe cu Cristos. 

Unui creştin din Elveţia, îi mărturisi într-o zi că îi venea greu să cânte 
cântarea binecunoscută „Mai aproape de Tine, Doamne" aceasta fiindcă putea să 
însemne că Cristos stătea în afară, separat de el, în timp ce în realitate El era 
întrînsul, adică în omul lăuntric: nu doi, ci unul. 

Sadhu primise de la Isus Cristos în profunzimea vieţii sale lăuntrice acest 
izvor de apă vie care ţâşneşte până în veşnicie. În toate lucrurile el a fost condus 
de Duhul lui Dumnezeu. Viaţa lui a fost o viaţă de ascultare. Supunându-se, el 
plecă în Tibet, şi înfruntă greutăţi şi pericole, faţă de care cei mai bravi dăduseră 
îndărăt. Numai unul ca acesta a cărui viaţă şi-o petrecea în lumea supranaturală 
a rugăciunii, inspirat de o iubire pentru Dumnezeu mai puternică decât oricare 

altă iubire pământească, putea să privească în faţă teribilele încercări ce-l 
aşteptau. Pentru a se pregăti să înfrunte riscurile unei astfel de întreprinderi, el n- 
a luat nici o măsură decât plecând singur ca un „sadhu", încredinţându-se cu 
totul în harul lui Dumnezeu, gândind că se află pe linia voinţei Lui. De asemenea 
prin ascultare, cu scopul de a mărturisi despre Isus Cristos, el părăsi India, ca să 
întreprindă lungile călătorii misionare în lumea întreagă. In viaţa lui zilnică, el se 
supunea imediat la cele mai mici indicaţii ale Duhului Sfânt. 

Astfel, într-o seară în timp ce se afla în rugăciune, auzi ceva, ca şi cum un 
apel venea din vale. Cu siguranţă cineva dorea ajutorul lui. A fost rugat stăruitor 
să aştepte zorile şi să nu se expună noaptea pericolelor din pădure. Sadhu însă 
insistă să plece chiar în acel moment. Îndeplinindu-şi misiunea el reveni după 
câteva zile de absenţă. Într-adevăr, o persoană grav bolnavă avusese nevoie 
urgentă de ajutorul lui. 

Apelul neaşteptat al Duhului Sfânt în timpul unei nopţi de rugăciune tăcută 
şi răspunsul imediat al lui Sadhu, fără a se îngrijora de pericol, este o trăsătură 
caracteristică a slujbei sale. 

Sănătatea lui Sadhu devenise şubredă. Suferințele îndurate în Tibet, munca 
grea, lungile şi obositoarele călătorii, zdruncinară constituţia lui puternică. El 
suferea de o slăbiciune a plămânilor şi a gâtului, de tulburări ale cordului şi ale 
stomacului. În vara lui 1925, a făcut împreună cu un amic o expediţie misionară 
prin satele aflate la nord de localitatea Sabathu. Pe negândite se declanşa o 
boală la un ochi, care se transformă în curând într-o ulceraţie, ceea ce îi provocă 
multă suferinţă şi duse la pierderea ochiului. De atunci renunţă la marile 
reuniuni, refuzând 5-6000 de invitaţii într-un singur an. El îşi consacră timpul 
rezolvării vastei corespondențe ce-i venea din lumea întreagă şi scrierilor sale. 

„De altminteri, spunea el, oamenii mă cunosc şi pot să mă vadă ori de câte 
ori doresc". 

O umbră de tristeţe, prilejuită fără îndoială de suferinţele sale, apărea 
uneori pe obrazul lui. „Această slăbiciune fizică este ghimpele meu în carne, ca 
să mă ţină în umilinţă". Cu toate acestea nu era deloc orgolios; ba chiar se mira 
că Dumnezeu l-a ales tocmai pe el ca să săvârşească o lucrare mondială. „Dacă 
oamenii ar cunoaşte slăbiciunea mea, n-ar avea atâta admiraţie pentru mine; eu 
am nevoie de rugăciunile voastre", spunea el amicilor săi. 

E| avea presimţirea că nu va trăi mult timp şi dorea să moară ca să fie cu 
Cristos, ceea ce cu siguranţă, este cea mai mare fericire". Cristos umplea viaţa 
lui şi era în centrul tuturor gândurilor sale. „Pentru mine a trăi este Cristos...” 

„Niciodată n-am văzut vreun altul, va spune un amic, pentru care Cuvântul 
lui Dumnezeu să fie atât de literalmente luat în consideraţie şi privit ca absolut 
adevărat". 

Existenţa lui Cristos în viaţa lui nu era o concepţie intelectuală ci o 
profundă realitate. El se adâncea ore întregi, în lumea spirituală şi ieşea de aici 
reînnoit. Bucuria lui în Cristos rămânea nevătămată şi domina suferinţele sale. 
„N-a fost numai bucuria în suferinţă ci chiar suferinţa însăşi transformată în 
bucurie", a spusel. 

În 1924, a mai ţinut câteva adunări publice. Aproape în toate cazurile, după 
terminarea acestora avea crize de inimă fiind inconştient ore în şir. Cu toată 
starea sa atât de precară, în aprilie 1927 a vrut încă o dată să plece în Tibet. Ela 
mers pe jos pe drumul lung al pelerinilor până la locul socotit sacru din Babrinath. 
Înainte de a atinge ţinta călătoriei, avu o violentă hemoragie. Credinciosul tibetan 
care-l însoțea, îl conduse până la o localitate de unde a putut lua trenul care-l 
readuse la Sabathu. Cu încetul prinse din nou putere şi-n 1928 luă parte activă la 
o întrunire creştină. În toamna acestui an, cei ce-l întâlniră la Kotgarth, se 

alarmară de slăbiciunea lui crescândă, în plimbările sale zilnice trebuia să se 
oprească mereu ca să-şi tragă sufletul. Respirația îi devenise greoaie şi efortul 
unui urcuş îi provoca bătăi de inimă. 

În ciuda acestei stări, el proiecta pentru primăvară o nouă expediţie în 
Tibet. Călătoria aceasta în munţii înalţi, cu trecători dificile şi periculoase, nu 
poate fi făcută decât de către un muntean viguros. Amicii lui au făcut totul ca să-l 
întoarcă de la această hotărâre, fiindcă era clar că, în starea de slăbiciune în care 
se afla, îşi risca viaţa. Dar nici o putere omenească nu era în stare să convingă pe 
Sadhu să părăsească lucrul, pentru care el simţea o chemare divină. Intenţia lui 
era să plece cu tibetanul care-l însoţise ultima oară şi să urmeze acelaşi drum al 
pelerinilor până la o răspântie ceva mai la răsărit. Drumul trebuia să-l conducă la 
Niti-Pass, la mai mult de 5000 metri altitudine. Mai înainte de a putea atinge 
interiorul Tibetului, Sundar voia să viziteze o familie creştină care trăia foarte 
izolată, în apropierea lacului Mama Sarowa. 

EI promisese amicilor săi şi îndeseobi D-nei Parker, pe care o considera ca o 
mamă spirituală, să le dea de ştire îndată ce va putea şi să-i prevină în caz de 
boală. Gândea apoi să se întoarcă înapoi pe acelaşi drum în toamnă, dacă 
Dumnezeu îi îngăduia. 

Un amic, Dl. Watson a fost însărcinat să-i primească corespondenţa şi să 
răspundă scrisorilor urgente. În cazul când nu s-ar fi întors, a lăsat instrucţiuni la 
doi executori testamentari. El dădea tot ce avea pentru lucrarea misionară în 
Tibet şi pentru încurajarea educaţiei creştine a copiilor. 

Privind moartea în faţă, el trimise amicilor săi înainte de plecare, pasajul 
din Faptele Apostolilor 20:22-24-25, unde Pavel îşi ia adio de la bătrânii din Efes 
„legat prin Duhul Sfânt, n-am făcut caz de viaţă ca şi cum mi-ar fi scumpă... Şi 
acum iată eu ştiu că nu veţi mai vedea faţa mea, voi toţi printre care am stat 
predicând Împărăţia lui Dumnezeu". 

Sundar a plecat din Sabathu la 18 aprilie 1929 după ce şi-a luat rămas bun 
de la fiecare. 

Şi de atunci nici o ştire. Tăcerea este absolută. Lunile trecură una după 
alta. Amicii lui se neliniştiră. Doi dintre dânşii organizară o caravană, plecară în 
căutarea lui şi făcură o periculoasă călătorie până în Tibet. Nici o urmă de alui 
Sadhu n-a fost descoprerită. Nimeni nu l-a văzut. Nimeni n-a auzit vorbindu-se de 
el. Autorităţile Indiei au întreprins, la rândul lor, cercetări oficiale, examinând 
înregistrările pelerinilor la diferite halte. Toate căutările s-au dovedit zadarnice şi 
au trebuit să fie abandonate. 

În 1933 o scurtă notiţă apărută în ziarul „Times" şi reprodusă de 
numeroase ziare, zicea că nefiind nici o ştire despre Sadhu Sundar Singh de la 
plecarea lui spre Tibet în 1929, autorităţile Indiei îl considerau mort. 

Cu toate acestea pentru mulţi din amicii săi, problema rămânea deschisă. 
Două eventualităţi erau în discuţie. Unii credeau cu tărie că Sundar se retrăsese 
într-o paragină din Himalaya, ca să ducă acolo departe de lume o viaţă de 
rugăciune. Alţii care îl cunoşteau mai bine, gândeau că era totuşi mort. 

Nu promisese oare să dea un semn de viaţă? Ei erau siguri că el şi-ar fi 
ţinut cuvântul. Patru ani se scurseseră astfel. Ei îşi aminteau apoi despre spusele 
lui Sundar: „Dumnezeu nu ne-a creat ca să trăim singurateci, ci să vieţuim printre 
oameni cu scopul să-i ajutăm. Dacă noi suntem în Cristos nu putem face altfel 
decât să servim pe fraţii noştri". 

Este uşor să ne gândim că poate Sundar a murit pe lungul drum al 
pelerinilor, unde bântuia atunci o violentă epidemie de holeră. Oare trupul i-a fost 
aruncat în apă cu atâtea altele, fără să fie identificat de nimeni? Sau oare să fi 
dispărut în marile singurătăţi ale Himalaiei, departe de orice locuinţă omenească? 

Din cauza vederii slabe şi a sănătăţii sale gingaşe, un accident putea cu uşurinţă 
să i se întâmple de-a lungul pantelor îngheţate şi pe acele cărări mărginite de 
râpe adânci. El putea să fi căzut într-o prăpastie fără să lase urme. 

Totdeauna sperase să moară martir. Pare puţin probabil că a putut atinge 
Tibetul şi să piară din mâna omului. Toate aceste întrebări rămân fără răspuns şi 
nu ne putem decât înclina faţă de acest mister, pe care Dumnezeu a vrut să-l 
lase să dăinuiască. 

Oare Sundar nu ne-a zis el însuşi: „Să nu gândiţi: el este mort, ci să 
spuneţi: el a intrat în ceruri şi în gloria veşnică; el este cu Cristos în viaţa 
desăvârşită". 

Fie că Sadhu a terminat printr-o moarte violentă, fie că a plecat fără 
suferinţe, cuvântul pronunţat odinioară în Geneză despre Enoh ne vine în minte: 
„El a mers cu Dumnezeu pe pământ; apoi n-a mai fost văzut, pentru că 
Dumnezeu îl luase la El". 

Sundar Singh nu mai este. Exemplul său şi predica sa însă rămân. 

Să nu fim oare atenți la vocea acestui martor al lui Cristos? 


ADAOS 


Am voit să scoatem aici în evidenţă, dintr-un mare număr, câteva pilde, 
ilustrări, învățături sau expresii, pe care Sadhu le-a luat din natură şi din 
evenimentele vieţii cotidiene şi care sunt în legătură cu personalitatea sa. 

Lui Sundar Singh i s-a spus: „Este de mirare că nu vă mândriţi cu laudele şi 
cu popularitatea al căror obiect sunteţi". Intr-adevăr adulaţia bisericii constituie 
poate un pericol mai mare decât duşmănia lumii. 

„Eu depun mărturia pe care Dumnezeu mi-a încredinţat-o, iar laudele sau 
ocările nu mă ating. Luaţi de exemplu o monede de 20 de franci. Dacă cineva 
spune: cât e de frumoasă! asta nu-i schimbă valoarea, ea nu va preţui 21 de 
franci. Dacă altul va striga: această monedă e urâtă! valoarea ei nu va fi scăzută 
cu nimic. 

Oamenii nu pot să schimbe prin ceea ce spun, valoarea mărturiei noastre. 
Trebuie să urmăm pe Cristos cu urechile astupate şi cu ochii ţintă la El. 
Altminteri, riscăm să auzim pe de o parte cuvinte de flatare care ne fac să fim 

încrezuţi, iar pe de altă parte cuvinte de critică nemeritată, care ne 
descurajează". 

Sadhu, niciodată nu lua cu sine bani. O singură dată şi numai urmând sfatul 
amicilor săi, a consimţit să ia o mică sumă; curând însă a renunţat la acest lucru. 
„Nu-mi place să-mi pun încrederea în buzunar, unde pot să existe găuri şi pentru 
care sunt şi hoţi. Când mă încredinţez în mâna lui Dumnezeu mă aflu în toată 
siuguranţa". 

Un american bogat, mirat că Sadhu poate să umble fără bani, s-a oferit să-i 
dea. El a refuzat. „Eu călătoresc în Impărăţia Tatălui meu Ceresc, Care are grijă 
de toate trebuinţele mele. Am străbătut lumea fără ca vreodată să-mi lipsească 
ceva". 

Unui prieten care l-a întrebat, pentru ce nu se căsătoreşte, i-a răspuns: „Eu 
sunt unit cu Isus Cristos şi gust o fericire mai mare cu dragostea Mântuitorului 
meu". Bazându-se pe cuvintele apostolului Pavel, părea că-l încearcă teama ca 
nu cumva mariajul să-l poarte acolo, încât să caute să placă soţiei sale, 
împiedicându-l astfel de a consacra toate forţele lui Dumnezeu. Dar el nu a 
sfătuit pe nimeni la celibat şi adeverea că se poate sluji lui Dumnezeu cu aceeaşi 
credincioşie şi fiind căsătorit. 

De-a lungul suferințelor şi lepădării de sine, Sadhu a câştigat acea dulceaţă 
admirabilă şi acel spirit de umilinţă, pe care l-a manifestat întotdeauna. 

Intocmai ca Moise, el învățase la o aspră şcoală, să fie omul cel mai blând 
de pe pământ. Dar când direcţia lăuntrică a vieţii sale îi spunea că un lucru era 
drept, el ştia să fie şi poruncitor, după împrejurare. El mătura atunci cu hotărâre 
orice împotrivire; alteori se alătura imediat la părerea amicilor săi. Sperase să 
moară la vârsta la care Isus a fost crucificat. El n-a vorbit despre aceasta decât la 
câţiva amici intimi şi o umbră de tristeţe părea că l-a cuprins când a văzut că 
Domnul întârzia să-l ia la El. 

„Nu sunt nici filozof, nici teolog, ci un umil servitor al lui Dumnezeu, a cărui 
bucurie şi plăcere este să mediteze la dragostea şi la marile minuni ale creaţiunii 
Lui". 

Sundar Singh a fost convins din plin despre minunata putere a Bibliei. „Eu 
am probat că ea este, într-adevăr, Cuvântul viu al Domnului”. 

In călătoriile sale misionare, Sundar ducea cu sine totdeauna un număr de 
exemplare din Noul Testament şi fragmente din Evanghelii, împărțindu-le celor 
pe care-i întâlnea, precum şi sihastrilor budişti retraşi în grotele Himalaiei, cărora 
spera să le dea astfel o mică lumină. 

Într-o cuvântare ţinută la Societatea biblică din Londra pentru Anglia şi 
Străinătate, Sadhu a povestit următoareaîntâmplare: 


„În cursul uneia din călătoriile mele în India, am vestit necredincioşilor pe 
Mântuitorul şi am încheiat vorbirea întrebându-i dacă nu le-ar plăcea să citească 
ei înşişi cartea, care vorbeşte despre Isus Cristos. De faţă, se găsea un mare 
duşman al religiei creştine. Plecând, el cumpără un exemplar din Evanghelia lui 
loan, din care citi 2-3 pagini. Apoi rupând-o într-o mie de bucățele, o aruncă afară 
pe uşa vagonului de cale ferată în care se afla. 

După doi ani am aflat următoarele: chiar în momentul când lectorul furios 
aruncase Evanghelia, un bărbat trecea pe peron. Era un suflet ce căutase 
adevărul timp de şapte ani, fără să-l fi găsit. Observând aceste fragmente de 
hârtie, culese de pe jos unul şi citi: „viaţa veşnică". Pe un altul: „pâinea vieţii". 
Dorind să ştie ce înseamnă aceasta, el arătă aceste cuvinte unui trecător. Acela îi 
răspunse: „Este o carte creştină; nu o citi, deoarece vei deveni necurat” Bărbatul 
însă nu se lăsă nicidecum oprit, ci merse să cumpere un Nou Testament. El îl citi 

cu lăcomie, găsi pe Mântuitorul său şi o dată cu EI, pacea şi bucuria. 

lată cum aceste file sfâşiate de primul, au devenit pentru al doilea o 
adevărată pâine a vieţii". 

„Într-o zi, când mergeam printr-un ţinut pustiu, obosisem şi o mare sete mă 
ardea. M-am urcat pe o colină şi am privit în jurul meu căutând apă. Vederea unui 
lac la oarecare distanţă m-a bucurat: în fine, foarte curând, puteam să-mi 
potolesc setea! De acolo, am mers mult timp, fără să ajung la apă şi eu înţelesei 
că aveam de a face cu un miraj, cu o simplă aparenţă cauzată de refracția 
luminii. 

La fel, în ce priveşte mântuirea, am cutreierat pământul în căutarea apei 
vii. Bunurile acestei lumi, adică avere, situaţie, onoruri, tihnă, îmi apăraseră ca un 
lac din care să-mi potolesc setea sufletului. Dar niciodată n-am putut să găsesc 
întrînsele o picătură de apă în stare să-mi astâmpere setea. Când mi se 
deschiseră ochii spirituali, am văzut un fluviu de apă vie, care ţâşnea din coasta 
străpunsă a lui Cristos! Eu am băut din El şi am fost potolit. De atunci mă adăp 
totdeauna din acest Izvor şi n-am mai cunoscut setea din deşertul lumii. Inima-mi 
este un imn de bucurie". 

„Prezenţa lui Cristos îmi dă o pace care depăşeşte orice pricepere şi acest 
lucru în toate împrejurările. Când persecuțiile mă loveau, El era acolo. Cu EI, 
închisoarea devenea cer şi crucea era schimbată într-un subiect de 
binecuvântare. În mijlocul pericolelor, ispitelor, păcatelor şi tristeţilor acestei 
lumi, eu am fost mântuit de Acela, Care Şi-a dat viaţa pentru mine". 

„Dacă voim să auzim ceea ce ne spun alţii, trebuie să începem prin a tăcea 
şi pentru a-i înţelege, trebuie să le dăm toată atenţia. Pentru a percepe voia şi 
vocea Tatălui Ceresc trebuie acelaşi lucru; este neapărat necesar să păstrăm 
tăcere înaintea Lui şi să ne astupăm urechile la vocea lumii. Spiritul şi inima 
noastră trebuie să rămână fixate în EI, deoarece El nu Se descoperă decât 
acelora care îl caută cu adevărat. Maria s-a mulţumit să se aşeze la picioarele 
Domnului şi să asculte Cuvântul Lui. Ea şi-a ales partea cea bună care nu'i-a fost 
luată”. 

„Un pastor se îmbolnăvi. Culcat pe patul de suferinţă el auzi vocea lui 
Dumnezeu: acum vei avea timp să vorbeşti cu Mine. În plină sănătate erai atât de 
ocupat să vorbeşti altora, încât n-ai avut timp să Mă asculţi". 

„Cum izvorul de apă umple vasul aşezat dedesubt, până îl face să se 
reverse, astfel Duhul lui Dumnezeu umple inima aceluia care se apleacă să-L 
primească". 

„După ce ne-am înălţat pe muntele singuratic al rugăciunii, datoria noastră 
este să ne reîntoarcem între oameni şi să desfăşurăm aici puterea ce am primit- 
O, cu scopul să împlinim lucrarea ce ne-a fost cerută. Apostolul Pavel a zis: 
„Dumnezeu a făcut să stăm cu Cristos în locurile cereşti. El nu ne-a spus că stăm 
numai după moarte, ci că stăm chiar în timpul vieţii pământeşti”. 


„Într-o zi mă găseam pe un munte înalt, când deodată se iscă o furtună 
grozavă. Nu mă ameninţa nici un pericol, deoarece uraganul bântuia dedesubtul 
meu. Eram la adăpost în calmul limpede al înălţimii, în timp ce fulgerele brăzdau 
norii negri. Pentru copiii lui Dumnezeu se întâmplă acelaşi lucru. Atât timp cât ei 
se găsesc cu Cristos în locuinţele cereşti, Satan nu poate face nimic. Când însă ei 
părăsesc înălțimile acestei comuniuni, atunci ispita şi păcatul pot să aibă efect 
asupra lor”. 

„Nimic nu poate să zdruncine credinţa mea. Când unui om îi este sete i se 
dă apă, el bea şi se potoleşte. Dacă ar veni cineva şi i-ar spune: „Aceasta nu e 
apă!” el va răspunde: „Smintitule!” La fel în cazul meu, eu ştiu că Isus este viu şi 

că El dă viaţa". 

„Foarte mulţi pretind că sunt creştini şi n-au pacea: ei nu cunosc pe Isus 
Cristos. Într-adevăr aceştia ştiu istoria lui Isus dar El nu trăieşte în viaţa lor. Ei nu 
ştiu că numai Cristos, poate să răspundă dorințelor inimii lor. Ei au căutat 
fericirea în altă parte şi negăsind-o, mulţi au căzut în disperare, voind chiar să se 
sinucidă, ca să pună capăt chinului lor". 

Adevăraţii creştini nu cad niciodată pradă disperării, pentru că prin însuşi 
actul de renunțare la lume, ei au căpătat pacea din comuniunea cu Dumnezeu". 

„Omul nu găseşte decât în Dumnezeu împlinirea aspirațiilor sale cele mai 
profunde, însă fireşte că el are nevoie şi de prietenia şi simpatia semenilor săi. 
Dacă această nevoie nu este auzită de semeni, aceluia îi poate răspunde Cristos 
care satură sufletul flămând. Suferind ca şi unul dintre noi, El poate înţelege 
toate greutăţile şi poate să ajute pe fiii oamenilor în toate supărările lor". 

„Durerea, ispitele, suferinţele, sunt etape necesare în dezvoltarea vieţii 
noastre spirituale şi lucrează spre binele nostru viitor. Trebuie, cu bucurie să 
primim orice ni se întâmplă şi să nu îngăduim vreodată să se ivească în inima 
noastră nici cea mai mică îndoială, căci, altfel punem o barieră între noi şi 
Dumnezeu. 

Ţepuşul în carne, de care vorbeşte apostolul Pavel, a fost îngăduit ca să 
împlinească vreun plan mare şi înţelept. Este absolut necesar să trecem printr-o 
vreme de încercări, în vederea atingerii scopului etern pentru care am fost 
creaţi". 

„întocmai cum diamantele şi celelalte pietre preţioase au nevoie de 
milioane de ani ca să se formeze, trebuind să fie comprimate în laboratoarele 
naturii, mai înainte ca să atingă frumuseţea lor în perfecţiune, tot astfel noi 
trebuie să trecem prin durere şi suferinţă ca să ajungem desăvârşiţi”. 

„Nu este posibil să atingem într-o singură zi gradul de perfecţiune, care să 
nu lase să mai fie vreun defect în noi. Numai trăind continuu în prezenţa Tatălui 
nostru Ceresc şi pe cât posibil mai aproape de El, noi vom deveni desăvârşiţi cum 
este El Însuşi”. 

„Într-o zi, m-am aşezat sub straşina unei case. Se iscase un vânt violent şi o 
mică păsărică se abătu din calea ei pe acolo azvârlită de o rafală. Un uliu venind 
dintr-o direcţie opusă, sări asupra-i, ca să-şi înhaţe prada. Ameninţată, din două 
părţi deodată, zburătoarea căzu pe genunchii mei. In general ei nu-i place să se 
apropie de om, dar în ziua primejdiei, căută un refugiu lângă mine. La fel se 
întâmplă cu noi, când vântul violent al suferințelor ne împinge la pieptul lui 
Dumnezeu". 

„Odată, în cursul uneia dintre călătoriile mele, am văzut un păstor 
trecându-şi turma de cealaltă parte a unui râu. Toate animalele treceau în afară 
de o vacă şi un vițel, care păreau că nu voiesc să atingă apa. Temându-se că 
lăsându-le acolo, fiarele le vor sfâşia, păstorul începu să le bată ca să le facă să 
meargă, însă nu avu succes. Apoi el încercă să le atragă momindu-le cu o mână 
de fân; zadarnică şi această încercare. Atunci l-am povăţuit să ducă viţelul mai 
întâi de cealaltă parte. El făcu acest lucru şi vaca îl urmă. Aşa se întâmplă şi cu 
noi, când nu voim să urmăm pe Mântuitorul nostru. El răpeşte pe cei pe careîi 
iubim şi-i aşază lângă Dânsul. Astfel suntem forţaţi să suspinăm după locurile 
cereşti, unde iubiții noştri au plecat şi să ne pregătim pentru a putea să-i întâlnim 
acolo sus". 

Sadhu a fost într-o zi întrebat, cum a înţeles mântuirea prin sângele lui 
Cristos. Răspunsul lui a fost: 

„Odată, când predicam Evanghelia, am spus ascultătorilor mei: Cristos a 
murit ca să salveze pe cei păcătoşi. Cum se poate aceasta? a întrebat unul dintre 

ei. Un bărbat tânăr care se afla acolo, se ridică şi începu să vorbească: Este într- 
adevăr cu putinţă, căci eu, prin moartea tatălui meu, am scăpat. Intr-o zi, când 
eram pe munte, am căzut şi rănindu-mă am pierdut mult sânge. Tatăl meu află 
de accident, veni de mă ridică şi mă transportă la spital. „Eu sunt neputincios, în 
foarte scurtă vreme copilul va muri, i-a spus doctorul; nu l-ar putea vindeca decât 
dacă cineva i-ar da pentru transfuzie sângele său”. „lată-mă, sunt gata să-mi dau 
viaţa", a răspuns tatăl meu. Şi aşa a fost. Eu am trăit, dar tatăl meu a murit şi 
pentru moartea lui am fost salvat". 

„Acelaşi lucru s-a întâmplat cu mine, a continuat Sadhu. Căzusem de pe 
muntele sfinţeniei, pierdusem sângele meu spiritual şi eram pe punctul să mor. 
Mântuitorul mi-a dăruit sângele Său. El îşi sacrifică viaţa şi eu am fost cruțat. 
Aceia care sunt gata să-i predea inimile, vor înţelege cât adevăr este în faptul, că 
prin moartea lui Cristos Isus, ei vor putea fi eliberaţi. Eu am probat acest adevăr: 
dacă voiţi să salvaţi o viaţă, trebuie să o daţi pe a voastră". 

„În ciuda legii, care pedepsea cu 5.000 de rupii amendă, doi tineri jucau 
zaruri. Ei au fost arestaţi şi închişi. Unul era un copil din părinţi avuţi care au şi 
plătit amenda. Celălalt, fiul unui ţăran sărac, a rămas în închisoare. Ca să-l 
elibereze, maică-sa munci fără odihnă, cărând lucruri grele, fapt care i-a provocat 
răni la mâini şi la picioare. De după zăbrelele închisorii, tânărul om vedea acolo 
mâini zdrobite: „Mamă, ce este cu rănile acestea şi cu sângele de pe degetele 
tale?” întrebă băiatul „Fiul meu, eu sufăr ceea ce vezi, muncind ca să te scap de 
aici!” răspunse mama. După multă caznă sărmana femeie câştigă cele 5.000 de 
rupii şi-şi eliberă fiul. 

Puțin după aceea, primul tânăr întâlni pe cel abia eliberat şi-l invită din nou 
să joace zaruri. „Nu, îi răspunse ultimul, tu ai scăpat cu uşurinţă, însă pentru 
mine a fost nevoie de muncă, rănile şi sângele mamei mele. Cum aş putea să mai 
continui jocul care a costat atâta suferinţă?" 

„Aceia care beneficiază de preţul pe care Cristos l-a plătit, vărsându-şi 
sângele Său ca să-i salveze, nu pot să mai trăiască în păcatul care a provocat 
atâtea dureri Mântuitorului lor". 

„În Caşmir un om avea mai multe sute de oi. Slugile le duceau la păscut, 
însă în fiecare seară la reîntoarcere, lipseau din turmă 2-3 oi. Stăpânul şi-a rugat 
oamenii să le găsească, dar lor fiindu-le teamă de animalele sălbatice, nu şi-au 
dat osteneala. 

Omul care îşi iubea turma, dorea să o salveze cu orice preţ. „Dacă eu 
însumi plec în căutarea lor, oile nu mă vor recunoaşte, pentru că nu m-au văzut 
niciodată. Ele vor recunoaşte pe slugile mele, însă acestea refuză să meargă. Va 
trebui deci să devin asemenea unui berbec”. El luă o blană de oaie, şi-o puse pe 
spate şi plecă în căutarea animalelor rătăcite sau rănite. Acestea zărindu-l, îl 
luară drept unul de-al lor şi-l urmară. El le adună şi le hrăni. Când toate au fost 
scăpate, stăpânul lor lepădă blana de oaie; el nu era un berbec, ci un om. 

La fel e şi cu Dumnezeu, Domnul Isus Cristos, care nu este un om, dar S-a 
făcut întrutotul asemenea oamenilor cu scopul de a-i scăpa". 


„Omul este o fiinţă liberă, care prin reaua întrebuințare a libertăţii sale 
poate să provoace pagube sieşi sau altora". 

„Noi, păcătuind, nu adăugăm nici o pagubă lui Dumnezeu, ci este numai în 
paguba noastră şi a acelora cu care suntem apropiaţi, fiindcă nu este posibil să 
săvârşim un rău fără ca alţii să sufere. Pocăinţa trebuie să ne facă să ne abţinem 
de la faptele vătămătoare şi să ne ajute, precum Zacheu, să reparăm râul pe 
care l-am săvârşit". 

„Precum există foc într-o piatră de scăpărat, la fel există în inima omului, o 

sete nestinsă de comuniune cu Dumnezeu. Această dorinţă poate să rămână 
ascunsă sub greul înveliş de piatră al păcatului şi al neştiinţei. În contact însă cu 
un om al lui Dumnezeu sau cu Duhul Sfânt, această dorinţă s-aprinde, precum 
face piatra de scăpărat, când este lovită cu amnarul". 

„Oricât de rău este un om, sau oricât de urâtă este viaţa, există în fiinţa lui 
un element care nu găseşte nici o atracţie la păcat. Conştiinţa lui poate să fie 
slăbită sau aproape moartă: scânteia divină din inima să nu poate fi înăbuşită. 
Chiar la cei mai mari criminali se observă ceva bun. Aşa bunăoară unii oameni, 
autori de crime oribile, au ajutat pe săraci şi pe cei asupriţi. 

„Pentru că scânteia sau elementul divin care se află în fiinţa lor nu poate să 
fie distrus, noi nu trebuie să pierdem speranţa de mântuire pentru nici un 
păcătos". 

Dacă criticăm pe alţii şi lor şi nouă ne provocăm un rău. Dacă ne purtăm 
altfel, aceasta ne face mai simpatici şi mai iubiţi de semenii noştri şi noi merităm 
pământul făgăduinţei care este în împărăţia dragostei". 

De la primul cuvânt, predica lui Sadhu se desfăşura pe tema: lepădarea de 
sine şi rugăciunea. Acestea însă au mai puţină valoare, dacă nu se manifestă prin 
dăruirea de sine în serviciul cauzei lui Dumnezeu. 

„Domnul nostru zice că noi suntem sarea pământului; numai când sarea se 
dizolvă îşi transmite gustul ei alimentelor. Altminteri la ce ar servi s-o arunci într- 
un blid de orez ce clocoteşte? Dar pentru că ea se dizolvă, miile de grăunţe de 
orez capătă gust. Tot astfel, când voim să salvăm pe alţii, trebuie să ne dăruim 
pe noi înşine. Altfel, noi am deveni ca şi femeia lui Lot, a cărei iubire de lume a 
prefăcut-o într-o statuie de sare. Fiindcă la ce serveşte sarea care nu se dizolvă?" 

„Foarte mulţi nu descoperă niciodată slăbiciunile şi lipsurile proprii, ci 
totdeauna sunt în căutarea greşelilor altora. Când ne privim însă într-o oglindă, 
ochiul distinge defectele sau petele de pe obraz. La fel cercetându-ne viaţa în 
lumina Scripturii, învăţăm să ne cunoaştem pe noi înşine. Cristos nu Se 
mulţumeşte să ne arate numai păcătoasa noastră stare ci El ni Se descoperă în 
toată puterea Lui tămăduitoare. Dacă ne reîntoarcem la Dânsul, El va face să 
dispară imperfecţiunile noastre şi ne va transforma într-o fiinţă de slavă 
asemenea Lui, cu scopul ca toată veşnicia noi să avem parte de gloria Lui”. 

„Savanţii şi filozofii care cred în evoluţie, vorbesc despre supraviețuirea 
celor mai înzestrați prin selecţia naturală. Dar mai există, de asemenea, 
supraviețuirea celor mai puţin înzestrați, prin selecţia divină. Ea este dovedită 
prin transformarea a milioane de fiinţe; beţivii, adulterii, ucigaşii, etc. au fost 
smulşi din adâncurile păcatului şi ale nenorocirii. Ei au primit o viaţă nouă de 
pace şi bucurie prin salvarea adusă de Isus Cristos, venit în lume să mântuiască 
pe cei slabi". 

„Religiile spun: Faceţi binele şi veţi deveni buni. Creştinismul învaţă: Trăiţi 
în Cristos şi veţi face binele! 

Semnificaţia răscumpărării şi a sângelui care ne spală păcatele, este că noi 
suntem altoiţi în Cristos; eu în El şi El în mine. Este o ramură sălbatică implantată 
într-un pom. Odată altoită, seva cea bună a pomului circulă de-a lungul ramurii şi 
fructele ei devin bune". 

„Adevăraţii creştini nu sunt cei care mărturisesc pe Cristos, ci aceia care îl 
posedă pe Cristos". 

„Mulţi dintre creştini au pierdut sensul frumoasei Evanghelii. Scepticismul, 
raționalismul şi modernismul au întunecat viziunea lor". 

„Sundar Singh, spune profesorul Heiler, are un mesaj dublu: unul pentru 
India, care în ciuda bogățiilor ei imense, n-a găsit până acum „perla de mare 
preţ", adică Evanghelia. Şi unul pentru Occident, care, posedând această perlă 

prețioasă, a pierdut-o în mare parte, fiind ascunsă sub o grămadă de cultură, 
organizaţii şi cercetări teologice". 

Ceea ce Sadhu a revelat creştinismului occidental, este valoarea comorii 
ascunse în taină: Evanghelia lui Cristos în simplitatea, măreţia şi puterea ei. Atâţi 
creştini nu le-au găsit, sau necunoscându-le importanţa le-au aruncat. „Voi 
sunteţi întocmai ca un om, a spus Sadhu, care posedând un diamant, dar 
neştiindu-i preţul, îl vinde primului venit pentru câteva rupii”. 

„Am întrebat adeseori, pe creştini: pentru ce credeţi în Isus Cristos? Mi s-a 
răspuns: Pentru că El este „Mântuitor“. Ce probă aveţi că El este Mântuitor? Mi s- 
a răspuns: Dar este scris despre aceasta în Biblie. Eu am spus atunci: „Faptul că 
se vorbeşte despre Isus într-o carte, fie chiar Biblia, nu este suficient. Numai din 
inima voastră trebuie să-L cunoaşteţi; atunci veţi şti că El este Mântuitorul. Una 
este să fi auzit vorbindu-se despre Cristos şi să fi citit istoria Lui, şi alta să-L ai în 
propria ta inimă". 

„Oricine este născut din Dumnezeu nu păcătuieşte. Altădată acest cuvânt 
mă surprindea; acum eu îl înţeleg. Păcatul este în linie generală pricinuit de 
căutarea plăcerii. Acela care însă iubeşte pe Dumnezeu, are în el însuşi izvoare 
de adâncă bucurie, izvoare nesecate, încât orice altă plăcere nu-l atrage deloc. El 
nu mai păcătuieşte. El este ca şi un om care posedă un ludovic de aur; el nu mai 
ştie ce să facă cu un biet gologan de aramă”. 

„Nu-i de ajuns numai ca păcatele zilnice să ne fie iertate, ci trebuie, cum 
spune apostolul, să ne dezbrăcăm de omul cel vechi”. 

„Credeţi că păcătoşii ce se pocăiesc trebuie să se gândească continuu la 
greşelile lor şi să-şi reînnoiască regretul?" 

„Nu vă căzniţi să ştiţi dacă Dumnezeu iartă sau nu iartă păcatele voastre! 
Mântuirea nu este numai iertarea păcatelor, ci şi eliberarea din păcat!" 

„A te simţi păcătos este un semn de sănătate spirituală. Numai când nu 
avem conştiinţa păcatului nostru suntem în pericol". 

„Lumea este întocmai ca marea, ale cărei ape sunt sărate, exceptând 
bineînţeles peştii care înoată în ea pentru că ei au viaţă. Dacă noi primim de la 
Domnul viaţă, cu toate că suntem în lume, vom primi prin harul Său, eliberarea 
din păcatul care domneşte în lume. Eu vorbesc din propria-mi experienţă". 

„Trebuie să ne încredem în Cristos, fără să ne îndoim vreodată. Întindeţi 
mâna crezând numai şi veţi primi binecuvântarea aşteptată. 

Un bărbat a venit la Domnul cu o mână uscată. Isus, care îi ştia dorinţa, îi 
porunci: „Intinde-ţi mâna!" Omul se supuse şi fu tămăduit în aceeaşi clipă. El ar fi 
putut să raţioneze şi să spună: „Ce absurditate! Dacă aş putea mişca braţul n-aş 
avea nevoie de Tine!" 

Să întindem deci mâna credinţei noastre fără gândire şi clătinare. Să ne 
supunem şi vom vedea puterea lui Cristos. Eu sunt martorul unor mari lucrări pe 
care le-a făcut pentru mine. El poate să le facă tot aşa de mari şi pentru voi”. 

„Mântuirea se obţine nu prin ştiinţă, ci prin credinţă, ascultând şi acceptând 
Cuvântul lui Dumnezeu. Fie că este savant sau analfabet, tânăr sau bătrân, când 
îi este sete, omul nu cere ştiinţa, ci apa. Înainte de a bea, el n-are nevoie să ştie 
că ea conţine oxigen şi hidrogen. Dacă ar aştepta să înveţe ce sunt aceste 
elemente, ar muri de sete. Din vremuri îndepărtate, oamenii şi-au potolit setea cu 
apă, fără să-şi bată capul să-i cunoască compoziţia. 

La fel, noi nu avem nevoie să fim foarte instruiți ca să primim apa vie pe 
care Cristos vrea să ne-o dea şi care poate să potolească sufletul nostru”. 

„În anul 1921, un incendiu izbucni într-o pădure din Himalaia. În timp ce 
cea mai mare parte din oameni încercau să stingă focul, alţii se opriseră şi 
priveau ceva ce se întâmpla sus într-un copac. Ei îmi arătaseră un cuib plin cu 

puişori, înconjurat de ramuri în flăcări. O pasăre, în prada unei mari agitaţii, zbura 
deasupra cuibului. „Cât am dori să scăpăm puişorii, ziceau martorii dramei, însă 
aşa ceva este imposibil, focul este prea întins ca să ne putem apropia”. Eu 
rămăsei acolo, privind neputincios ca toţi ceilalţi spectatori. In curând am văzut 
cuibul aprinzându-se la rându-i, gândeam că pasărea mamă va pleca în fine de 
acolo, dar nu, ci ea se azvârli dimpotrivă în flăcări şi-şi întinse aripile peste micuţii 
săi ca să-i apere. Victimă a dragostei sale, în câteva clipe ea a fost prefăcută în 
cenuşă. Niciodată n-am văzut ceva asemănător. 

Atunci întorcându-mă spre vecinii mei le-am spus: „Această iubire 
minunată ne mişcă sufletul. Dacă ne-a fost dat, să fim martorii unui astfel de 
devotament la o atât de mică creatură, cu cât mai mari sunt iubirea şi 
devotamentul pe care le întâlnim la Dumnezeu Creatorul! Aceeaşi dragoste 
infinită L-a făcut să părăsească Cerul şi să ia formă omenească, pentru ca să ne 
pună la adăpost, El dându-Şi viaţa şi murind pentru păcatele noastre". 

„Numeroşi sunt aceia care şi-au pierdut timpul preţios, ce le-a fost acordat 
pentru a sluji lui Dumnezeu. Ei însă mai pot încă să se ridice şi să folosească cum 
este mai bine zilele ce le-au mai rămas!" 

„Pe malul unui râu un vânător strânsese câteva pietre frumoase şi una câte 
una le întrebuința la praştia sa, ca să ucidă păsările cocoţate pe copacii din 
apropiere. Toate pietrele căzură în râu şi apa le înghiţi. Când vânătorul se 
reîntoarse în oraş, mai avea o singură piatră în mână. Aproape de un bazar, un 
giuvaergiu îl văzu ţinând această piatră: „Este un diamant ce valorează mii de 
rupii", i-a zis el. Când vânătorul auzi de aceasta, s-a văitat disperat: „Vai de mine! 
Cum nu le-am ştiut valoarea şi am azvărlit cu aceste diamante în păsări! Luate de 
curentul apei, ele sunt pierdute pentru totdeauna; doar una singură n-am 
azvârlit-o, dacă le-aş avea pe toate cât de bogat aş fi!" 

Fiecare zi este întocmai ca un preţios diamant. Cu toate că cele mai multe 
sunt cheltuite fără rost, cu procurarea plăcerilor şi bunurilor pământeşti şi au fost 
astfel înghiţite de adâncimile trecutului, trebuie să luăm aminte la valoarea celor 
ce ne-au rămas, pe care să le utilizăm cât mai bine cu putinţă, cu scopul de a 
câştiga bogăţiile cele veşnice. 

„Consacraţi-vă viaţa cu toate posibilităţile ei, lucrând la mântuirea 
semenilor voştri, ca să-i smulgeţi din păcat şi moarte". 

„Oamenii, adesea, au pe buze Numele Lui Cristos, dar nu în inima lor. lată 
pentru ce nu primesc ceea ce doresc. Dar când ei stau în Cristos şi El în ei, tot 
ceea ce cer primesc, pentru că atunci se roagă potrivit dorinţei Duhului Sfânt, 
Care le revelează ceea ce glorifică pe Tatăl, precum şi ceea ce este mai bun 
pentru ei înşişi şi pentru alţii. 

În caz contrar, voi primi răspunsul pe care un tânăr obraznic l-a primit de la 
conducătorul unei provincii, căruia i-a cerut favoarea unei slujbe. El şi-a prezentat 
cererea în numele tatălui său, ale cărui servicii n-au fost decât sacrificii pentru 
popor. Guvernatorul, aducând tânărului aminte de conduita şi relele lui obiceiuri, 
i-a zis: Nimic să nu-mi ceri în numele tatălui tău, ci în primul rând să te porţi după 
exemplul lui. Viaţa lui nobilă să nu fie numai pe buzele tale, ci ea să se reproducă 
în tine şi atunci cererea ta va fi primită favorabil". 

„Lucrul esenţial este să fim în regulă cu Dumnezeu: atunci toate suferinţele 
se vor risipi. 

Raţionaliştii zic: „Începeţi prin a vă explica toate lucrurile dificile şi îndoielile 
voastre se vor risipi”. 

Acum cinci ani mă găseam cu un medic dintre amicii mei, când văzurăm un 
om plângând. 

— Ce s-a întâmplat? - l-a întrebat medicul. 

— Am căzut şi mi-am frânt braţul, şi tare mă doare! 

— Nu te teme, într-o săptămână vei fi vindecat şi durerea îţi va dispare de 
îndată ce eu îţi voi pune braţul la loc. 

— Începe prin a-mi suprima durerea, i-a zis rănitul; apoi dumneata vei face 
ce vei dori. 

— Nesăbuitule, cum voi putea face asta? Osul frânt este cel ce-ţi 
pricinuieşte durerea şi numai când el va fi repus la locul lui, tu nu o vei mai 
simţi”. A 

Se găsesc foarte mulţi nesăbuiţi asemeni celui de mai sus. Indoielile 
noastre spirituale şi suferinţele sufletului nostru sunt pricinuite de păcat: puneţi- 
vă în regulă cu Dumnezeu prin pocăință şi credinţă în El şi atunci suferinţele şi 
îndoielile vor dispare". 

„Am vorbit, în altă zi, cu un om foarte instruit, care mă asigura că pacea pe 
care am căpătat-o prin atâtea experienţe, era efectul inteligenţei mele. Înainte de 
a-i răspunde, i-am povestit istoria unui orb din naştere, care refuza să creadă în 
existenţa soarelui. Pe acesta l-am făcut să stea afară, în razele călduţe ale unui 
soare într-o zi de iarnă. „Cum te simţi?” a fost întrebat omul orb. „Mi-e cald”, a 
răspuns el. „Aşa este. Cel ce te încălzeşte este soarele căruia deşi nu-l vezi, îi 
simţi însă binefacerile”. „Nu, acest lucru este imposibil, această căldură vine din 
corpul meu, din circulaţia sângelui. Doar nu mă veţi face să cred că există pe cer 
o minge de foc atârnată fără un stâlp de susţinere!”. 

„Ei bine, l-am întrebat pe savantul cu care vorbeam, ce gândeşti despre 
acest orb?" E nebun, mi-a răspuns. Şi dv. i-am zis la rându-mi, sunteţi un nebun 
erudit. Dv. pretindeţi că pacea mea este o iluzie; eu însă am experimentat-o". 

„Un om luând o funie, încerca să desfacă nodurile care se găseau pe ea. 
Munca asta îi cerea mai multe ore. Micuţul lui băiat care privea, petrecu celălalt 
capăt al lungii frânghii după un arbore, de făcu un nod mobil. 

El îşi puse capul acolo şi în timp ce tatăl era prins cu totul de lucru, micuțul 
se ştrangula. Mama văzu scena şi alergă. „Nenorocire, băiatul nostru moare! Şi tu 
în loc să-l salvezi, desfaci nodurile frânghiei.” Şi copilul îşi pierdu viaţa. 

Aşa este şi rezultatul cercetărilor inutile: ar valora mai bine să întrebuinţezi 
timpul pe care îl consacri cu ele, a salva milioane de suflete în pericol". 

„Părerea comună că toţi copilaşii sunt nevinovaţi este justă din punct de 
vedere al cunoaşterii răului, dar este falsă în întregime în ce priveşte impulsurile 
rele. O jumătate de oră petrecută în camera de joacă a copiilor ne va convinge cu 
uşurinţă". 

„Oamenii se roagă: facă-se voia Ta; în fundul inimii lor însă ei spun: voia 
mea să se poată împlini! Ei nu ştiu că voinţa lui Dumnezeu este totdeauna 
superioară". 

|ntrebat asupra metodei de lucru de urmat, Sadhu rezumă astfel gândirea 
sa: „la pulsul şi apoi dă medicamentul!" 

„Intocmai cum proorocii găseau, în momentul când ei prooroceau, un izvor 
de inspiraţie în muzică, aceasta ajutân-du-i să descopere adevărul, astfel şi noi 
simţim că frumuseţea muzicii înalţă inimile noastre către Dumnezeu şi mişcă pe 
cei ce sunt capabili să-i simtă efectele, spre adorare". 


„Îndeplinindu-ne cu un spirit de sacrificiu, întreaga datorie către membrii 
familiei noastre, noi facem voia lui Dumnezeu tot aşa de bine ca şi cum am 
întrebuința timpul cu rugăciunea, postul şi studiile. Fără spirit de sacrificiu este 
imposibil să slujeşti lui Dumnezeu". 

Cum se deosebeşte voia lui Dumnezeu? „De cele mai multe ori este dificil, 
spune Sadhu, însă prin rugăciune noi învăţăm să o cunoaştem. 

Astfel, dacă luând unele hotărâri, pacea noastră lăuntrică creşte, atunci noi 
ştim că suntem pe linia voinţei Sale”. 

„Rugăciunea este în întregime predarea inimii Fiinţei Supreme. Mai înainte 
ca omul să înceapă să se roage, Dumnezeu este la lucru". 

„Dumnezeu dăruieşte lapte mamei ca să hrănească pe copilaşul său, însă 
lichidul nu vine în gura micuţului decât dacă acesta suge. La fel, Dumnezeu, 
Mama noastră spirituală, are pentru noi un lapte care nu ne va fi acordat decât 
dacă îl sorbim, adică îl tragem la noi". 

„Când luăm acest lapte spiritual, atunci îi cunoaştem dulceaţa şi, ca şi 
copilul, devenim din ce în ce mai puternici şi putem să învingem ispitele. Tot 
ceea ce am găsit, eu le-am primit numai prin rugăciune". 

Pentru Sadhu, misterul şi măreţia vieţii creştine constă în aceasta: „Când 
noi trăim cu Domnul, viaţa cerească începe de pe pământ. Creştinismul este nu 
numai o speranţă de viitor ci o posesiune prezentă". 

„Cerul este însuşi Cristos în noi. În această viaţă, eu sunt de pe acum în 
ceruri, pentru că eu sunt în Cristos". 

„Nu-mi place să spun că am fost la închisoare, fiindcă în realitate am fost în 
cer; numai ca să explic întâmplarea, am fost obligat să întrebuinţez cuvântul de 
închisoare". 

„Mulţi nefericiţi creştini aşteaptă să meargă după moarte în lumea cealaltă, 
însă ei nu ştiu că Cerul trebuie să înceapă de pe pământ! Când sufletul nostru 
intră în comuniune cu Dumnezeu şi noi obţinem prezenţa Lui, descoperim că 
Cerul înseamnă a avea o pace desăvârşită în suflet". 

„Viaţa creştină are un dublu aspect: în acelaşi timp ea este o viaţă în Cer şi 
o viaţă în lume. Acela care ar vrea să nu trăiască decât în Cer, l-ar paşte pericolul 
să piardă ceea ce posedă. Acela care se dedică în întregime muncii pentru lume, 
s-ar expune primejdiei să uite pe Dumnezeu şi ar vedea toate strădaniile sale 
prea puţine ca să câştige Cerul. Creştinul trebuie să trăiască şi să muncească în 
lume, dar inima să-i fie alipită de Cer, unde se află locaşul său etern". 

„Tot ce vom face pentru Domnul va avea răsplata Sa'. 

„Uneori se găseşte câte un arbore plin de sevă şi de fructe într-un loc sterp. 
O cercetare atentă ne descoperă că rădăcinile sale sunt înfipte într-un curent de 
apă subteran şi invizibil. Când vedem un om plin de bucurie, având în mijlocul 
mizeriei, păcatului şi suferinţei acestei lumi o viaţă utilă şi binefăcătoare, putem 
fi siguri că prin rugăciune rădăcinile sale s-au înfipt până la izvoarele de apă vie 
şi sorb din acest contact forţa necesară care produce fructe pentru viaţa 
veşnică". 

„Este foarte greu să se explice prin cuvânt profundele experienţe ale vieţii 
lăuntrice, însă când vorbele sunt neputincioase, fapta poate să lucreze". 

„Într-o zi, în timp ce meditam şi mă rugam, am simţit cu putere prezenţa lui 
Dumnezeu şi inima mea, umplută de o bucurie cerească, era ca un râu care se 
revarsă peste maluri. Am văzut că pe acest pământ de tristeţe şi suferinţă, există 
un izvor de bucurie nesecată pe care lumea nu-l cunoaşte. Eram nerăbdător să 
merg în satul vecin, ca să împărtăşesc bucuria mea cu alţii. Dar, din cauza marii 
mele slăbiciuni fizice, o luptă se iscă între sufletul meu şi carnea mea. Până la 
urmă am triumfat şi am putut cu mare greutate să-mi târăsc corpul suferind şi să 
spun oamenilor ceea ce prezenţa lui Cristos însemna pentru mine. Ei ştiau că 
eram bolnav şi că o forţă lăuntrică m-a împins până la ei. Cu toate că eram 
incapabil să exprim ce simţeam, acea profundă experienţă le-a fost transmisă 
prin venirea mea şi le-a fost de folos". 

„Dragostea lui Dumnezeu este fără margini. Ea e ca un ocean din care fluvii 
întregi izvorăsc fără încetare. Şi în iubirea Sa infinită, Dumnezeu doreşte fericirea 

oamenilor pe care i-a creat. El iubeşte nu numai pe cei buni şi pe cei ce se încred, 
ci şi pe cei răi, care până atunci au refuzat să creadă în harul Lui ". 

„Dacă am primit dragostea lui Dumnezeu şi am crezut în ea, nu putem să 
tăcem. Noi trebuie, fără răgaz s-o aducem şi altora la cunoştinţă". 

„Am încercat să iubesc pe semeni, pentru că relegia mea îmi spunea 
aceasta; dar nu aveam putere ca să săvârşesc actul iubirii. Singură, porunca nu 
putea să creeze în mine dragostea pe care nu o posedam. Dar când Cristos mi S- 
a revelat, atunci am învăţat ce înseamnă dragostea. Am văzut deosebirea între 
hinduism şi creştinism; unul mă lasă prizonier în egoismul meu riguros; celălalt 
îmi dădea putere să trăiesc pentru fraţii mei şi să-i iubesc". 

Am putea mult timp încă să vorbim din istorioarele pline de imagini şi atât 
de vii pe care Sadhu ni le-a lăsat, însă trebuie să ne limităm. 

Şi dorim să încoronăm relatarea vieţii lui Sadhu Sundar Singh - în întregime 
închinată lui Dumnezeu - cu o mişcătoare rugăciune a lui, rugăciune care trebuie 
să ne fie ca un apel: 


RUGĂCIUNE 

„O, Doamne, Dumnezeule, Tu eşti intregul meu, Viaţa vieţii mele, Duhul 
duhului meu. Întrebuinţează cât mai multă îndurare faţă de mine şi umple-mă cu 
Duhul Tău Sfânt de iubire, astfel ca să nu mai existe nici un loc în inima mea 
pentru orice ar fi altceva. Şi nu harul Tău îl cer, ci pe Tine Insuţi Te doresc. 
Tu eşti izvorul oricărei binecuvântări. Eu nu cer gloria lumii, nici chiar 
cerul, ci eu am nevoie de Tine, fiindcă acolo unde eşti Tu, acolo este şi 
cerul. În Tine Singurul, inima mea găseşte mulțumire şi plinătate. 
Nenumăratele Tale bunătăți fac să se reverse inima-mi de recunoştinţă şi laudă. 
Dar lauda buzelor mele nu ajunge, cât timp nu Te voi putea mărturisi 
prin faptele mele, că viața mea este predată în întregime în serviciul 
Tău. Laudă Ţie pentru faptul că m-ai făcut să mă bucur de unirea şi iubirea Ta. 
Îndepărtează din inima mea tot ce ar putea să se opună Ție; stai şi 
domneşte în mine". 


„Stăpâne, a fi aşezat la picioarele Tale este infinit mai bine, decât 
a fi aşezat pe tronul cel mai înalt al pământului, fiindcă aceasta 
înseamnă să locuiesc totdeauna cu Tine în Impărăţia Ta veşnică!" 


„Şi acum mă dăruiesc Ție ca o jertfă vie. Primeşte-mă în îndurarea Ta 
şi foloseşte-mă în serviciul Tău acolo unde vrei şi cum vrei, căci Tu eşti al meu şi 
eu sunt al Tău. Tu ai luat această mână de ţărână, Tu m-ai creat după 
chipul Tău şi Tu mi-ai acordat dreptul să devin fiul Tău". 


„Onoare, laudă şi slavă să-Ţi fie date în vecii vecilor! Amin!" 


AF, 


